އެމީހުން ހަމަ މިކަން ނުދަންނަނީއެވެ! – Maldivian Democratic Party\n09 އޮގަސްޓް 2012\nދިވެހިރާއްޖެއަކީ ގުދުރަތުން އެތަކެއް ނަސީބުތަކެއް ހަދިޔާ ކުރެއްވި ގައުމެކެވެ. ގަދީމީ ތާރީޚެއް އޮތުމާއެކު މޮށިއުޅޭނެ އަމިއްލަ ބަހަކާއި، ލިޔެއުޅޭނެ އަމިއްލަ އަކުރެއް ގެންގުޅޭ ބައެއްގެ އިތުރުން މިދުނިޔޭގައި އިންސާނީ މުޖުތަމަޢަކަށް ﷲތަޢާލާ ދެއްވާނެ އެންމެ މަތިވެރި ނަސީބު ކަމުގައިވާ އިސްލާމީ ނޫރުން ހިތްތަކަށް އަލިކަން ދެއްވާފައިވާ މީސްތަކެއް ޒަމާނުއްސުރެ ދިރިއުޅެމުން އަންނަ ގައުމެކެވެ. މިއަދު ދުނިޔޭގެ މަޝްހޫރު ލިޔުންތެރީންގެ ދިރާސާ ލިޔުންތަކުން އެނގޭ ގޮތުގައި ﷲތަޢާލާ އެބޭކަލަކަށް ނިދާ އިއްވެވި ޒުލްގަރްނައިނި ފަދަ ބޭފުޅުންގެ ފައިންޕުޅު ބީއްސެވިކަމުގައި ބެލެވޭ ގައުމެކެވެ.\nގައުމަކަށް ލިބިފައިވާ ކުރީންދެންނެވި އެންމެހައި ނިޢުމަތް ތަކުގެ އިތުރުން، ގައުމެއްގެ އެންމެބޮޑު ރައުސުލްމާލެއް ކަމުގައި މިބެލެވެނީ އެގައުމެއްގެ ކުދި ޅަދަރީންނާއި، ޒުވާނުންނެވެ. ގައިމުވެސް މިގައުމުގެ އާބާދީގެ ބޮޑުބަޔަކީ ޒުވާނުންނާއި ޅަކުދީންނެވެ. މިފަދަ މުޖުތަމައެއްގައި އެންމެ ފުރިހަމަ ގޮތުގައި އަޚުލާގީ ރިވެތި ގަހަނާ އެޅިގެން ބޮޑުވެދާ ޒުވާނަކަށްވުރެ ނަސީބުގަދަ އެހެން މީހަކު ގައިމުވެސް ނުވާނެއެވެ. ޢިލްމީގޮތުން ފުރާފުރިހަމަވެ، ދީނީ މަގުން ފައިހަރުކޮށް ތެދުވެ ހިންދަމާލެވުމުގެ ނަސީބު ގައިމުވެސް ލިބުމުގެ އެންމެހެޔޮ ފުރުސަތުތައް މިގައުމުގެ ޒުވާން ޖީލަށް ގުދުރަތުން ލިބިދެއްވާފައިވާކަމީ ދެބަހެއް ވެވޭނެ ކަމެއް ނޫނެވެ.\nމިއަދު މިގައުމުގައި އުމުރުން ތިރީހާއި ސާޅީހުގެ އަހަރުތައް ގުނަމުން ގެންދާ އެންމެންނަކީވެސް އެމީހުންގެ މުޅިޙަޔާތުގެ ބޮޑުބައި ގައިމުވެސް ދުނިޔޭގެ މަޝްހޫރު ޑިކްޓޭޓަރެއްގެ ވެރިކަމުގައި ހޭދަކޮށްލަން ލިބިފައިވާ ބައެކެވެ. ތިރީސްއަހަރުގެ ޚުދުމުޚުތާރު އަމިއްލަ އެދުންބޮޑު ވެރިކަމުގައި ގައިމުވެސް މިގައުމުގައި ހިންގާފައިވާ އެންމެބޮޑު ޖަރީމާއަކީ ކޮބައިތޯ އަހައިފިނަމަ ބުނާންއޮތީ މިގައުމުގެ މުސްތަގުބަލު ކަމުގައިވާ ޒުވާންޖީލު ބީތާކޮށް، ހަނާއަރުވާލުމެވެ. މިޔަކީ ނޭނގިތިބެގެން ވަމުންއައި ކަމެކޭ ބުނެވޭނެ ޖާގައެއް ނެތެވެ.\nމިގައުމުގައި މިއަދު ޢަމަލު ކުރެވެމުންމިދާ ގާނޫނުއަސާސީގެ ކުރީން ހަމަގައިމުވެސް ރައްޔިތުންނަށް ބާރުވެރިކަމެއް ދެވުނު އެހެން ބަޔާނެއް ދިވެހީންގެ އަތަކު ނުޖެހެއެވެ. ވެރިމީހާ ބޭނުންކަމެއް ބޭނުންގޮތަކަށް ކުރެވޭނެ ހުރިހައި މަންބަޢެއް ފުރިހަމަކޮށް ޚުދުމުޚުތާރުހައި ގޮތްތަކުން ދަހަނާ އަޅުވާފައިހުރި ވެރިޔަކު މިގައުމުގައި ތިރީސްއަހަރު ވެރިކަން ކުރިއެވެ. އޭނާ ބޭނުންވުމުން އޭނާ ދިރިއުޅޭ ގެއާއި ހަމަޔަށް އުންޑައެއް ފޮނުވޭނެ ހިސާބުގައި ހުރިއްޔާ ހުރި މީހުންގެ އަމިއްލަ ގޯތިތައްވެސް ނަގާ އުކާލެވުނެވެ. އޭނާގެ އާއިލާގެ އުފަލަށްޓަކައި ބިނާކުރި ގަނޑުވަރުގެ ފައުންޑޭޝަން އެޅުމަށްޓަކައި ފުރަމާލޭގައި ދިރިއުޅެމުންދިޔަ ލައްކައެއްހައި މީހުންނަށް ލިބެމުންދިޔަ ބިމުގެ އަޑީގެ ފެންރޯދި ތަޣައްޔަރު ކޮށްލިއެވެ. މުޅިގައުމުގެ ބައިތުލްމާލް އޭނާގެ އާއިލާއަށާއި އެކުވެރީންނަށް ސަބީލަކުރިއެވެ. ވީއިރު މުޅިގައުމުގެ ޒުވާންޖީލު މަގުމަތީގައި ބޮއެގެން ބިއްޖެހިފައި ތިބިއިރު އެކަން ނުހުއްޓުވުނީ ކީއްވެހެއްޔެވެ؟\nއިސްލާމީ ރިވެތި އާދަކާދަތައް މިގައުމާއި ބީރައްޓެހިކޮށް މުޅިގައުމުގައި އެންމެހައި ފާޙިޝް އަމަލުތައް ހިންގުމަށް ހުޅުވާލި ދޮރުތަކުން މާސިންގާ ބޮޑެތި ބުދުތަކަށް ދާންދެން ވައްދައި މިގައުމުގައި ފައްޅިއެޅިގެން ދިއުމަށް މަގުފަހި ކުރުވީ އެއިރުއެވެ. މަސާޖުޕާލާތަކުގެ ނަމުގައި ހަށިވިއްކާ ޚާނާތައް މިގައުމުގައި ބިންގާއެޅި އުސްވެ މަންޒަރު ބަދަލުކުރީ އެވެރިކަމުގައެވެ. ގައުމުގެ ޒުވާނުންގެ އަގުނެތިވެ މަގުމަތީގައި މުގޯލިއަޅާ ބައެއް ކަމުގައި ވީހިނދު ބިދޭސީން މިގައުމުގައި ރުކުރުވާލީ ޑިކްޓޭޓަރުގެ ދަރިގޮއްޔެގެ ފިރިމީހާ އަކީ ބަންގާޅީއަކަށް ވީމާކަން އެންމެންވެސް ދަނެއެވެ. ދިވެހި ކޮންމެ ރައްޔިތަކަށް ބިދޭސީއަކު ރާއްޖެ ގެނެސް މިގައުމުގެ މަގުތައް ފުރާލައި ބަސްމޮށެއުޅޭ އުޅުމަށް ބަދަލު ގެނުވީވެސް ކާކުގެ ވެރިކަމެއްގައިކަން ދިވެހީންނަކަށް ނޯޅޭނެއެވެ. ލަދުހަޔާތުގެ ކަންފުޅެއްނެތި އެންމެފަހުން ގޭތެރޭގެ އަރާރުން މަގުމައްޗަށް ނެރެ އަނބިގޮއްޔެ ވަރިކޮށް ފަށްކަނޑައި، އިސްލާމީ ހުކުމްތަކަށް ޖޯކުޖަހައި ހެދީ ކޮންވެރިއެއްތޯ ސުވާލުކޮށްފިނަމަ އޮޅުމެއްނެތި ދޭނެ ޖަވާބު ދިވެހީންނަށް އެނގޭނެއެވެ. ރައްޔިތުން ފާޅުގައި ބަޑިޖަހައި މަރައި ސުންނާފަތި ކުރީ ކާކުކަން އެންމެން ދަނެއެވެ. ދީނުގެ ޙައްގުބަސް އިއްވާ ކޮންމެމީހަކު ޕެރަލައިޒް ކޮށްލަން ފުލުހުންނަށާ ސިފައިންނަށް އޯޑަރުދިނީ ކާކުކަންވެސް އެންމެން ދަންނާނެއެވެ.\nދެހާސް ހަތްވަނަ އަހަރާ ހަމަޔަށް ދިވެހީންނަށް މުސީބާތަކަށް ވެފައިވާ އަދި، އެވެރިކަމެއްގައި ސުނާމީއަރައި މުޅިގައުމު ދޮވެލި އަބާއްޖަވެރި ވެރިކަން ދިވެހީން ބަދަލުކުރީ ކެތްތެރިކަން ކޮޅުންލުމުންނެވެ. އަނިޔާވެރި ވެރިއެއްގެ ނުބައި ނުލަފާ އެންމެހައި ކަންކަން ލޮލުންދެކި އަތުން ހިފުމަށް ފަހުގައެވެ. ހަމައެހެންމެ ރާއްޖޭގައި އެންމެ ފުރަތަމަ އުފެދުނު ޑިމޮކްރެޓިކް ސަރުކާރުގެ ހުންގާނު ގ. ކެނެރީގޭ މުޙަންމަދު ނަޝީދާއި ދިވެހީން ހަވާލުކުރީ އިންތިހާ އުންމީދުތަކުން ފުރިގެން ތިބެއެވެ. ކަންވީވެސް އެހެންނެވެ. ރައްޔިތުން ހަމަހަމަވެ ވެރީންނާއި އެއްސަފެއްގައި ތިބެލެވޭނެ ފުރުސަތުތަކުގެ އިތުރުން މުޅިރާއްޖޭގެ އެންމެންނަށް އެކިއެކި ޚިދުމަތްތައް އެވެރިކަމުގައި ފުޅާވެގެންދިޔައީ ހީނުކުރާހާ އަވަހަށެވެ. އެމްޑީޕީ ސަރުކާރުގެ ޖޯޝުހުރީ ރައްޔިތުންގެ އުންމީދުތަކަށްވުރެ އެތައްހާސް ބައެއް ކުރީގައެވެ. މިކަންކަން ކުރީގެ އަނިޔާވެރީންނަކަށް ގައިމުވެސް ހަޖަމެއް ނުކުރެވުނެވެ. ނުކުމެ އޮޑާލައި ފުރައްސާރަކޮށް އެންމެ ފަހުން މިގައުމުގެ ކޮންމެ ރައްޔިތެއްގެ މޫނުމަތީގައި ވަރުހުރި ތަފާލެއް ޖަހައިފިއެވެ. މަކަރުވެރި ރޭވުމެއްގައި މިގައުމުގެ ރައްޔިތުންގެ ވެރިކަން ބަދަލުކޮށްލައި ރައްޔިތުން އިނދަޖައްސާލީއެވެ. ދިވެހި ދައުލަތް ޣަސްބުން ފޭރިގަތީއެވެ. ނަތީޖާއަކީ ކޮބައި ހެއްޔެވެ؟\nބާޣީންގެ ނުބައިނުލަފާ ރޭވުން ދިވެހީންނަށް އެނގުމުން އެމީހުންނާއި ކުރިމަތިލުމަށް މިއަދު މިތިބީ ރައްޔިތުން ފޫގަޅައި ދަމާ ވާން ކޮށްގެންނެވެ. ބާޣީންނަށް މިގައުމުން އެންމެ އިންޗިއެއްވެސް ދިނުމަކީ ދިވެހި އުންމަތް ގަބޫލުކުރާނެ ކަމެއް ނޫނެވެ. އަދި އެމީހުންނަށް އަރާމުގައި ހަމައެންމެ ނޭވާއެއްވެސް ހަށީގެ ތެރެއަށް ފޮނުވާލުމުގެ ފުރުސަތެއް ދޭކަށް ދިވެހީން ބޭނުމެއް ނޫނެވެ. އާޚިރުގައި ރައްޔިތުންނާއި ކުރިމަތި ލުމަކީ އެމީހުންނަށް ގާނޫނީ ހަމަތަކުގެ މަތީން ކުރެވޭނޭ ކަމެއް ނޫންކަން އެނގި ދިއުމުން މުގުރުތަކާއި މިނޫންވެސް ހުރިއްޔާ ހުރި ހަތިޔާރެއް ހިފައިގެން ނުކުމެ ރައްޔިތުން އެގެންދަނީ ތަޅާ މުގުރާ އަވަދި ކުރަމުންނެވެ. އެމީހުންގެ ފުލުގައި އެލިފައި ތިބިބަޔަކު މެނުވީ މިގައުމުގައި ދިރިތިބިޔަ ނުދިނުމަށް އެގެންދަނީ މަސައްކަތް ކުރަމުންނެވެ. ފިރުއައުނުގެ ޒަމާނުގައި ބަނީ އިޒުރާއީލް ބާގައިގެ ފިރިހެންދަރީން މެރިހެން މިގައުމުގެ ހެވާއި ލާބަޔަށް ނުކުތް ކޮންމެ މީހަކު މަރައި ހުސްކުރުމަށް މިއަދު ބާޣީން އެތިބީ އަތުކުރި އޮޅާލައިގެންނެވެ. މިގައުމު މިހާތަނަށްދުށް އެންމެނުލަފާ ޖައްބާރު ޖާހިލު ވެރީންނަކީ ކޮބައިތޯ އަހައިފިނަމަ އެމީހުންނަކީ މިއަދު މިގައުމުގެ ވެރިކަން ފޭރިގަނެގެން މިތިބަ މަލްޢޫނުން ކަމުގައި ފަހެއްނެތި ބުނެވޭނެއެވެ.\nބާޣީންގެ ހަމައެކަނި ބޭނުމަކީ އެމީހުންގެ ވެރިކަން ރަސްދުކޮށް މަތުރައި ހިފެހެއްޓުމެވެ. އެނޫންކަމެއް އެމީހުންގެ ފިކުރަކު ނެތެވެ. މިކަމުގެ ނާޖާއިޒު ފައިދާ ނަގައި އެމީހުންނާއި ގުޅިފައިވާ މީހުންނުކުމެ މުޅިގައުމު މަސްތުވާ އެއްޗެތީގެ ހާއްޔަކަށް އަލުން ބަދަލުކޮށްލައިފިއެވެ. އެމްޑީޕީގެ ސަރުކާރުން މިގައުމުގައި ވާވަދެފައި ތިބި ޒުވާނުން މުޖުތަމައަށް ނެރުމަށް ހިންގާންފެށި ހުނަރު ޕުރޮގްރާމްއަކީ ކޮންފަދަ މަތިވެރި މަގުސަދެއްގައި ހިންގާންފެށި ކަމެއްކަން އަމުދުންނޭގިތިބި ޖާހިލުން މިއަދު އެގެންދަނީ ގައުމު ހަލާކުކުރަމުންނެވެ. ބަޣާވާތުގެ ސަބަބުން މުޅިގައުމު ދުވަހަކު ސިޔާސީ ގޮތުން ނުވެއްޓޭ ހިސާބަށް ވެއްޓިއްޖެއެވެ. އަރާރުމާ މާރާމާރީއާއި ގަތުލު، އާންމު ވެއްޖެއެވެ. އަންހެން ދަރީންގެ އިއްފަތް ތެރިކަން ފޭރިގަތުމަކީ ފެންބޮއެފައި ވައިލުން ކަމުގައި މިއަދު ވެއްޖެއެވެ. ކޮންމެ ދުވަހަކު ޅަދަރިޔަކުގެ އިއްފަތްތެރިކަން ފޭރިގަނެވޭ ވާހަކައާއި، ކޮންމެވެސް މީހެއްގެ ފުރާނަ ދުއްވާލިވާހަކަ އެއިވެނީއެވެ. ބިރެއް ސިހުމެއް އަމުދުން އެކަކުގެވެސް ނެތޭ ބުނާވަރަށް މިގައުމު ފަސާދަވެއްޖެއެވެ.\nމުސްލިމުންނަކީ މުންކަރާތްތައް ނަހީކުރާ ފަޚުރުވެރި ބައެކެވެ. އަހަރެމެންނަކީ މުސްލިމުންނެވެ. އިސްލާމް ދީނަކީ ﷲގެ ދީނެވެ. ފިތުރަތުގެ ދީނެވެ. އިބުރާހީމްގެފާނާއި އެންމެހައި ނަބީބޭކަލުންގެ ދީނެވެ. މިދީން ފުރިހަމަ ކޮށްދެއްވީ އަހަރެމެންގެ ކައުނަބިއްޔާ މުޙަންމަދު ސޢވ އެވެ. އަހަރެމެންނަކީ ފިސާރި ކެރިތިބެ މިރިސާލަތު އިއްވުމުގައި އަށްސަތޭކަ އަހަރު ފާއިތުވި ކާބައިންގެ ދަރީންނީމުއެވެ. ވީއިރު ބާޢީންގެ ސަފުތަކުގެ ދަށުވެ ޗިސްޗިސް ވިޔަސް އަހަރެމެން ނުސިހޭނަމެވެ. މަތިވެރި ދީނުގެ ހައްގުގައި، މިލޮބުވެތި ވަތަން ދިފާޢުކޮށް މިބާޣީންގެ އަތުން އަހަރެމެންގެ ވެރިކަން އަހަރެމެން އަނބުރާ އަތުލާނަމެވެ. މިކަމުގައި އަހަރެމެންގެ ބޯތައް ކަނޑައި މޭތައް ފޫއަޅުވާލުމުގައި މިއަދުގެ ބާޣީ ސަރުކާރުން ކިތަންމެ ހިތްވަރެއް ކުރިނަމަވެސް އަހަރެމެން އެންމެ ފުކެއްވެސް ފަހަތަކަށް ނުޖެހޭނަމެވެ. އަހަރެމެންގެ ހަށިތައް ނެތިދިޔަސް އަހަރެމެންގެ މިއަޑު މިފަޒާގައި އަބަދުވެސް ގުގުމާނެއެވެ. ކޮންމެ ބާޣީއަކަށް މިއަޑު އިވޭނެއެވެ. އަހަރެމެންނަށްފަހު ތެދުވާނެ ކޮންމެ ދަރިޔަކަށް އަހަރެމެންގެ ފުށުން ހިތްވަރު ލިބޭނެއެވެ. އަހަރެމެންގެ ޒިކުރާ މިގައުމުގައި އާކުރާނެ ޖީލެއް ނޯންނާނެވަރަށް ފަނާކޮށްލެވޭހައި ބާރެއް ހަކަތައެއް، ހިތްވަރެއްވެސް ބާޣީންގެ ކިބަޔަކު ނެތެވެ. އެމީހުންގެ ކިބައިގައި ހަމައެކަނި ހުރިނަމަ ހުރީ އަނިޔާވެރިކަމާއި ދަހިވެތި ކަމެވެ. ނިފާގާއި ޣީރަތްތެރި ކަމެވެ. އެމީހުން ހަމަ މިކަން ނުދަންނަނީއެވެ.


ކީރިތި ޤުރުއާނުގައި ނަންގަނެވިގެންވާ ކުލަތައް 3- ކަޅު ކުލަ – shafiu.mv\nކީރިތި ޤުރުއާނުގައި ނަންގަނެވިގެންވާ ކުލަތައް 3- ކަޅު ކުލަ\nJanuary 23, 2021 މުޙައްމަދު ޝާފިޢު\nކީރިތި ޤުރުއާނުގައި ނަންގަނެވިފައިވާ ކުލަތަކުގެ ތެރެއިން ތިންވަނަ ކުލައަކީ ކަޅުކުލައެވެ. ކަޅުކުލައިގެ ވާހަކަ އަށްފަހަރު ހަތް އާޔަތެއްގައި އައިސްފައިވެއެވެ.\nކަޅުކުލައިން ބައެއް ކަންތައްތަކަށް ދަލާލަތު ކުރެއެވެ. އެގޮތުން\n1- ރޭގަނޑުގެ އަނދިރިކަން\n2- ނަރަކައިގެ އަހުލުވެރިންގެ ތެރެއިން ކާފިރުންނާއި ރިސާލަތު ދޮގުކުރި މީހުންނާއި މުޖުރިމުންގެ މޫނުގެ ކުލަ.\nيَوْمَ تَبْيَضُّ وُجُوهٌ وَتَسْوَدُّ وُجُوهٌ فَأَمَّا الَّذِينَ اسْوَدَّتْ وُجُوهُهُمْ أَكْفَرْتُم بَعْدَ إِيمَانِكُمْ فَذُوقُواْ الْعَذَابَ بِمَا كُنْتُمْ تَكْفُرُونَ -آل عمران 106 “(އެއީ) މޫނުތަކެއް އަލިވެ، އަދި މޫނުތަކެއް އަނދިރިވެގެން(ކަޅުވެގެން) ދާ ދުވަހެވެ. ފަހެ، އެއުރެންގެ މޫނުތައް (ކަޅުވެގެން) އަނދިރިވެގެންދިޔަ މީހުން ދަންނާށެވެ! (އެއުރެންނާ ދިމާޔަށް އެދުވަހުން ބުނެވޭހުއްޓެވެ.) ތިޔަބައިމީހުން، އީމާންވުމަށްފަހު، ތިޔަބައިމީހުން ކާފިރު ވީހެއްޔެވެ؟ ފަހެ، ތިޔަބައިމީހުން ކާފިރުވެ އުޅުނުކަމަށްޓަކައި ޢަޛާބުގެ ރަހަ ތިޔަބައިމީހުން ލިބިގަންނާށެވެ!” އަދިވެސް ވަޙީކުރައްވާފައިވެއެވެ. وَيَوْمَ الْقِيَامَةِ تَرَى الَّذِينَ كَذَبُواْ عَلَى اللَّهِ وُجُوهُهُم مُّسْوَدَّةٌ أَلَيْسَ فِي جَهَنَّمَ مَثْوًى لِّلْمُتَكَبِّرِينَ -الزمر60 ﷲ އަށް ދޮގުހެދިމީހުންގެ މޫނުތައް އަނދިރިވެގެން(ކަޅުވެގެން)ވާތީ، ޤިޔާމަތްދުވަހުން ތިބާ ދެކޭނެއެވެ. ކިބުރުވެރިން ތިބޭނެތަނެއް ނަރަކައިގައި ނުވޭހެއްޔެވެ؟”\n3- މާޔޫސްކަމާއި، ހިތާމަވެރިކަމާއި މޮޅިވެރިކަން.\nوَإِذَا بُشِّرَ أَحَدُهُمْ بِالأُنثَى ظَلَّ وَجْهُهُ مُسْوَدّاً وَهُوَ كَظِيمٌ -النحل 58\n“އަދި އެއިން މީހަކަށް، އަންހެންދަރިއެއް ލިބިއްޖެކަމުގެ ޚަބަރުދެވިއްޖެނަމަ، އެމީހެއްގެ މޫނު އަނދިރިވެގެންދެތެވެ. އޭނާއަށް އެކަމުގެ ހިތާމަ ލިބިގެންވާ ޙާލުގައެވެ.” އަދިވެސް ވަޙީކުރައްވާފައިވެއެވެ.\nوَإِذَا بُشِّرَ أَحَدُهُم بِمَا ضَرَبَ لِلرَّحْمَنِ مَثَلاً ظَلَّ وَجْهُهُ مُسْوَدّاً وَهُوَ كَظِيمٌ }الزخرف 17 “ރަޙްމާންވަންތަ ރަސްކަލާނގެއަށް އެއުރެންގެ މީހަކު ނިސްބަތްކުރިފަދަ ދަރިޔަކު (އެބަހީ: އަންހެން ދަރިޔަކު) ލިބުނުކަމުގެ ޚަބަރު އެމީހަކަށް ދެވިއްޖެނަމަ، އޭނާގެ މޫނު އަނދިރިވެގެން(ކަޅުވެގެން) ދެއެވެ. އޭނާޔަށް އެކަމުގެ ހިތާމަ ލިބިގެންވާ ޙާލުގައެވެ.”\n4- ހިކިކަމާއި ފަނާކަން.\nفَجَعَلَهُ غُثَاء أَحْوَى -الأعلى5 “އަދި އެކަލާނގެ އެތަކެތި، ކަޅުކުލައިގެ ހިކި ކުނޑިތަކެއް ކަމުގައި ލެއްވިއެވެ.\nأَلَمْ تَرَ أَنَّ اللَّهَ أَنزَلَ مِنَ السَّمَاءِ مَاءً فَأَخْرَجْنَا بِهِ ثَمَرَاتٍ مُّخْتَلِفاً أَلْوَانُهَا وَمِنَ الْجِبَالِ جُدَدٌ بِيضٌ وَحُمْرٌ مُّخْتَلِفٌ أَلْوَانُهَا وَغَرَابِيبُ سُودٌ -فاطر27 ހަމަކަށަވަރުން، ﷲ އުޑުން ފެން ވެއްސެވިކަން ތިބާ ނުދަންނަމުހެއްޔެވެ؟ ފަހެ، ކުލަތައް ތަފާތުވެގެންވާ މޭވާތައް، އެ ފެނުގެ ސަބަބުން ތިމަންރަސްކަލާނގެ ނެރުއްވީމެވެ. އަދި ފަރުބަދަތަކުގެ ތެރޭގައި ހުދުކުލައާއި، ރަތްކުލައާއި، ކަޅުކަންގަދަ ކަޅުކުލައާއި، އަދި ކުލަތައް ތަފާތުވެގެންވާ މަގުތައް ހުރި ފަރުބަދަތައްވެއެވެ. (ނުނިމޭ)\nކަޅުކުލަކީރިތި ޤުރްއާނުގައި ކަޅުކުލަޤުރްއާނުގެ ކުލަތައް


Kendhoo in negi random sample thah negative\nކެންދޫން ނެގި ރެންޑަމް ސާމްޕަލްތައް ނެގެޓިވް\nބ. ކެންދޫގައި ހޯމް ކަރަންޓީނުގައި ހުއްޓާ ޕޮޒިޓިވްވި މީހަކާއި އެހެން މީހަކު ކޮންޓެކްޓިވިކަން އެނގުމުން އެރަށުން އެ ބައްޔަށް ޓެސްޓްކުރުމަށް ރެންޑަމްކޮށް ނެގި ހުރިހާ ސާމްޕަލެއް ނެގެޓިވް އެރަށު ސިއްހީ މަރުކަޒުން ބުނެފި އެވެ.\nކެންދޫ ސިއްހީ މަރުކަޒުން ބުނިގޮތުގައި އެރަށުގައި ހޯމް ކަރަންޓީނުގައި ހުރި މީހަކު ކޮވިޑް-19 އަށް ޕޮޒިޓިވްވުމާ ގުޅިގެން އެރަށުގައި ކޮމިއުނިޓީ ސްޕްރެޑެއް އޮތްތޯ ބެލުމަށް ނެގުނު 28 ރެންޑަމް ސާމްޕަލްވެސް ވަނީ ނެގެޓިވްވެފަ އެވެ.\nކެންދޫގައި ހޯމް ކަރަންޓީނުގައި ހުރި މީހަކު އެންމެފަހުން ޕޮޒިޓިވް ވެފައިވަނީ މިދިޔަ މަހުގެ 30 ވަނަ ދުވަހު އެވެ. އޭގެފަހުން މިދިޔަ ބުރާސްފަތި ދުވަހު އެރަށް މޮނިޓަރިންގެ ހާލަތަށް ގެނައީ ހޯމް ކަރަންޓީނުގައި ހުއްޓާ ޕޮޒިޓިވް ވި މީހާ އާއި އެހެން މީހަކު ކޮންޓެކްޓިވިކަން އެނގުމުންނެވެ. ކަރަންޓީނުގައި ހުރި މީހާ ކޮންޓެކްޓުވީ އޭނާ ހުރި ގޭގެ އެހެން ބައެއްގައި އުޅޭ މީހަކާ ކަމަށްވެ އެވެ.


Preorder ge massalaigai Nazaki ge agu vattaali kamah bune 7.6 million Rufiyaa ge badhaleh hoadhan dhauvaa koffi | Mihaaru\nޕްރީއޯޑާގެ މައްސަލައިގައި ނަޒާކީގެ އަގުވައްޓާލި ކަމަށްް ބުނެ މީހެއްގެ އަތުން 7.6 މިލިއަނުގެ ބަދަލެއް ހޯދަން ދައުވާއެއް\n02 ސެޕްޓެމްބަރ 2021 - 07:06\nނަޒާކީ އޮންލައިންއިނުން ޕްރީއޯޑަރަށް ތަކެތި ގެނެސްދޭން ގިނަ ބައެއްގެ އަތުން ފައިސާ ނެގުމަށް ފަހު މުދާ ވެސް އަދި ފައިސާ ވެސް ނުދޭ ކަމަށް ބުނެ މީހަކު ސޯޝަލް މީޑިއާގައި ކުރި ޕޯސްޓުތަކަކާ ގުޅިގެން 7.6 މިލިއަން ރުފިޔާގެ ބަދަލެއް ހޯދަން އެ ކުންފުނިން ދައުވާކޮށްފި އެވެ.\nނަޒާކީ އޮންލައިންއިން މެދުވެރިކޮށް ޕްރީ-އޯޑާކޮށް، ފައިސާ ދައްކާފައި އެތައް ދުވަހެއް ވީ އިރު ވެސް ތަކެތި ނުލިބޭ ކަމަށާއި އަދި ރީފަންޑް ވެސް ނުދޭ ކަމަށް ބުނެ ބައެއް ކަސްޓަމަރުން ސޯޝަލް މީޑިއާގައި ޝަކުވާކުރަން ފެށީ މިދިޔަ އަހަރުގެ ފަހު ކޮޅު އެވެ. އެ މައްސަލަ ބައެއް މީހުން ފުލުހަށް ވެސް ހުށަހެޅި އެވެ. މީހުން ޕްރީއޯޑާ ކުރި ސާމާނުގެ ތެރޭގައި ފަރުނީޗަރާއި އިލެކްޓްރޯނިކްސްގެ އެކި ބާވަތްތައް ހިމެނެ އެވެ.\nއެ މައްސަލާ ގުޅިގެން ޓްވިޓާ އަދި ފޭސްބުކްގައި ނަޒާކީއާ ދެކޮޅަށް ޕޯސްޓު ކުރި ހ. ފޭރުވާދީ، އައިޝަތު މާވީ އަތުން ބަދަލުގެ ގޮތުގައި 7،667،100ރ. ހޯދަން ނަޒާކީ ސާވިސަސް ޕްރައިވެޓް ލިމިޓެޑުން ވަނީ ސިވިލް ކޯޓުގައި ދައުވާކޮށްފަ އެވެ.\nއެ މައްސަލައިގައި ނަޒާކީގެ ފަރާތުން ބުނެފައި ވަނީ، މާވީ މަސައްކަތްކުރީ ނަޒާކީއަށް އާންމުން ކުރާ އިތުބާރު ގެއްލުވާލައި އެ ކުންފުނީގެ އޮންލައިން ވިޔަފާރި ހުއްޓުވާލަން ކަމަށެވެ. އަދި އޭނާ މަސައްކަތްކުރީ ކުންފުނީގެ ހިއްސާދާރުންގެ އަބުރާއި ޝަރަފު ގެއްލުވާލަން ކަމަށެވެ.\nމާވީގެ ޕޯސްޓުތަކުގެ ނަތީޖާއެއްގެ ގޮތުން، ކުންފުންޏާއި ކުންފުނީގެ ހިއްސާދާރުންގެ އަގު އާންމުންގެ ކުރިމަތީގައި ވެއްޓި، ކުންފުނިން ޕްރީއޯޑާކޮށްފައިވާ ފަރާތްތަކުން މުއާމަލާތްތައް ބާތިލުކޮށް ރިފަންޑަށް އެދުނު ކަމަށް އެ ކުންފުނިން ބުނެފައިވެ އެވެ.\nDear Nazaki Online,\nIf you can’t deliver, stop advertising your products and taking pre-orders. Stop taking full payments when you can’t deliver it in months. Stop scamming your customers duringaglobal pandemic and stop continuously lying! REFUND now.\n— Aishath Maavi (@AishathMaavi) December 13, 2020\nނަޒާކީއާ ބެހޭގޮތުން އައިޝަތު މާވީ މިދިޔަ އަހަރު ކުރި ޓްވީޓެއް --\nމިހާރު ސިވިލް ކޯޓުގައި ކުރިއަށްދާ މި މައްސަލައިގައި މާވީގެ ފަރާތުން ވަނީ، އޭނާ ދައްކާފައި ވަނީ "ނަޒާކީ އޮންލައިން" ކިޔާ ބައެއްގެ ވާހަކަ ކަމަށާއި އެއީ ރަޖިސްޓްރީކޮށްފައިވާ ވިޔަފާރިއެއް ނޫން ކަމަށެވެ. އެހެންވެ ނަޒާކީ ސާވިސަސް ޕްރައިވެޓް ލިމިޓެޑަށް އެ މައްސަލާގައި ދައުވާކުރުމުގެ ހައިސިއްޔަތު ނެތް ކަމަށް ބުނެ އިޖުރާއީ ނުކުތާއެއް ނެގި އެވެ.\nނަމަވެސް، ނަޒާކީ އޮންލައިނަކީ ނަޒާކީ ސާވިސަސް ޕްރައިވެޓް ލިމިޓެޑުން ހިންގާ ވިޔަފާރިއެއް ކަމަށް އެ ކުންފުނިން ބުނެފައިވާތީ، މިދިޔަ ހޯމަ ދުވަހު ގާޒީ އަލީ ނަސީރު ނިންމެވީ އެ އިޖުރާއީ ނުކުތާ އަކީ މައްސަލަ ކުރިއަށް ނުގެންދެވޭނެ ވަރުގެ ސަބަބެއް ނޫން ކަމަށެވެ.\nނަޒާކީން މީގެ ކުރިން "މިހާރު" އަށް ބުނެފައިވާ ގޮތުން ވިޔަފާރިއަށް ބޮޑެތި ހުރަސްތަކެއް ކުރިމަތިވެ ޕްރީއޯޑާކުރި ތަކެތި ގަޑިއަށް ފޯރުކޮށްނުދެވުނީ ކޮވިޑްގެ ބަލިމަޑުކަމުގެ ސަބަބުން ކުރިމަތިވި ހުރަސްތަކާ ހެދި އެވެ.\nއެގޮތުން، ރާއްޖެއަށް ތަކެތި ގެނައުމުގައި ދިމާވި ދަތިތަކާއި ރާއްޖޭގައި ޑޮލަރުގެ އަގު މައްޗަށް ގޮސް ޑޮލަރު ލިބުމަށް ދަތިވުމަކީ އެ ތަކެތި ގެނެސްނުދެވުނު ސަބަބު ކަމަށް އެ ކުންފުނިން ބުނެފައިވެ އެވެ.\nރިފަންޑަށް އެދޭ ކަސްޓަމަރުންނަށް ރިފަންޑު ދޭނެ ކަމުގެ ޔަގީންކަން އޭރު ނަޒާކީން ދިނެވެ.\nNazaki online aa medhu bodethi shakuvaathakeh\nސިވިލް ކޯޓް މުހައްމަދު ޒަކީ (ނަޒާކީ ޒަކީ)\n39 ކޮމެންޓް, 55 ރިއެކްޝަންސް\nމިހާރު ކޯޓަށްދިޔައަސް ތިގޮތަށް ބަދަލު ނަގައިނުދޭނެ. ބަދަލު ހައްގުވައްޏާ ލިބޭނީވެސް 100000 ރުފިޔާ. ވަރަށް ވެދުން ނަޒާކީ ޒަކީއަށް.\n1) އޮންލައިން ވިޔަފާރި ރެޖިސްޓަރ ނުކޮށް ކުރުމަކީ ގާނޫނީ ކުށެއް 2) މާވީގެ ޓުވީޓުގަ ބުނެފަ އެވަނީ ‘އިފް’ މީގެ މާނައަކީ ކަމެއް ބުނި ގޮތަށް ނުކުރެވޭ ނަމަ! ނަޒާކީ އޮންލައިން އިން ޑެލިވަރ ނުކޮށް ދެވޭ ނަމަ އިޝްތިހާރު ނުކުރާށޭ! މިއީ ނަސޭހަތެއް! ކަސްޓަމަރެއް އޭނަ ފައިސާ ދެއްކި އެއްޗެއް ނުލިބިގެން ނަޒާކީއަށް ނަސޭހަތެއް ދިނީމަ7މިލިއަން ރުފިޔާ ހޯދަން ކޯޓަށް ދިޔުމުން މި މީހުންގެ ފެންވަރު އެނގިއްޖެ!\nމިދާރޭޓުންދަންޏާ ދުވަސްކޮޅަކުން ގެޔައްވަދެ ވައްކަންކުރާވަގުވެސް ގޭގެ ވެރިފަރާތާދައުވާކުރާނެތާ؟. ހައްޔަރުކުރުމުގެ ސަބަބުން އޭނަގެ އަގުވެއްޓިގެން.\nނަޒާކީން ކުރިޔަސް އެހެން ބަޔަކު ކުރިޔަސް ތީކީ މާތާހިރު ކަމެއްނޫން. ވާނެހާވެސް ކަމަކީ އިތުރު ކަސްޓަމަރުންގެ ރުޅިއާ ނަފްރަތާ ކުރިމަތިވުން. ވިޔަފާރި ކުރެވޭނީ ކަސްޓަމަރުންގެ ލޯބިހޯދައިގެން. ގަދަފައި ވިއްދާ އޮބިއަޅައިގެނެއްނޫން. ވަރަށްވެދުން\nޕްރީ އޯޑަރ ކުރި އެއްޗެއްސަށް އަދިވެސް މުދާ ނުލިބޭ. ފޯނު ކަނޑާލާފައި. ފޭސް ބުކު ޕޭޖަށް މެސެޖެއް ކުރިޔަސް ރިޕްލައި ނުކުރޭ. ކިތައް މީހުންގެ އަތުން ކިހައި ފައިސާއެއް ނަގައިގެން ތިޔަ އުޅެނީ. ކޮބާތޯ ތިޔަ ބޭފުޅުންގެ ލަދު ހަޔާތް\nއަދި މިހާތަނަށް ނަޒާކީގެ އެއްވެސް ވިޔަފާރިއެއް (ޑައިރެކްޓް ކޮށް) ނުކުރަން. އަހުރެންނާއި އަހުރެންގެ ބަސްއަހާ އެކަކުވެސް ނަޒާކީގެ ވިޔަފާރިއަށް ބޮޑުތަނުން ސަލާމް.\nއަމައްޔާއި ދެން އުޅޭ ފާޑެއް\nނަޒާކީން ތިއުޅެނީ ނުފޯރާ ފޮތިން ފޫގަޅަން. ކޮވިޑާ ހެދީ ތަކެތި ފޯރުކޮށް ނުދެވެންޏާ ރީފަންޑް ނުދެނީ ކީއްވެ؟ އެވެސް ކޮވިޑާ ހެދީ؟\nނަޒާކީ އެވެ. ދިވެހިރާއްޖޭގައި ޑޮލަރުގެ އަގު މައްޗަށް ދިޔަކަމަށް ރަސްމީ އެއްވެސް އިދާރާއަކުްނ އަންގާފައިނުވޭ. އެހެންވީމާ ޑޮލަރުގެ އަގުމައްޗަށް ދިޔަ ކަމަށް ބުނެވޭނެ އެއްވެސް ހަމައެއްނެތް. ދެން ސަޕްލައިގަ ދިމާވާނެ ދަތިތަކާއި ފައިނޭންސް ކުރާނެ ގޮތަކީ ކަސްޓަމަރު ބަލަންޖެހޭ ކަމެއްނޫން. އެއީ ވިޔަފާރީގެ ރިސްކެއް. އެރިސްކް ނަގަންޖެހެނީ ވިޔަފާރިވެރިޔާ.. ކަސްޓަމަރ އެއްބަސްވާ މުއްދަތުގައި މުދާ ލިބެންޖެހޭނެ. ނުލިބެންޏާ އެވާހަކަ ދައްކާނެ..\nމާވި އަތުން7މިލިއަން ހޯދާފަ ދަރާފަ ތިބި އެހެން ކަސްޓަމަރުންނަށް ލާރި ދޭންކަންނޭގެ.\nފާރި ހަމަ ކޮސްވެއްޖެ. ނަޒާކީއިން މިކަހަލަ ފޭކްޖައްސާތީ. ކުރީގަ ވަރަށް ކްރެޑިބަލްބައެއް އެއީ! ކީކޭ ބުނާނީދޯ؟


FAM in, faadu kiyaa an'ga thakeh bandhu kohleebaa? | Mihaaru\n08 ފެބުރުއަރީ 2020 - 23:40 30 comments\nގައުމީ ފުޓްބޯޅަ ޓީމުގެ އެސިސްޓަންޓް ކޯޗުކަން ކީއްކުރަން، ހެޑްކޯޗު ކަމަށް ގެންނަން ވެސް އަލީ ސުޒޭނަކީ ވަރަށް ގާބިލް މީހެކެވެ. ގައުމީ ޓީމުގެ ގޯލްކީޕަރު ޓްރޭނަރުގެ އެސިސްޓަންޓުކަން ކީއްކުރަން، ޓްރޭނަރުގެ މަގާމަށް ގެންނަން ބެލިޔަސް އިމްރާން މުހައްމަދަކީ ވެސް އެހާމެ ގާބިލް މީހެކެވެ. އެކަމާ އުފައްދާނެ ސުވާލެއް ނެތެވެ. ސުޒޭނާއި އިމްރާނުގެ ފުޓްބޯޅައިގެ ތަޖުރިބާ އާއި އިލްމު ގައުމީ ޓީމަށް ވަރަށް މުހިއްމެވެ. އެކަމާ ޝައްކު އުފައްދާނެ މީހަކު ވެސް ނުހުންނާނެ އެވެ.\nއެކަމަކު އެފްއޭއެމަށް ވަރަށް ބޮޑަށް ފާޑުކިޔަމުން އައި ސުޒޭނާއި އިމްރާނަށް ކުއްލި ގޮތަކަށް، އިންތިހާބު ބޯމަތީގައި އޮއްވާ އެފްއޭއެމުން ގައުމީ ޓީމުގެ ކޯޗިން ސްޓާފުންގެ ތެރެއިން ޖާގަ ދިނުމުން ސުވާލުތަކެއް ވަނީ އުފެދިފަ އެވެ. މީގެ ފަހަތުގައި އޮތީ ކޮން ސަބަބެއް ބާވަ އެވެ؟ ބޭނުމަކީ އިންތިހާބުގެ ކުރިން، ފާޑުކިޔާ އަނގަތަކެއް ބަންދުކޮށްލުންބާވަ އެވެ؟ ނުވަތަ މިއީ ޓެކްނިކަލީ ގެނައި ބަދަލުތަކެއްބާވަ އެވެ؟\nސުޒޭނަކީ، ސުވާލެއް ވެސް ނެތް ގޮތެއްގައި ފަހަކަށް އައިސް އެފްއޭއެމަށް އެންމެ ބޮޑަށް ފާޑުކީ އެކެކެވެ. ދިރާގު ދިވެހި ޕްރިމިއާ ލީގުގައި ސުޒޭން ކޯޗުކޮށްދިން ކްލަބް ގްރީންސްޓްރީޓްސް ކުޅޭ މެޗުތަކުގެ ކުރިންނާއި ފަހުން ބާއްވާ ނޫސްވެރިންގެ ބައްދަލުވުންތަކުގައި ސުޒޭން އެފްއޭއެމަށް ފާޑުނުކިޔާ ފަހަރެއް މަދުވާނެ އެވެ. އެފްއޭއެމުން ދިރާގު ދިވެހި ޕްރިމިއާ ލީގުގެ ޕްރީ މެޗު އަދި ޕޯސްޓް މެޗު ނޫސްވެރިންގެ ބައްދަލުވުންތައް ކުއްލި ގޮތަކަށް ކެންސަލްކުރި ސަބަބަކީ ވެސް ވަރަށް ބޮޑަށް ބެލެވޭ ގޮތުގައި ކޯޗުން ހާއްސަކޮށް ސުޒޭން ކިޔާ ފާޑުކިޔުންތައް ހުއްޓުވުމެވެ.\nއެކަން އެފްއޭއެމުން ހުއްޓާލުމުގެ ކުރިން ބޭއްވި ނޫސްވެރިންގެ ބައްދަލުވުމެއްގައި ސުޒޭން ބުނީ ރާއްޖޭގެ ފުޓްބޯޅައިގެ ހާލަތު މިހާރު އޮތީ ވަރަށް ގޯސް ފައްތަރަކަށް ވެއްޓި، އައިސީޔޫގައި ކަމަށެވެ.\n"މި ވަގުތު ދިވެހިރާއްޖޭގެ ފުޓްބޯޅަ މި އޮތީ އައިސީޔޫގައި. އޮތްއިރުގައި ގްރީން ސްޓްރީޓްސްގެ ހާލަތެއް ބަލާކަށް އެއްވެސް ބަޔަކު ބޭނުމެއް ނުވާނެ. ރަށަކަށް ބޮން އަޅައި އެ ރަށް ފުނޑުފުނޑުވީމަ އެ ރަށުގައި އުޅޭ އަހައްމަދު ކިޔާ ކުއްޖެއްގެ ހާލެއް ނޫން ބަލާނީ. ޖުމްލަކޮށް އެ ރަށަށް ލިބުނު ގެއްލުމާއި ބޮޑެތި ކަންތައްތައް ބަލާނީ. އެ ގޮތަށް ބަލާއިރު އެ ވަރުގެ ގެއްލުމެއް ފުޓްބޯޅަ އަށް ލިބޭއިރު ގްރީން ސްޓްރީޓްސް ވެސް އޮންނާނީ ހާލުގައި،" ނޫސްވެރިންގެ ބައްދަލުވުމުގައި ގްރީންސްޓްރީޓްސްގެ ވާހަކަ އެހުމުން ސުޒޭން ބުންޏެވެ.\nސުޒޭން ވަނީ އެފްއޭއެމުން ހަދާފައިވާ ފުޓްބޯޅަ ކަލަންޑަރާ މެދު ވެސް ހިތްހަމަނުޖެހުން ފާޅުކޮށްފަ އެވެ. އޭނާ ބުނީ ފުޓްބޯޅަ ސީޒަން ޖޫން މަހު ފަށަން އެންމެ ފުރަތަމަ މަޝްވަރާކުރުމުން ވެސް އޭނާ އެކަމަށް ދެކޮޅު ހެދީ މިއަދު މި އޮތް ހާލަތު މެދުވެރިވާނެކަން އެނގޭތީ ކަމަށެވެ. އެކަމަކު އޭރު ދެއްކި ވާހަކަތައް އަހާނެ މީހަކު ނެތި އޭނާ "ކުޑަކޮށްލާފައި" ބެހެއްޓި މީހުން މިހާރު ނުފެންނަ ކަމަށް ސުޒޭން ބުންޏެވެ.\nއިމްރާނަކީ ވެސް ސުޒޭން ފަދައިން އެފްއޭއެމަށް ހާއްސަކޮށް ބައްސާމަށް ފާޑުކިޔެވެ. އެގޮތުން އެފްއޭއެމުން ހިފަހައްޓާފައިވާ ނިއު ރޭޑިއަންޓް ސްޕޯޓްސް ކްލަބުގެ ފައިސާ، އެ ކްލަބުން މުސާރަ ނުދީ ތިބި ކުޅުންތެރިންނަށް އެފްއޭއެމުން ދިން އިރު އެކަމުގައި އޭނާ އިސްތިސްނާކުރި މައްސަލައިގައި އިމްރާން ވަނީ ހިތްހަމަނުޖެހުން ފާޅުކޮށްފަ އެވެ. އިމްރާން ބުނެފައިވާ ގޮތުގައި، އަޑުއިވޭ ވާހަކަތަކަށް ބަލާއިރު އެ ފައިސާ އޭނާ އަށް ނުދީ ހިފަހައްޓަނީ ސޯޝަލް މީޑިއާގައި އެ އެސޯސިއޭޝަނަށް ފާޑުކިޔާތީ ކަމަށެވެ.\nމި ވާހަކަތަކާ ބެހޭގޮތުން މިރޭ ސުވާލުކުރުމުން ސުޒޭން ބުނީ ފާޑުކީ ފުޓްބޯޅަ އަށް ރަނގަޅަށް ކަމަށާއި ބައްސާމާ ޒާތީގޮތުން ކީ ފާޑެއްގެ އެއްވެސް ރެކޯޑިންއެއް ނޯންނާނެ ކަމަށެވެ. އަދި އޭނާ މިހުރީ ކުރިން ހުރި ރޫހުގައި ކަމަށާއި އަދިވެސް ކަމެއް ގޯސްކޮށް ދަންޏާ އެ ވާހަކަ ދައްކާނެ ކަމަށް އޭނާ ބުންޏެވެ.\nއިމްރާން ބުނީ އެފްއޭއެމުން ވެސް މީގެ ކުރިން ވެސް ކީޕާސް އެކަޑަމީއާ ގުޅެން ދައުވަތު ލިބުނު ކަމަށާއި އޭރު ނުދިޔައީ ކުޅޭތީވެ ކަމަށެވެ. މިހާރު ކުޅުން ހުއްޓާލައި އެއްކޮށް ކޯޗިން އަށް ހުސްވާން ތައްޔާރަށް ހުއްޓާ އެފްއޭއެމުން ފުރުސަތު ދިނުމުން ގަބޫލުކުރީ ކަމަށް އޭނާ ބުންޏެވެ.\nރަސްމީ މީޑިއާގެ އިތުރުން ސުޒޭނާއި އިމްރާން ވަނީ ސޯޝަލް މީޑިއާގައި ވެސް އެފްއޭއެމަށް ވަރަށް ބޮޑަށް ފާޑުކިޔައިފަ އެވެ. ގައުމީ ޓީމުގެ މަގާމަކަށް ދިއުމަކީ އެއް ގޮތަކުން ވިސްނާއިރު، އޭގެ ޒާތުގައި އެފްއޭއެމްގެ ދަށަށް ދިއުމެއް ނޫނެވެ. އެކަމަކު ގައުމީ ޓީމުގެ ހުރިހާ ކަމެއް ބަލަހައްޓާނީ ވެސް، މަގާމްތައް ދީ، ވަކިކުރާނީ ވެސް އަދި ގައުމީ ޓީމުގެ މިސްރާބު ކަނޑައަޅާނީ ވެސް އެފްއޭއެމުންނެވެ. މާނައަކީ ސުޒޭނާއި އިމްރާން ވެސް ދެން މަސައްކަތްކުރާނީ އެފްއޭއެމުގައި، ބައްސާމުގެ ދަށުންނެވެ. އޭނާގެ ވިސްނުމާ އެއްގޮތަށް އޭނާގެ ކެޕްޓަންކަމުގެ ދަށުންނެވެ. ސުޒޭން ފާޑުކީ ކަންކަން (ކަލަންޑަރު، ފުޓްބޯޅައިގެ ފޯރި) ބަދަލުކުރުމުގެ ބާރެއް ގައުމީ އެސިސްޓަންޓް ކޯޗަކަށް ނޯންނާނެ އެވެ. އެކަމަކު ޔަގީނުން ވެސް ގައުމީ ޓީމުގެ އިސް މަގާމެއްގައި ހުރެ އޭނާ އެފްއޭއެމަށް ދެން (ކުރިން ކީ ވަރަށް) ފާޑުކިޔުމަކީ ވަރަށް ނާދިރުކަމެކެވެ. އެހެންވެ މިއީ "ކޮޅު ބަދަލުކޮށްލުމުން" ކަމަށް އެއް ބަޔަކު އަންނަނީ ސިފަކުރަމުންނެވެ. އަދި މިއީ އެފްއޭއެމުން، އެތަނަށް ފާޑުކިޔާ އަނގަތަކެއް ބަންދުކޮށްލަން ކުރި ކަމެއްތޯ އަހައި އެއް ބަޔަކު އަންނަނީ ސުވާލުކުރަމުންނެވެ.\nއިތުރު ލިޔުންތައް ގޯލް ކީޕަރު އިމްރާން މުހައްމަދު ގައުމީ ފުޓްބޯޅަ ޓީމް އަލީ ސުޒޭން


130 ކިލޯގެ ޑުރަގް މައްސަލަ: ޝަރީއަތް ނިމެންދެން ޝަހީބު ބަންދުކޮށްފައި ބަހައްޓަން އަމުރުކޮށްފި | Naares\n130 ކިލޯގެ ޑުރަގް މައްސަލަ: ޝަރީއަތް ނިމެންދެން ޝަހީބު ބަންދުކޮށްފައި ބަހައްޓަން އަމުރުކޮށްފި\nދިވެހިންގެ ބަޔަކު ބޭރުގެ ބަޔަކާ ގުޅިގެން ކަނޑުމަގުން ރާއްޖެއަށް 130 ކިލޯގެ މަސްތުވާތަކެތި އެތެރެކުރުމުގައި އިސްކޮށް އުޅުނުކަމުގެ ތުހުމަތުގައި ހައްޔަރުކުރި ގއ. ވިލިނގިލި/ ލައިޓްހައުސް، ޝަހީބް އިބްރާހިމް ޝަރީއަތް ނިމެންދެން ޖަލުގައި ބަންދުކޮށްފައި ބެހެއްޓުމަށް ހައިކޯޓުން ހުކުމްކޮށްފި އެވެ.\nރާއްޖެއަށް ކަނޑުމަގުން އެތެރެ ކުރި 130 ކިލޯގެ މަސްތުވާތަކެތި ހޯދައި ޝަހީބާއި އިތުރު ހަތް މީހަކު ހައްޔަރު ކޮށްފައިވަނީ މިދިޔަ އޮކްޓޯބަރު މަހުގެ 14 ވަނަ ދުވަހު އެވެ. ހެކި ހުށަހެޅުމުން ޝަހީބުގެ ބަންދަށް ފުރަތަމަ ދިނީ 15 ދުވަހެވެ.\nނަމަވެސް އޮކްޓޯބަރު މަހުގެ 28 ވަނަ ދުވަހު އޭނާގެ ބަންދުގެ މުއްދަތު ހަމަވެ، ބަންދާ މެދު ގޮތެއް ނިންމުމަށް ކްރިމިނަލް ކޯޓަށް ހާޒިރުކުރުމުން ކޯޓުން ވަނީ އޭނާ ދޫކޮށްލައިފަ އެވެ. ފުލުހުން އޭރު ބުނީ، ޝަހީބު ދޫކޮށްލީ ތަހުގީގަށް އިތުރަށް ލިބިފައިވާ ހެކިވެސް ހުށަހެޅުމުން ކަމަށެވެ.\nއެ މައްސަލަ ދައުލަތުން އިސްތިއުނާފު ކުރުމުން ހައި ކޯޓުން މިއަދު ކުރި ހުކުމުގައި ބުނެފައިވަނީ، ޝަހީބުގެ މައްޗަށް ތުހުމަތުކުރެވޭ ކުށަކީ ޖިނާއީ ބޮޑު ކުށެއް ކަމަށް ކަނޑައެޅިފައި އޮތް އޮތުމުގެ މައްޗަށާއި އެ މައްސަލައިގައި ޝަހީބުގެ މައްޗަށް ތުހުމަތުކުރުމަށް ލިބިފައިވާ ހެކި ގަރީނާގެ މައްޗަށާއި އަދި އެފަދަ ކުށްތަކުގައި ތުހުމަތުކުރެވޭ ފަރާތްތައް ބަންދުގައި ބޭތިއްބުމަށް ކަނޑައަޅާފައިވާ އުސޫލުތަކަށް ބަލާއިރު ޝަހީބުގެ މައްޗަށް ކުރެވޭ ތުހުމަތު އެ ގޮތުގައި އޮއްވައި އޭނާ ބަންދުން ދޫވުމަކީ މުޖުތަމައުގެ ސަލާމަތަށް އޮތް ނުރައްކަލެއްކަން އެނގޭ ކަމަށެވެ.\nއެހެންކަމުން އޭނާ ދޫކޮށްލުމަށް ކްރިމިނަލް ކޯޓުން ކުރި އަމުރު ބާތިލުކޮށް، ޝަހީބު ޝަރީއަތް ނިމެންދެން ޖަލުގައި ބަންދުކޮށްފައި ބެހެއްޓުމަށް ހައިކޯޓުގެ ހުކުމުގައިވެ އެވެ. އެ މައްސަލަ ބެއްލެވީ ފަނޑިޔާރު ޝުއައިބު ހުސައިން ޒަކަރިއްޔާ އާއި ފަނޑިޔާރު އަބްދުﷲ ހަމީދާއި ފަނޑިޔާރު މުހައްމަދު ފައިސަލް އެވެ.\nކުރީ ސަރުކާރުގައި ހައުސިންގް މިނިސްޓްރީގެ ކޯޑިނޭޓަރުކަން ކުރެއްވި ޝަހީބަކީ އިދިކޮޅު ޕީއެންސީގެ ކައުންސިލް މެންބަރެކެވެ. ނަމަވެސް މި މައްސަލައާ ގުޅިގެން އޭނާ ވަނީ މެންބަރުކަމުން ސަސްޕެންޑު ކޮށްފައެވެ.


UFAA ge Director General ge Magaamah Mohamed Suzeel | ungoofaaru.com\nބަނޑޭރިގަނޑު/ޚަބަރު/އުފާގެ ޑިރެކްޓަރ ޖެނެރަލްގެ މަޤާމަށް މުޙައްމަދު ސުޒީލް\nމުނާޒު މުޙައްމަދު 12 މެއި 2021\nއުނގޫފާރު ފޯސްޓަރިން އެވެއާނެސް އެސޯސިއޭޝަންގެ ޑިރެކްޓަރ ޖެނެރަލްގެ މަޤާމަށް މުޙައްމަދު ސުޒީލް، ޖަވްޒާމަންޒިލް ރ. އުނގޫފާރު (ޒިލާން) އިންތިޚާބުވެއްޖެއެވެ.\nއުފާގެ ޑިރެކްޓާރ ޖެނެރަލްގެ މަޤާމު ހުސްވެފައި އޮންނަތާ ގިނަ ދުވަސްތަކަކަށްފަހު ބޭއްވި މި އިންތިޚާބުގައި މި މަޤާމަށް ކުރިމަތިލާފައި ވަނީ ޒިލާން އެކަންޏެވެ. އަދި ޒިލާން މި މަޤާމަށް އިންތިޚާބުވެފައި ވަނީ އުފާގެ މެންބަރުންގެ މެދުގައި ނެގި ފެންނަ ނުފެންނަ ވޯޓަކުން 95% ވޯޓާއެކުއެވެ.\nއުފާގެ ހިންގާ ކޮމިޓީގެ އޮނިގަނޑު އޮންނަ ގޮތުން އުފާގެ އެންމެ އިސްފަރާތަކީ ޑިރެކްޓަރ ޖެނެރަލްއެވެ. މި މަޤާމުގެ އިތުރުން އުފާގެ އިތުރު3މަޤާމަކަށްް މީހުން އިންތިޚާބުކޮށްފައިވެއެވެ.\nއެއީ އުފާގެ ފައިނޭންސް ޑިރެކްޓާރގެ މަޤާމަށް، މުޙައްމަދު ޝާހު، ފެންފިޔާޒުގެ ރ.އުނގޫފާރު އަދި އެސިސްޓެންޓް ފައިނޭންސް ޑިރެކްޓަރގެ މަޤާމަށް ހުސެއިން ހަމީދު، ދިރޭލާލުގެ، ރ. އުނގޫފާރު އެވެ.\nހުސެއިން ހަމީދު ކުރިން ހުންނެވީ އުފާގެ އެސިސްޓެންޓް ސްޕޯޓްސް ޑިރެކްޓަރގެ މަޤާމުގައެވެ. އެހެން ކަމުން އެސިސްޓެންޓް ސްޕޯޓްސް ޑިރެކްޓާރގެ މަޤާމު ހުސްވުމުން އެ މަޤާމަށް އަލަށް އިންތިޚާބުކޮށްފައި ވަނީ އަހުމަދު ޠަލާލް، ކުދިވޭރުވާދީ، ރ.އުނގޫފާރުއެވެ.\nލިސްޓްގައި އަޅުގަނޑުގެ ނަން އެބައޮތް، ހިޔާނާތުގައި ބައިވެރިއެއްނުވަން، ތައްޔާރުމިވަނީ ދައުވާކުރަން - ކުރީގެ މެމްބަރު ޖައުފަރު\nއުނގޫފާރު ޕަބްލިކް ފާހަނަ ބަރީގެ ފުރާޅު އެއްލާލައިފި


Miee Bodethi Project Thah Huttaalanvee Vagutheh Noon, Miee Igthisoadh Hinganvee Vaguthu: Raees | Hathaavees\nމިއީ ބޮޑެތި ޕްރޮޖެކްޓު ހުއްޓާލަންވީ ވަގުތެއް ނޫން، މިއީ އިގްތިސޯދު ހިންގަންވީ ވަގުތު: ރައީސް\nރައީސް ސޯލިހު ހޯރަފުށި އެއާޕޯޓު ހުޅުވުމަށް ބޭއްވި ރަސްމިއްޔާތުގައި ވާހަކަދައްކަވަނީ: ފޮޓޯ / ޕީއެސްއެމް\nމިއީ ބޮޑެތި ޕްރޮޖެކްޓުތައް ހުއްޓާލަންވީ ވަގުތެއް ނޫން ކަމަށާއި މިއީ އިގްތިސޯދި ހިންގަންވީ ވަގުތު ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nހޯރަފުށި އެއާޕޯޓު ރަސްމީކޮށް ހުޅުވައިދެއްވައި ވާހަކަދައްކަވަމުން ރައީސް ސޯލިހު ވިދާޅުވީ އަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ 34.78 ބިލިއަން ރުފިޔާގެ ބަޖެޓަކީ މިވަގުތުގެ ހާލަތަށް ބަލާ ހުށަހެޅޭނެ އެންމެ ރަނގަޅު ބަޖެޓު ކަމަށެވެ. މިފަދަ ދަތި ދަނޑިވަޅެއްގައި ވެސް ސަރުކާރުން އެއްވެސް މުވައްޒަފެއްގެ މުސާރަ ކުޑަ ނުކޮށް އެއްވެސް މުވައްޒަފަކު ވަޒީފާއިން ވަކި ކޮށްފައި ނުވާނެ ކަމަށް ރައީސް ވިދާޅުވިއެވެ.\nރައީސް ވަނީ މިއީ ދަތި ވަގުތެއް ކަމަށް ވިދާޅުވެފައެވެ. އެހެންނަމަވެސް މި ވަގުތަކީ ފައިސާ ހޯދައިގެން ނަމަވެސް ކަންކަން ކުރަންވީ ވަގުތު ކަމަށް ރައީސް ސޯލިހު ވިދާޅުވިއެވެ.\nރައީސްގެ ވާހަކަފުޅުގައި ބަޖެޓުގައި ހުރި ބައެއް އަދަދުތަކަށް ވަނީ އަލިއަޅުއްވާލައްވާފައެވެ. އެގޮތުން އަންނަ އަހަރުގެ ބަޖެޓުގައި ކެޕިޓަލް ހަރަދުގެ ގޮތުގައި ހުންނާނީ ހަނިމާދޫ އެއާޕޯޓާއި އައްޑޫ އެއާޕޯޓާއި މާލެ ބުރިޖާއި މާލޭ ވިޔަފާރި ބަނދަރާއި އަދި ރާއްޖޭގެ ހުރިހާ ރަށެގައި ފެނާ ނަރުދަމާ ގާއިމުކުރުމާއި ފަސް ޓާޝަރީ ހޮސްޕިޓަލް ހެދުން ފަދަ ބޮޑެތި މަޝްރޫއުތައް ކަމަށް ރައީސް ވިދާޅުވިއެވެ. ރައީސް ވިދާޅުވި ގޮތުގައި މި މަޝްރޫއުތަކަށް ފައިސާ ވެސް ހުރީ ހަމަޖެހިފައެވެ.\nއަންނަ އަހަރުގެ ބަޖެޓަށް ބަހުސް ކުރައްވަމުން ބަޖެޓު ކުޑަ ކުރެއްވުމަށް ބައެއް މެންބަރުން ހިޔާލު ފާޅުކުރެއްވުމުން ރައީސް ވަނީ މެންބަރުންނަށް އަމާޒުކޮށް ވެސް ވާހަކަދައްކަވާފައެވެ. އެގޮތުން ވިދާޅުވީ މިވަގުތަކީ ސަރުކާރުން އެކަނި މަސައްކަތް ކުރަންވީ ވަގުތެއް ނޫން ކަމަށާއި މިކަމުގައި މަޖިލިސް މެންބަރުންގެ އެހީތެރިކަން ސަރުކާރަށް ބޭނުންވާނެ ކަމަށެވެ.\n"ރައްޔިތުންގެ މަޖިލީހުގެ މެމްބަރުންނަށް ވެސް ދަންނަވާލަން ބޭނުންވަނީ މިކަމަށް އެހީތެރިވެދެއްވާށޭ. މިއަކީ ހަމައެކަނި ސަރުކާރުން މަސައްކަތް ކުރަންވީ ވަގުތެއް ނޫނޭ،" ރައީސް ވިދާޅުވިއެވެ.\nރައީސް ވަނީ ހއ. އަތޮޅުގެ ރަށްތަކަށް ހުރި ތަރައްގީގެ މަޝްރޫއުތައް ބަޖެޓުގައި ހިމަނާފައިވާނެ ކަމަށް ވިދާޅުވެފައެވެ. އެހެންނަމަވެސް އެކަންކަން ކުރެވެން އަންނާނީ އަންނަ ބަޖެޓު ފާސް ކޮށްދިނުމުން ކަމަށް ރައީސް ވިދާޅުވިއެވެ.\nPrevious ޖިންސީ ގޯނާކުރި ކަމަށް ތުހުމަތު ކުރެވޭ މައްސަލައަކީ ބައެއްގެ ރޭވުމެއް: އަކްރަމް\nNext ސިފައިންގެ އޮފިސަރެއް އޮޓޮމެޓިކް ސެނެޓައިޒާ މެޝިނެއް އުފައްދައިފި


Messi ah dhandumatheegai nukureveyne kameh neiyy\nމެސީއަށް ދަނޑުމަތީގައި ނުކުރެވޭނެ ކަމެއް ނެތް\nދެވަނަ ބުރުގައި ފްރާންސް ނުކުންނަން ޖެހޭނީ އާޖެންޓީނާއާ ދެކޮޅަށް\nކ. މާލެ | 28 ޖޫން 2018 | ބުރާސްފަތި 19:25 | 3,321\nއާޖެންޓިނާގެ ކެޕްޓަން ލިއޮނެލް މެސީ - ގެޓީ އިމޭޖާސް\nއާޖެންޓީނާގެ ކެޕްޓަން ލިއޮނެލް މެސީއަށް ދަނޑުމަތީގައި ނުކުރެވޭނެ ކަމެއް ނެތް ކަމަށް ފްރާންސްގެ ކީޕަރު ސްޓީވް މަންޑަންޑާ ބުނެފިއެވެ.\nއޭނާ މިހެން ބުނެފައިވާއިރު ދެވަނަ ބުރުގައި ފްރާންސް ނުކުންނަން ޖެހޭނީ މެސީގެ ކެޕްޓަން ކަމުގެ ދަށުން ކުޅެމުން އަންނަ އާޖެންޓީނާއާ ދެކޮޅަށެވެ. މި ވާރލްޑް ކަޕްގެ ފުރަތަމަ ދެ މެޗުގައި މެސީއަށް ލަނޑު ނުޖެހުނު ނަމަވެސް އޭނާ ވަނީ ގްރޫޕް ފިޔަވަހީގެ އެންމެފަހު މެޗުގައި ނައިޖީރިއާ އަތުން އާޖެންޓީނާ މޮޅުވި މެޗުގައި ލަނޑު ޖަހާ މޮޅު ކުޅުމެއް ދައްކާފައެވެ.\nނޫސްވެރިންގެ ބައްދަލުވުމުގައި ވާހަކަ ދައްކަމުން މަންޑަންޑާ ބުނީ ފްރާންސްގެ ކުޅުންތެރިން ވަރަށް ބޮޑަށް ޑިފެންސަށް ވިސްނަން ޖެހޭނެ ކަމަށާއި މެސީ އަދި އާޖެންޓީނާއަށް ކުޅުމުގެ އެއްވެސް ފުރުސަތެއް ދީގެން ނުވާނެ ކަމަށެވެ. އޭނާ ބުނީ އެހެން ކުޅުނު ނަމަވެސް މެސީއަކީ ކޮންމެ ކަމެއް ވެސް ކުރެވޭ ފެންވަރުގެ ކުޅުންތެރިޔެއް ކަމަށާއި އޭނާއަށް ވަރަށް ބޮޑަށް ފާރަވެރިވާން ޖެހޭނެ ކަމަށް މަންޑަންޑާ ބުންޏެވެ.\nއޭނާ ބުނީ މެސީ ހުއްޓުވަމަށް ލިބޭ އެންމެ ބޮޑު ކުރިއެރުމަކީ ލަލީގާގައި އޭނާއާއެކު ބާސާއަށް ކުޅުނު ކުޅުންތެރިންނާއި އޭނާއާ ދެކޮޅަށް ކުޅުނު ކުޅުންތެރިން ފްރާންސްގެ ޑިފެންސަށް ކުޅުން ކަމަށެވެ. އޭނާ އިޝާރާތްކުރާ ކުޅުންތެރިންނަކީ ބާސެލޯނާގެ ޑިފެންޑަރު ސެމުއެލް އުމްޓީޓީ އަދި ރެއާލް މެޑްރިޑްގެ ޑިފެންޑަރު ރަފައޭލް ވަރާންއެވެ. މި ދެ ކުޅުންތެރިންނަކީ ފްރާންސްގެ ޑިފެންސްގެ މައި ދެ ތަނބެވެ. އެހެންކަމުން މެސީ ފޮނުވާ ހަމަލާތައް ދިފާއުކުރުމުގެ ގާބިލްކަން ފްރާންސްގައި އެބަހުރި ކަމަށް މަންޑަންޑާ ބުންޏެވެ.\nއާޖެންޓީނާ ދެވަނަ ބުރަށް ކޮލިފައިވީ ގްރޫޕްގެ ދެވަނަ ޓީމުގެ ގޮތުގައި ކަމަށްވާއިރު ފްރާންސް ކޮލިފައިވީ ގްރޫޕްގެ އެއްވަނަ ޓީމުގެ ގޮތުގައެވެ. މަންޑަންޑާ ބުނީ އާޖެންޓީނާ ކުޅުނު މެޗުތައް އަދި ނުބަލާ ކަމަށާއި އެހެން ނަމަވެސް މެސީއަކީ ކާކުކަން ފްރާންސްގެ ހުރިހާ ކުޅުންތެރިންނަށް ވެސް އެނގޭ ކަމަށެވެ. ހަމައެގޮތަށް އެޓީމުގައި ތިބީ ވަރަށް ކޮލިޓީ ކުޅުންތެރިން ކަމަށާއި އާޖެންޓީނާ އާއި ދެކޮޅަށް ކުޅުމަކީ އަބަދުވެސް ދަތި ކަމެއް ކަމަށް މަންޑަންޑާ ބުންޏެވެ.\nއާޖެންޓީނާ އަދި ފްރާންސް ބައްދަލުކުރާ ފޯރިގަދަ ދެވަނަ ބުރުގެ މެޗު ކުޅޭނީ ހޮނިހިރު ދުވަހުގެ ރޭ ރާއްޖެ ގަޑިން 19:00 ގައެވެ.


"Roma Ge Visnun Huree Liverpool Ah, Salah Akah Noon" - Vaguthu\n"ރޯމާގެ ވިސްނުން ހުރީ ލިވަޕޫލް އަށް، ސަލާހު އަކަށް ނޫން"\n10 މަސް ކުރިން ( އޭޕްރީލް 24, 2018 )\nރޯމާގެ ވިސްނުން ހުރީ މުޅި ލިވަޕޫލް ޓީމަށް ކަމަށާއި ހަމައެކަނި އެ ކްލަބަށް ކުޅެމުން އަންނަ މުހައްމަދު ސަލާހު ހުއްޓުވަން ނުވިސްނާ ކަމަށް ރޯމާގެ ކޯޗު ޑި ފްރެންސެސްކޯ ބުނެފިއެވެ.\nޗެމްޕިއަންސް ލީގުގެ ސެމީފައިނަލްގެ ފުރަތަމަ ލެގުގައި މިރޭ ލިވަޕޫލް އާއި ރޯމާ ބައްދަލުކުރާއިރު ޔޫރަޕްގައި މިވަގުތު އެންމެ ރަނގަޅު ފޯމެއްގައި ހުރި ކުޅުންތެރިއަކީ ލިވަޕޫލް އަށް ކުޅެމުން އަންނަ ސަލާހުއެވެ. އެގޮތުން ސަލާހު ވަނީ މި ސީޒަނުގައި ލިވަޕޫލް އަށް މިހާތަނަށް ކުޅެދިން 46 މެޗުގައި 41 ގޯލު ކާމިޔާބުކޮށްފައެވެ.\nމިސްރަށް އުފަން ސަލާހު އަކީ މީގެކުރިން ރޯމާ އަށް ވެސް ކުޅެފައިވާ ކުޅުންތެރިއަކަށް ވާއިރު ރޯމާގެ ކޯޗު ޑި ފްރެންސެސްކޯ ބުނީ ރޯމާ އިން މިރޭގެ މެޗަށް ތައްޔާރުވީ ހަމައެކަނި ސަލާހު ހުއްޓުވަން ނޫން ކަމަށާއި އެޓީމުގެ ވިސްނުން ހުރީ މުޅި ލިވަޕޫލް ޓީމަށް ކަމަށެވެ.\n"އިދިކޮޅަށް ކުޅޭ ޓީމުގައި ތިބޭ ފާހަގަކޮށްލެވޭ ކުޅުންތެރިންނަށް ސަމާލުކަން ދޭންޖެހޭނެ. އެކަމަކު މިރޭގެ މެޗަށް އަހަރުމެން މި ތައްޔާރުވަނީ އެންމެ ކުޅުންތެރިއެއް ހުއްޓުވާކަށް ނޫން" ޑި ފްރެންސެސްކޯ ބުންޏެވެ.\nރޯމާ މުބާރާތުގެ ސެމީ އަށް ދަތުރުކުރީ ސްޕެއިންގެ ވަރުގަދަ ބާސެލޯނާ ކަޓުވާލުމަށްފަހުއެވެ. އެ މެޗަށް އިޝާރާތް ކުރަމުން ރޯމާގެ ފުލްބެކް ކޮލަރޯވް ބުނީ އެ މެޗުގައި ރޯމާ އިން ބާސާގެ އެންމެ މުހިއްމު ކުޅުންތެރިއަށް ކަމަށްވާ ލިއޮނަލް މެސީ އަށް ހަމައެކަނި ނުވިސްނާ ކަމަށާއި އެ މެޗުން މޮޅުވީ ޓީމެއްގެ ގޮތުގައި ކުޅެގެން ކަމަށެވެ.\n"އެންމެ ކުޅުންތެރިއެއް ހުއްޓުވުމެއް ނޫން މީގަ މުހިއްމީ. ލިވަޕޫލްގަ ސަލާހު އެކަންޏެއް ނޫން ހުރީ. އެ ނޫނަސް އެޓީމުގަ ފާހަގަކޮށްލެވޭ ފަދަ މޮޅެތި ކުޅުންތެރިންތަކެއް އެބަތިބި" ކުރިން މެންޗެސްޓަރ ސިޓީ އަށް ކުޅުނު ކޮލަރޯވް ބުންޏެވެ.\nރޯމާ އާއި ލިވަޕޫލް މިރޭ ބައްދަލުކުރާއިރު މި ޓީމު މި މުބާރާތުގައި އެންމެފަހުން ބައްދަލުކޮށްފައިވަނީ 2002 ވަނަ އަހަރުއެވެ. އެފަހަރު މި ދެ ޓީމު ވެސް އެއް ގްރޫޕެއްގައި ލައްވާލިއިރު ރޯމާގެ ދަނޑުގައި ކުޅުނު މެޗު ނިމުނީ 0-0 އިން އެއްވަރުވެގެންނެވެ. ނަމަވެސް ލިވަޕޫލްގެ ދަނޑުގައި ކުޅުނު މެޗު 0-2 އިން ކާމިޔާބުކުރީ ލިވަޕޫލް އިންނެވެ.\nލިވަޕޫލްގެ ދަނޑުގައި މިރޭ ކުޅޭ މި މެޗު ފަށާނީ ރާއްޖެގަޑިން 11:45 ގައެވެ.


ވާހަކަ : ފަޅައިގެން ދިއުން\nޝިފާއަށް ވީނުވީއެއް ނޭނގި ގެއްލުނުތާ މިހާރު 10 ދުވަސް ފާއިތުވެ ހިނގައްޖެ އެވެ. ކަމާބެހޭ ފަރާތްތަކުންވެސް ދޭތެރެއަކުން ނޫސްވެރިންގެ ބައްދަލުވުމެއް ބާއްވާފައި ކޮންމެވެސް މޮޅު ވާހަކަތަކެއް ދެއްކުން ފިޔަވައި އެހެން ކަމެއް ނުކުރެޔޭވެސް ހީވާ ކަހަލަ އެވެ. ނަމަވެސް އިބްރާހިމް ނާސިރު އިންޓަރނޭޝަނަލް ސްކޫލް ތެރެއިން އަދިވެސް އެވާހަކަތައް ކުދިންގެ މެދުގައި ދެކެވެމުން ދެއެވެ. ކުދިން އަމިއްލައަށް ބައި ހަދާފައި 'ޝިފާ ހޯދުމަށް' ތަފާތު މަސައްކަތްތައްވެސް ކުރަމުން ދެއެވެ.\nކުލާސްރޫމް ތެރެއެވެ. ހުރިހައި ދަރިވަރުންވެސް ތިބީ ސީރިއަސްކަމާއެކު ފިލާވަޅުތައް ރިވައިޒް ކުރުމުގައެވެ. ނަމަވެސް އީތަން އަށް މަޑުން އިނދެވެނީކީއެއް ނޫނެވެ. އީތަން އަށް ލިބިފައިވާ 'ބޮޑު ޚަބަރު' ހުރިހައި ކުދިންނަށް އެންގޭނެ ދަނޑިވަޅަކަށް ބަލަބަލައި އިނީ ކެތްމަދުވެފައެވެ. އެއްމެފަހުން އީތަންގެ ކުރިމަތީގައި އިން އަދުހަމްގެ ބުރަކަށީގައި ކޮއްޓާލިއެވެ.\n"އަދުހަމް، ހަމަ ހުވާކޮށްފަ މި ބުނަނީ އެގޮލާ، އެގޮލާގެ ވައިފް އާއި އަންހެން ދަރިފުޅުވެސް ހަމަ މަރާލީއޭ!" އެއްމެފަހުން ވައި އަޑުން އީތަން 'ނިއުސް ބްރޭކް' ކޮށްލި އެވެ.\n"ކިހިނެތްތަ އީތަން އަށް ތިއެއް އެނގެނީ؟" ޢާދިލް ވެސް ވައި އަޑަކުން އަހާލިއެވެ.\n"ބަލާއެއްނު ނަގޫ--، ކައޭ ހަނދާން ނެތުނީތަ މަގޭ ބައްޕައަކީ ކޮޕެއްކަން؟" އީތަން ދެލޯ ބޮޑުކޮށްލަމުން ފޮނިގޮތަކަށް ބުންޏެވެ.\n"އޯކޭ، ދެން އެމީހުންގެ އަނެއް އަންހެން ދަރި ކޮބަޔޯ؟"\n"އޭނަޔަށޯ ފެނުނީ އޭނާގެ މަންމަ އާއި ކޮއްކޮ މަރާލިތަން. ކައެއަށް ހީވޭތަ އެވަރުގެ ކަމެއް ފެނުނީމަ އެކުއްޖާ ބައްޕަ ކައިރީ އުޅެފާނެ ކަމަށް؟ އެ ކުއްޖާ ފިލައިގެން ދިޔައީޔޯ." އީތަން ވައި އަޑުން ބުންޏެވެ.\n"ވޯވް، ތިއީ ސަޅި ސްޓޯރީއެއް." މަލާމާތުގެ ރާގަކަށް ހީލަމުން އަދުހަމް ބުންޏެވެ. ހަމަ އެއާއެކު އޭނާގެ ފޮތްތަކުގެ ދުނިޔެއަށް އަލުން ވަދެއްޖެ އެވެ.\n"ކިހިނެތް އެނގެނީ އެގޮލާގެ ފެމެލީއަށް އިތުރު ކަންތައްތަކެއް ނުކުރާކަމެއްވެސް!" އަދުހަމް ކިޔަން އިން ފޮތް ޖިއްސައިގަންނަމުން އީތަން އަނެއްކާވެސް ވާހަކަދައްކަން ފެށިއެވެ.\n"އޭތް ފަނި ނުހަދާ. އަހަރެން އެބަޖެހޭ ޓެސްޓަށް ފިލާވަޅު ދަސްކުރަން." ފޮތް އަތުލުމަށް އަދުހަމް އަތްދިއްކޮށްލަމުން ބުންޏެވެ.\n"އަހަރެން މި ކިޔާދޭ ވާހަކަ 'ކެމް' އަށްވުރެން ވަކިން އިންޓަރެސްޓިން ކަން ކުޑައެއް ނުވާނެ." ކެމިސްޓްރީ ފޮތަށް އިޝާާރާތް ކުރަމުން އީތަން ތަންކޮޅެއް ބާރަށް ބުންޏެވެ. "އެގޮލާގެ ޢާއިލާ އެއްކޮށް ކަހަލަގޮތަކަށް ކޮށާ ކުދިކުދި ކޮށްލިއްޔޯ. ކައެއަށް ގެޓް ވެއްޖެތަ މިކިޔާ އެއްޗެއް؟"\n"ޝަޓް އަޕް. ޝަޓް އަޕް. ޖަސްޓް ޝަޓް އަޕް. އިތުރަށް އެކައްޗެކޭވެސް ނުކިޔާތި. ހަމަ މިހާރު ތި ވާހަކަ ހުއްޓާލާ!!"\nމުޅި ކުލާސްރޫމް އެއްކޮށް ހަނުވާވަރަށް، ބާރަށް އީތަންގެ ފަހަތުން ކުއްޖަކު ހަޅޭއްލަވަމުން ބުންޏެވެ. އީތަން ފަސްއެނބުރި ބަލައިލިއެވެ. އޭނާ އިން ގޮނޑިއާއި ޖެހިގެން ދެ ގޮނޑިބަރި ފަހަތުގައި އިނީ މަލީޝާ އެވެ. މަލީޝާ އިނީ ދެކަންފަތް މަތީގައި އަތް އަޅައިގެންނެވެ. އޭރުވެސް މަލީޝާ ގެންދިޔައީ ހަޅޭއްލަވަމުންނެވެ.\nމިނެޓެއްހައި އިރުފަހުން މަލީޝާ ލޯ ހުޅުވައިލި އެވެ. ދެކަންފަތް މަތިން އަތްވެސް ނެގިއެވެ. އޭނާގެ ނޯޓްފޮތުން ގަނޑެއް ވީދާލިއެވެ. ހަމަ އެއާއެކު ކޮންމެވެސް އެއްޗެއް އެ ގަނޑުގައި ލިޔަން ފެށި އެވެ.\n"ތީނަ އަނެއްކާ އޯކޭތަ؟ ކިހިނެތްވީ؟" މަލީޝާގެ ފަހަތުގައި އިން އަންހެން ކުއްޖަކު ސުވާލުކުރި އެވެ. މަލީޝާ ފަސްއެނބުރި ބަލައިވެސް ނުލައެވެ. އެއްޗެއް ލިޔަމުން ގެންދިޔަ ގަނޑު ބޮނޑިކޮށްލާފައި ތަޅުންމައްޗަށް ހޫރާލުމަށްފަހު ވައިސޫރިއެއްހެން ކުލާހުން ބޭރަށް ނިކުމެއްޖެ އެވެ.\n"އޭނަޔަށް ކިހިނެތްތަ އެވީ؟" އަދުހަމް ސުވާލުކުރީ އީތަން އާ އެވެ.\n"ބަލައިއެއްނު، ކިހިނެތްތަ މަށަށް އެނގެނީ." ރުންކުރުކޮށް އީތަން ޖަވާބު ދިނެވެ.


SunOnline: Toblerone original battamah badhalu kuranee\nޓޮބްލެރޯން އޮރިޖިނަލް ބައްޓަމަށް ބަދަލުކުރަނީ\nއައިޝަތު ފަރީޙާ 21 Jul 2018, 17:50\nމަޝްހޫރު ސްވިސް ޗޮކްލެޓް ޓޮބްލެރޯނުގެ ބައްޓަމަށް ގެނައި ބަދަލު ކަސްޓަމަރުންނަށް ކަމުނުދާ ކަމަށް ބުނަނިކޮށް ކުރީގެ ބައްޓަމަށް ބަދަލުކުރަން ނިންމައިފިއެވެ.\nޗޮކްލެޓު އުފެއްދުމަށް ބޭނުންކުރާ ތަކެތީގެ އަގު ބޮޑުވި ކަމަށް ބުނެ ޓޮބްލެރޯން "ބާ" ތަކުގެ އަދަދު މަދުކޮށް ދޭތެރެ ދުރުކޮށް އުފައްދަން ފަށާފައިވަނީ 2016 ވަނަ އަހަރުގެ ފަހުކޮޅެވެ.\nޓޮބްލެރޯން އުފައްދާ މޮންޑެލޭޒް އިންޓަނޭޝަނަލް އިން ބުނީ، 150 ގްރާމުގެ ޗޮކްލެޓު ބާގެ ބަރުދަން 200 ގްރާމަށް ބަދަލުކޮށް އެ ޗޮކްލެޓުގެ އޮރިޖިނަލް ބައްޓަމުގައި އަލުން ބާޒާރަށް ނެރެން ނިންމާފައިވާ ކަމަށެވެ. 150 ގްރާމުގެ ޗޮކްލެޓު އުފައްދަން ފެށީ 170 ގްރާމުގެ ޓޮބްލެރޯނުގައި ޗޮކްލެޓު އެކުލެވޭ މިންވަރު މަދުކޮށްގެންނެވެ.\nޓޮބްލެރޯނުގެ ބައްޓަން އަލުން ބަދަލު ކުރަނީ ކަސްޓަމަރުންގެ ނުރުހުމާއެކު ނޫން ކަމަށާއި ބައްޓަމަށް ބަދަލު ގެނައި ނަމަވެސް 2017 ވަނަ އަހަރަކީވެސް ޓޮބްލެރޯންއަށް ކާމިޔާބު އަހަރެއް ކަމަށް މޮންޑެލޭޒް އިން ބުނެއެވެ.\nއޮރިޖިނަލް ބައްޓަމުގައި އުފައްދާ ޗޮކްލެޓުތައް އަހަރު ނިމުމުގެ ކުރިން ބާޒާރަށް ނެރޭނެއެވެ. 200 ގްރާމުގެ ޗޮކްލެޓުގެ އަގަށް ބޮޑު ބަދަލެއް އަންނާނެކަން ނުވަތަ ނޫންކަން އަދި ހާމައެއް ނުކުރެއެވެ. ޓޮބްލެރޯންގެ 100 ގްރާމު އަދި 360 ގްރާމުގެ ޗޮކްލެޓުވެސް ވިއްކައެވެ.\nމޮންޑެލޭޒް އިން އުފައްދާ މަޝްހޫރު ކެޑްބަރީ ޗޮކްލެޓުގައި ހަކުރު އެކުލެވޭ މިންވަރު މަދުކޮށް ބާޒާރަށް ނެރެން މަސައްކަތް ކުރާ ކަމަށްވެސް އެކުންފުނިން ވަނީ ބުނެފައެވެ.\nވެރިފަރާތުން ޑެކް ބަންދުކޮށްފި\nމާގިރީގެ ޕީކް ރެސްޓޯރަންޓް އިންޑިއަން ފުޑަށް ހާއްސަ\nސީފުޑް ކެއުމުން، ދިވެހި ޒުވާނަކު ސީރިއަސް ހާލަތުގައި


galehiri: ޝައިޠާނާއާ އެކު ދެއްކި ވާހަކަކޮޅެއް\nޝައިޠާނާއާ އެކު ދެއްކި ވާހަކަކޮޅެއް\nކަނު އަނދިރި ރެއެއްގައި، ރަޖަމްކުރެވިގެންވާ ޝައިޠާނާއާ މުޙާވަރާކުރީމެވެ. އެރޭ ފަތިހު ބަންގީގެ އަޑުއިވުމުން ފަތިސް ނަމާދަށް ދިއުމަށްޓަކައި ތެދުވީމެވެ.\nއެހިނދު ޝައިޠާނާ ބުންޏެވެ. "އަދި އިރުކޮޅަކު އޮށޯންނާށެވެ! ރޭގަނޑުގެ ވަގުތުތައް އަދިވެސް ލައްކަ ގިނައިރުވަންދެން ދެމިއޮންނާނެ އެވެ!"\nއަހުރެން ބުނީމެވެ. "ފަރުޟު ނަމާދު ފާއިތުވެދާނެތީ ބިރުވެތިވަމެވެ."\nޝައިޠާނާ ބުންޏެވެ. "ހާސްނުވާށެވެ! ވަގުތަކީ، ނުހަނު ތަނަވަސް، އަދި އެހައިމެ ފުޅާ އެއްޗެކެވެ."\nއަހުރެން ބުނީމެވެ. "ޖަމާޢަތުގައި ނަމާދުނުކުރެވިދާނެތީ ބިރުވެތިވަމެވެ."\nޝައިޠާނާ ބުންޏެވެ. "ކިޔަމަންގަތުމުގައި ހަރުކަށިވެ، ތިބާގެ ނަފުސަށް ދަތިނުކުރާށެވެ!"\nދެން ޝައިޠާނާގެ ބަހަށް ހެއްލި އިރުއަރަންދެން ނިދާފައި އޮތީމެވެ. ހެނދުނު ހޭލެވުނު ހިނދު، ޝައިޠާނާ އައިސް ކަންފަތްދޮށުގައި ވައިއަޑުން ބުންޏެވެ.\n"ފާއިތުވެއްޖެ ވަގުތަކާމެދު ހިތާމަނުކުރާށެވެ! މުޅި ދުވަހަކީ ވެސް ވަގުތުތަކެއް ނޫން ހެއްޔެވެ؟"\nދެން ޒިކުރުކުރުމުގެ ނިޔަތުގައި، ޒިކުރު ފޮތެއް ނަގައިގެން އިށީނީމެވެ. އެހިނދު، ޝައިޠާނާ އައިސް ފިކުރު ފޮތެއް ހުޅުވައިދިނެވެ!\nއަހުރެން ބުނީމެވެ. "ބޭކާރު ކަންތައްތައް ތިބާ އަހުރެންގެ ހިތަށް ވައްދަނީ ހެއްޔެވެ؟"\nޝައިޠާނާ ބުންޏެވެ. "ޒިކުރުކިއުމާއި، ދުޢާކުރުން ހަވީރުގެ ވަގުތަކަށް ފަސްކޮށްލާށެވެ!"\nދެން ތައުބާވުމަށް ޢަޒުމުކަނޑައެޅީމެވެ.\nއެހިނދު ޝައިޠާނާ ބުންޏެވެ. "ޒުވާން ޢުމުރުގައި އުފާތައް ޙާޞިލުކުރާށެވެ!"\nއަހުރެން ބުނީމެވެ. "ތައުބާނުވަނީސް މަރުވެދާނެތީ ބިރުވެތިވަމެވެ."\nޝައިޠާނާ ބުންޏެވެ. "ތިބާގެ ޢުމުރު، ތިޔަ ހީކުރާހައި ކުރެއް ނުވާނެ އެވެ."\nދެން އަހުރެން އަލްޙަމްދުން ފަށައިގެން ކީރިތި ޤުރުއާން ކިޔަވަން ފެށީމެވެ.\nއެހިނދު ޝައިޠާނާ ބުންޏެވެ. "މިއުޒިކާއި ލަވައިން ތިބާގެ ހިތަށް ހަމަޖެހުން ހޯދާށެވެ!"\nއަހުރެން ބުނީމެވެ. "މިއުޒިކާއި ލަވަ އަޑުއެހުމަކީ ޙަރާމްކަމެކެވެ."\nޝައިޠާނާ ބުންޏެވެ. "އެއީ، ބައެއް ޢިލްމުވެރިން ދައްކަވާ ދޮގު ވާހަކައެކެވެ."\nއަހުރެން ބުނީމެވެ. "އެއީ ޙަރާމްކަމެއް ކަމަށް ވާރިދުވެފައިވާ ޙަދީޘްފުޅުތައް ދައްކަން ހެއްޔެވެ؟"\nޝައިޠާނާ ބުންޏެވެ. "އެ ހުރިހައި ޙަދީޘްތަކަކީ، ބަލިކަށި ޟަޢީފު ޙަދީޘްތަކެކެވެ."\nއެހިނދު އަހަރެމެންގެ ކުރިމަތިން ރީތި ޖިންސްލަޠީފަކު ކުރިކަނޑައިލާތަން ފެނުމުން އިސްދަށަށްޖެހީމެވެ. އެހިނދު ޝައިޠާނާ ބުންޏެވެ.\n"ތިބާ އިސްދަށަށްޖެހީ ކީއްވެ ހެއްޔެވެ؟"\nއަހުރެން ބުނީމެވެ. "ޖިންސްލަޠީފުންގެ ޢައުރަ ބެލުމަކީ ޙަރާމްކަމެއް ކަމެއްކަމުގައި ވާތީ އެވެ."\nޝައިޠާނާ ބުންޏެވެ. "ޖިންސްލަޠީފުންގެ ރީތިކަމާމެދު ފިކުރުކުރާށެވެ! ފިކުރުކުރުމަކީ، ޙަލާލުކަމެއް ނޫންހެއްޔެވެ؟"\nއަހުރެން ގެފުޅަށް ދަނިކޮށް، މަގުމަތިން ބައްދަލުކޮށް، ޝައިޠާނާ ބުންޏެވެ.\n"ތިބާ ތިޔަކުރަނީ ކޮން ދަތުރެއް ހެއްޔެވެ؟"\nއަހުރެން ބުނީމެވެ. "މިދަނީ ޢުމުރާވުމަށް ނިޔަތްގަނެގެން، ކަޢުބަތުﷲ ގެފުޅަށެވެ."\nޝައިޠާނާ ބުންޏެވެ. "ޢުމުރާގެ ދަތުރަކީ، ގިނަގުނަ ދަތިތަކާ ކުރިމަތިލާންޖެހޭނެ ދަތުރެކެވެ. ޢުމުރާއަށް ނުގޮސް ކުރެވިދާނެ ގިނަގުނަ ހެޔޮކަންތައްތައް އެބަހުއްޓެއް ނޫންހެއްޔެވެ؟"\nއަހުރެން ބުނީމެވެ. "އިޞްލާޙުވުމަށްޓަކައި މިފަދަ ޢަމަލުތައް ކުރުމަކީ ނުހަނު ބޭނުންތެރި ކަމެކެވެ."\nޝައިޠާނާ ބުންޏެވެ. "މީހާ ކުރާ ޢަމަލަކީ، އޭނާ ސުވަރުގެއަށް ވައްދައިދޭނެ އެއްޗެއް ނޫނެވެ."\nބަޔަކަށް ނަޞީޙަތް ދިނުމުގެ ނިޔަތުގައި އަހުރެން ދިޔައީމެވެ. އެހިނދު ޝައިޠާނާ އައިސް ބުންޏެވެ.\nއަހުރެން ބުނީމެވެ. "ނަޞީޙަތް ދިނުމަކީ، މީހުންނަށް ފައިދާކުރާނެ ކަމެކެވެ."\nޝައިޠާނާ ބުންޏެވެ. "ތިކަމުގެ ސަބަބުން ތިބާއަށް ޝުހުރަތެއް ލިބިދާނެތީ ބިރުވެތިވަމެވެ. ޝުހުރަތަކީ، ފަސާދައިގެ ބޮލެވެ."\nއަހުރެން ބުނީމެވެ. "ބައެއް ބޭކަލުންނާމެދު ތިބާ ދެކޭ ގޮތް ބުނެދީފާނަން ހެއްޔެވެ؟"\nޝައިޠާނާ ބުންޏެވެ. "ކިތަންމެ ބަޔަކާއި، ކިތަންމެ ކަމަކާމެދު ތިމަން ދެކޭ ގޮތް ބުނެދީފާނަމެވެ."\nއަހުރެން ބުނީމެވެ. "އިމާމު އަޙްމަދު ބްނު ޙަންބަލް އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "ކީރިތި ޤުރުއާނާއި ޠާހިރު ސުންނަތުގައި ހިފެހެއްޓުމަށް އޭނާ ވިދާޅުވި ބަސްފުޅުން ތިމަން ކަތިލި އެވެ."\nއަހުރެން ބުނީމެވެ. "އިބްނު ތައިމިއްޔާ އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "ކޮންމެ ދުވަހަކުމެ އޭނާ ތިމަންގެ ބޮލުގައި ތަޅުއްވަ އެވެ."\nއަހުރެން ބުނީމެވެ. "އިމާމު ބުޚާރީ އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އޭނާގެ ފޮތް، ތިމަންގެ ގެދޮރު އަންދައި އަޅިޔަށް ހަދައިލި އެވެ."\nއަހުރެން ބުނީމެވެ. "ޙައްޖާޖު ބްނު ޔޫސުފު އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "މިދުނިޔޭގައި އެއްހާސް ޙައްޖާޖު ހުންނާނެ ނަމަ އެވެ. އޭނާގެ ސީރަތަކީ، ތިމަންމެންގެ ހިތްތަކަށް އުފާލިއްބައިދޭ ވާހަކައެކެވެ. އޭނާގެ މަންހަޖަކީ، ތިމަންމެންގެ ބަލިތަކަށް ޝިފާ ލިއްބައިދޭ ފަރުވާއެކެވެ."\nއަހުރެން ބުނީމެވެ. "ފިރުޢައުނާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "ތިމަންމެން އޭނާއަށް ވާގިވެރިވެ، ނަޞްރުދިނީމު އެވެ."\nއަހުރެން ބުނީމެވެ. "ޙިއްޠީން ހަނގުރާމައިގެ ބަޠަލު، ޞަލާޙުއްދީނުލް އައްޔޫބީ އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އޭނާގެ ވާހަކަ ނުދައްކާށެވެ! އޭނާގެ ފައިދަށުވެ ތިމަންމެން ވަނީ ވެއްޔާ މޮޑެވިފަ އެވެ."\nއަހުރެން ބުނީމެވެ. "މުޙައްމަދު ބްނު ޢަބްދުލްވައްހާބު އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އޭނާގެ ގޮވައިލެއްވުން، ތިމަންމެންގެ ގައިގައި ހުޅުޖަހައި، ތިމަންމެންގެ ބޮލަށް ގިނިހިލަ އޮއްސައިލި އެވެ."\nއަހުރެން ބުނީމެވެ. "އަބޫޖަހުލު އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އޭނާއަކީ، ތިމަންމެންގެ ނުހަނު ގާތް އަޚެކެވެ. ތިމަންމެންގެ ޢާއިލާ ފުރިހަމަވަނީ، އޭނާ ހިމަނައިގެންނެވެ."\nއަހުރެން ބުނީމެވެ. "އަބޫލަހަބު އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އޭނާ ދިޔަ ކޮންމެ ތަނަކަށް ތިމަންމެން ދިޔައީމު އެވެ."\nއަހުރެން ބުނީމެވެ. "ލެނިން އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "ތިމަންމެން ވާނީ، ސްޓާލިން އާއެކު އޭނާ ވެސް ޖަހަންނަމަ އަށް ފޮނުވައިލާފަ އެވެ."\nއަހުރެން ބުނީމެވެ. "ބަދުއަޚުލާޤީ ނޫސް މަޖައްލާތަކާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "ތިމަންމެންގެ ދީނާއި، މަންހަޖާއި، ޝަރީޢަތް ވާނީ އޭގަ އެވެ."\nއަހުރެން ބުނީމެވެ. "ޑިޝް އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އޭގެ ޒަރީޢާއިން، ތިމަންމެން އިންސާނުން ވަލުޖަނަވާރުގެ ދަރަޖައަށް ވައްޓައިލަމު އެވެ."\nއަހުރެން ބުނީމެވެ. "ސައިހޮޓާތަކާއި، ކޮފީޝޮޕްތަކާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އާވާރާވެގެން އެތަންތަނަށް ދާ ކޮންމެ މީހަކަށް ތިމަންމެން މަރްޙަބާ ކިޔާނަމު އެވެ."\nއަހުރެން ބުނީމެވެ. "ޝައިޠާނުން ޒިކުރުކުރަނީ ކޮންއެއްޗަކުން ހެއްޔެވެ؟"\nޝައިޠާނާ ބުންޏެވެ. "މިއުޒިކާއި ލަވައިންނެވެ."\nއަހުރެން ބުނީމެވެ. "ޝައިޠާނުންގެ މަސައްކަތަކީ ކޮބައިހެއްޔެވެ؟"\nޝައިޠާނާ ބުންޏެވެ. "ވަސްވާސްދިނުމާއި، މަގުފުރެއްދުމެވެ."\nއަހުރެން ބުނީމެވެ. "ބާޒާރުތަކާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އެތާނގެ އަހުލުންނަށް މަކަރާއި ޙީލަތް ދަސްކޮށްދެމު އެވެ."\nއަހުރެން ބުނީމެވެ. "ތިބާ، ފިރިހެނުން މަގުފުރައްދަނީ ކިހިނަކުން ހެއްޔެވެ؟"\nޝައިޠާނާ ބުންޏެވެ. "ޝައްކާއި، ވަހުމާއި، އެދުންވެރިކަމާއި، ކުޅިވަރާއި، ލަވައާއި، ވަސްވާހުންނެވެ."\nއަހުރެން ބުނީމެވެ. "ތިބާ، އަންހެނުން މަގުފުރައްދަނީ ކިހިނަކުން ހެއްޔެވެ؟"\nޝައިޠާނާ ބުންޏެވެ. "ބަރަހަނާވުމާއި، ޙަރާމްކަންތައް ކުރުމާއި، އަމުރަށް ނުކިޔަމަންތެރިވުން ޒީނަތްތެރިކޮށްދީގެންނެވެ."\nއަހުރެން ބުނީމެވެ. "ތިބާ، ޢިލްމުވެރިން މަގުފުރައްދަނީ ކިހިނަކުން ހެއްޔެވެ؟"\nޝައިޠާނާ ބުންޏެވެ. "ތިމާއަށް ތިމާފެނުމާއި، ކަންދެއްކުމާއި، ކިބުރުވެރިކަމާއި، މޭ ފުރޭވަރަށް އޮއްސައިލާ ޙަސަދައިންނެވެ."\nއަހުރެން ބުނީމެވެ. "ތިބާ، އާންމުން މަގުފުރައްދަނީ ކިހިނަކުން ހެއްޔެވެ؟"\nޝައިޠާނާ ބުންޏެވެ. "ޣީބަބުނުމާއި، ދެބައޮޑުވުމާއި، ޔޯލަވާހަކަ ދެއްކުމާއި، ބޭކާރު ކަންތައްތަކުންނެވެ."\nއަހުރެން ބުނީމެވެ. "ތިބާ، ވިޔަފާރިވެރިން މަގުފުރައްދަނީ ކިހިނަކުން ހެއްޔެވެ؟"\nޝައިޠާނާ ބުންޏެވެ. "ރިބާ ކެއުމާއި، ޞަދަޤާތް ނުދިނުމާއި، ޒަކާތްދިނުމުން މަނާވެގަތުމާއި، އިސްރާފުކުރުމުންނެވެ."\nއަހުރެން ބުނީމެވެ. "ތިބާ، ޒުވާނުން މަގުފުރައްދަނީ ކިހިނަކުން ހެއްޔެވެ؟"\nޝައިޠާނާ ބުންޏެވެ. "ޢިޝްޤާއި، ޝަހުވާނީ އެދުންވެރިކަމާއި، ދީނަށް ފުރަގަސްދިނުމާއި، ޙަރާމްކަންތައްތަކަށް އަރައިގަތުމުންނެވެ."\nއަހުރެން ބުނީމެވެ. "ތިބާ، ޔަހޫދީންގެ ދައުލަތް ކަމުގައިވާ އިސްރާއީލާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "ނަމަނަމަ ތިބާ ޣީބަ ނުބުނާށެވެ! ޣީބަ ބުނުމަކީ، މުޞީބާތެކެވެ. އިސްރާއީލަކީ، ތިމަންމެންގެ ހިތްތަކާ ނުހަނު ގާތް، ލޯބިވެތިކަންބޮޑު ޤައުމެކެވެ."\nއަހުރެން ބުނީމެވެ. "އަބޫ ނުއްވާސް އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "ތިމަންމެން، ލޮލުން ބޮލުން އޭނާގެ ޤަދަރު މަތިވެރިކުރަމު އެވެ. އަދި އޭނާގެ ޅެންތަކުން ތަންތަންކޮޅު ނަގައިގެން މީހުން މަގުފުރައްދަމު އެވެ."\nއަހުރެން ބުނީމެވެ. "މިޒަމާނުގެ ޒަމާނީ މީހުންނާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އެމީހުންނަށް ތަޢުލީމު ލިބިފައިވަނީ، ވާރުތަވުމުގެ ޒަރީޢާއިން ސީދާ ޝައިޠާނުންގެ ތަރިކައިންނެވެ."\nއަހުރެން ބުނީމެވެ. "ޢަލްމާނީންނާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "ތިމަންމެންގެ އީމާންކަން ބިނާވެފައިވަނީ ޢަލްމާނީ ފިކުރުގެ މައްޗަށެވެ. ޢަލްމާނީންނަކީ، ދައްޖާލުގެ އަހުލުވެރިންނެވެ."\nއަހުރެން ބުނީމެވެ. "ވޮޝިންޓަނާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "ތިމަންގެ ބޯއީފްރެންޑާއި ގާލްފްރެންޑް ވާނީ އެތާނގަ އެވެ. ތިމަންގެ ލަޝްކަރާއި ޢަސްކަރު ވެސް ވާނީ އެތާނގަ އެވެ. އެއީ، ތިމަންގެ އުފަން ސަހަރެވެ."\nއަހުރެން ބުނީމެވެ. "ސީދާވެގެންވާ ތެދުމަގަށް ގޮވައިލާ މީހުންނާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އެމީހުން ތިމަންނައަށް ލައްކަ ގިނަ އަނިޔާތައް ކޮށްފި އެވެ. ތިމަން ބިނާކުރާ ކޮންމެ ބިނާއެއް އެމީހުން ފުނޑުފުނޑުކޮށްލަ އެވެ. ތިމަން ލަވައެއް ކިޔައިފިނަމަ، އެމީހުން ޤުރުއާން ކިޔަވަ އެވެ. ތިމަން ކައިރިވެއްޖެނަމަ، އެމީހުން އަޢޫޛު ކިޔަ އެވެ."\nއަހުރެން ބުނީމެވެ. "ނޫސް މަޖައްލާތަކާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އެއާއެކު ބޭކާރު ގޮތުގައި ވަގުތު ނަގައިލުމަށް ތިމަންމެން މަގުދައްކަމު އެވެ. އެގޮތުގައި މުއްސަނދިން ޢުމުރު ހޭދަކުރުމަށް ތިމަންމެން ބާރުއަޅަމު އެވެ. ނޫސް މަޖައްލާތަކުގެ ޒަރީޢާއިން އެތައް ބަޔެއްގެ މުދާތައް ވެސް ތިމަންމެން ނިގުޅައިގަންނަމު އެވެ."\nއަހުރެން ބުނީމެވެ. "ބީބީސީ އާމެދު ބުނަނީ ކީކޭ ހެއްޔެވެ؟"\nޝައިޠާނާ ބުންޏެވެ. "އެއީ، ތިމަންމެން ދުނިޔޭގެ ކަންކޮޅުތަކަށް ވިހަލުމަށް ބޭނުންކުރާ ވަސީލަތެކެވެ. އަދި އެއީ، ތިމަންމެން ޢަރަބީންނާއި ޢަޖަމީންގެ ތެރޭގައި ހަނގުރާމަކުރުމަށް ބޭނުންކުރާ ކަނޑިއެކެވެ."\nއަހުރެން ބުނީމެވެ. "ތިބާ ކާޅަށް ދިނީ ކޮން ވަސްވާހެއް ހެއްޔެވެ؟"\nޝައިޠާނާ ބުންޏެވެ. "އެސޮރުގެ އަޚާ ޤަތުލުކޮށް ވަޅުލުމަށް ވަސްވާސްދިނީމެވެ."\nއަހުރެން ބުނީމެވެ. "ތިބާ ޤާރޫނަށް ދިނީ ކޮން ވަސްވާހެއް ހެއްޔެވެ؟"\nޝައިޠާނާ ބުންޏެވެ. "އޭނާގެ ގާތުގައި ބުނީމެވެ. މަކަރުވެރި މުސްކުޅިޔާގެ ދަރިޔާ އެވެ! ތިބާގެ މުށުތެރެއަށް ޚަޒާނާތައް ލާށެވެ! ފަހެ، ތިބާއަކީ، ބޮޑުންގެ ތެރެއިންވާ ހައިބަތުހުރި ރަމްޒެކެވެ."\nއަހުރެން ބުނީމެވެ. "ތިބާ ފިރުޢައުނަށް ދިނީ ކޮން ވަސްވާހެއް ހެއްޔެވެ؟"\nޝައިޠާނާ ބުންޏެވެ. "އޭނާގެ ގާތުގައި ބުނީމެވެ. ގަނޑުވަރުގެ މާތް ސާހިބާ އެވެ! މިޞްރުގެ ވެރިކަން އޮތީ ތިބާގެ މުށުތެރޭގައި ކަމަށް ބުނާށެވެ! ނަޞްރު ލިބޭނީ ތިބާއަށް ކަން ކަށަވަރެވެ."\nއަހުރެން ބުނީމެވެ. "ބަނގުރާ ބޯ މީހުންނަށް ތިބާ ދެނީ ކޮން ވަސްވާހެއް ހެއްޔެވެ؟"\nޝައިޠާނާ ބުންޏެވެ. "އެމީހުންގެ ގާތުގައި ބުނަމެވެ. މޭބިސްކަދުރުގެ ދިޔައިން ހަދާފައިވާ ފަނިތަށްޓެއް ބޯލާށެވެ! އޭރުން ހިތްހަމަޖެހުން ލިބި، މުނިއަވަސްފިލާނެ އެވެ. އެއަށްފަހު، ތައުބާވެވިދާނެ އެވެ."\nއަހުރެން ބުނީމެވެ. "ތިބާގެ ހަލާކު ލައްވާފައިވަނީ ކޮން އެއްޗެއްގައި ހެއްޔެވެ؟"\nޝައިޠާނާ ބުންޏެވެ. "ތިމަންގެ ހަލާކު ލައްވާފައިވަނީ، ކުރުސި އެވެ، ކިޔާ އާޔަތުގަ އެވެ. އެ އާޔަތް ކިޔަވަން ފެށުމުން ތިމަންގެ ނޭވާ ހޮޅިއަށް އެޅި، ފުރާނަ ހަށިގަނޑުން ވަކިވާން އުޅެ އެވެ."\nއަހުރެން ބުނީމެވެ. "ތިބާގެ ގާތުގައި އެންމެ މަޤުބޫލުކަން ބޮޑު ބަޔަކީ ކޮބައި ހެއްޔެވެ؟"\nޝައިޠާނާ ބުންޏެވެ. "އެއީ، ލަވަކިޔާ މީހުންނާއި، ދޮގުބަހުން ޅެން ހަދާ މީހުންނާއި، އުރެދޭ މީހުންނާއި، ފާޖިރުންނާއި، މުޖުރިމުންނާއި، ނުބައި ކަންކަމަށް ލޯބިކުރާ މީހުންނެވެ."\nއަހުރެން ބުނީމެވެ. "ތިބާ އެންމެ ބޮޑަށް ރުޅިއަންނަނީ ކޮން ބަޔަކު ދެކެ ހެއްޔެވެ؟"\nޝައިޠާނާ ބުންޏެވެ. "އެއީ، ނަމާދުކުރާ މީހުންނާއި، އަޅުކަންކުރާ މީހުންނާއި، މާތް ﷲ ގެ މަގުގައި ފައިތިލަ ސާބިތުކޮށްގެން ތިބޭ މީހުންނެވެ."\nޝައިޠާނާ މިހެން ބުނުމުން އަޢޫޛު ކިޔަން ފެށީމެވެ. އެހިނދު އެސޮރު ހުރިތަނަށް ގަންބަވައިގަތް އެއްޗެއްހެން ޣާއިބުވެއްޖެ އެވެ! ކައްޒާބުންގެ ޖަޒާއަކީ އެއީ އެވެ!\nފަޟީލަތުއްޝައިޚު ޑރ. ޢާއިޟު ބްނު ޢަބްދުﷲ އަލްޤަރްނީ\nއަލްއުސްތާޛު ޢަބްދުލްމުޢީދު ޙަސަން\nމަޞްދަރު: كتاب مقامات القرني\nފަޟީލަތުއްޝައިޚު ޑރ. ޢާއިޟު ބްނު ޢަބްދުﷲ އަލްޤަރްނީ (عائض بن عبد الله القرني)\nދުނިޔޭގެ އަލިކަން ދެކެވަޑައިގަތީ، 31 ޑިސެމްބަރ 1959 ގައި، ސަޢޫދީ ޢަރަބިއްޔާގަ އެވެ. އޭނާއަކީ، ދީނީ ކަންކަމުގައި މެދުމިނަށް ލޯބިކުރައްވާ، ސުންނަތްޖަމާޢަތުގެ ޢިލްމުވެރިއެކެވެ. ކުޅަދާނަ ޚަޠީބެކެވެ. ހުނަރުވެރި އަދީބެކެވެ. ޙިލްމުވެރި ޝާޢިރެކެވެ. އޭނާ ލިއުއްވާފައިވާ ފޮތްތަކުގެ ޢަދަދު، 50 (ފަންސާސް) އަށްވުރެ ގިނަ އެވެ.


Rey Ekanives 600 Meehunge Form MTD Aai Havaalukohffi - Vaguthu\nރޭ އެކަނިވެސް 600 މީހުންގެ ފޯމް އެމްޓީޑީއާ ހަވާލުކޮށްފި\nމޯލްޑިވްސް ޑިމޮކްރެޓްސް ޕާޓީ، އެމްޓީޑީއާ އަނެއްކާވެސް ގިނަ އަދަދެއްގެ ބަޔަކު ގުޅިއްޖެއެވެ.\n"ވަގުތު" އާ ވާހަކަދައްކަވަމުން އެމްޓީޑީގެ ނައިބް ރައީސް އަދި ރައްޔިތުންގެ މަޖިލީހުގެ ވެލިދޫ ދާއިރާގެ މެންބަރު ޔާމީން ރަޝީދު ވިދާޅުވީ، ރާއްޖޭގެ އެކި ކަންކޮޅުތަކުން، ރޭ އެކަނިވެސް 600 އަށްވުރެ ގިނަ ފޯމް ޕާޓީއާއި ހަވާލުކޮށްފައިވާކަމަށެވެ.\n"އަޅުގަނޑުމެން މި ބަލަނީ މި ތަރުހީބުތައް ލިބެމުން މި ދަނީ އަދީބް ކުރަމުންދާ ސްޓްރަގްލްއިން. އެމަނިކުފާނުގެ ހިތްވަރުން ހިތްވަރު ލިބިގެން". ޔާމީން ވިދާޅުވިއެވެ.\nޔާމީން ވިދާޅުވީ، ރަށްރަށުގެ އިތުރުން، މާލެއިންވެސް ގިނަ އަދަދެއްގެ މެންބަރުން އެ ޕާޓީއާ ގުޅުމަށް ޝައުގުވެރިކަން ފާޅުކުރަމުން އަންނަ ކަަމަށެވެ. އަދި ގިނަ އަދަދެއްގެ ފަރާތްތަކުން އެ ޕާޓީއާއި ގުޅިވަޑައިގެންފައިވާކަމަށްވެސް ވިދާޅުވިއެވެ.\nއެ ޕާޓީއާއި ގުޅިވަޑައިގަންނަވަން ބޭނުންފުޅުވާ ފަރާތްތަކަށް އެ ޕާޓީ އޮފީހަށް ވަޑައިގެންވެސް ފޯމް ފުރާލެވޭނެއެވެ. އަދި އެ ޕާޓީގެ ފޭސްބުކް ޕާޖް މެދުވެރިކޮށް މެސެޖްކޮށް، އައިޑީ ކާޑު ކޮޕީ ފަދަ ތަކެތި ގެނެސްދިނުމުން ފޯމް ބަލައިގަންނާނެއެވެ.\nޖެނުއަރީ 14, 2019 19:38\nއަދީބޭ ކޮރަޕްޝަނޭ ގޮވި ބައިގަނޑު ކޮބާ؟ ތިކަމުންވެސް އެނގެނީ ދިވެހިންނަށް ކޮރަޕްޝަނަކީ މާ ބޮޑު ކަމެއް ނޫންކަން.\nޖެނުއަރީ 14, 2019 21:22\nކިތައްމެ ގިނަ ފޯމުތައް ހުށަހެޅިކަމަކު އަދީބު އިސްވެ ހުންނަ ޕާޓީއަކަށް ދިވެހިން ތާއީދެއް ނުކުރާނެ..ފައިސާ ދީގެން 10 ޕާޓޭން މަގުމައްޗަށް ނިކުތުމަކުން އަދީބު ހުދުކާފޫރަށް ނުވާނެ..\nޖެނުއަރީ 14, 2019 21:28\nހުރިހާ ވަގުން އެއް ޕާޓީ. ހުރިހާ ލާދީނީންނާ ގޭންގް ތައް އެއް ޕާޓީ. ހިފާ ގަދަވާ ބައެއް ބަލަން މިތިިބީ.\nޖެނުއަރީ 14, 2019 21:51\n600 ބަންގާޅި މީހުންތަ؟\nޖެނުއަރީ 14, 2019 22:09\nމިސޮރުވެސް ހިތް ފުރިއްޖެ ކަމަައްވަނީ އަދީބުގެ ލާރިގަނޑުން\nޖެނުއަރީ 14, 2019 22:40\nކޮރެކްޓު ޕާޓީ ރަތްޔެތުންމަޑަކުންނުތިބޭނެ


Gina Kaivenithah Roolhey Sababakee Kobaa? ގިނަ ކައިވެނިތައް ރޫޅޭ ސަބަބަކީ ކޮބާ؟ – Huvadhoo News Gina Kaivenithah Roolhey Sababakee Kobaa? Huvadhoo News\nގިނަ ކައިވެނިތައް ރޫޅޭ ސަބަބަކީ ކޮބާ؟\nކައިވެނިތައް ގިނައަދަކަށް ރޫޅުން، މިއީ މިފަހަކަށް އައިސް ދިވެހި މުޖުތަމަޢު ފެންނަ ވަރަށްވެސް އާންމު އިޖުތިމާޢީ މައްސަލައެކެވެ.\nދިވެހި ރާއްޖެއަށް ބަލާއިރު، ރާއްޖެއަކީ ދުނިޔޭގެ ނިސްބަތުންވެސް އެންމެ ވަރިގިނަ އެއް ޤައުމެވެ. މުޅި ދުނިޔޭގެ ނިސްބަތުންވެސް، މިކަހަލަ ރޮގަކުން ދިވެހިންނަށް މިހާ ބޮޑު ކުރިއެރުމެއް ލިބެންޖެހޭ ސަބަބެއް ބެލުމަކީ، ވަރަށް މުހިންމު ކަމެއް ކަމުގައި ދެކެމުއެވެ. ކައިވެނި ރޫޅުމުގެ ސަބަބުތައް ދެނެގަންނަން މަސައްކަތް ކޮށްފިނަމަ، އަބަދުވެސް ތަފާތު ސަބަބުތަށް ފާހަގަ ކުރެވިގެންދާނެއެވެ. ވަރަށް ކުދި މައްސަލަތައް ޖެހިގެންވެސް ދެމަފިރިން ވަކިވެފައި އެބަހުއްޓެވެ. ފޯނުގެ ބެލެންސުން 30 ލާރި މަދުވެގެން، އެ 30 ލާރިއަށް ވީގޮތް ފިރިމީހާއަށް ރަނގަޅަށް ކިޔައިނުދެވިގެން އަރާރުންވެގެން ގޮސް، ވަރިޔާ ހަމަޔަށް ގޮސްފައިވެސް އެބަހުއްޓެވެ. އަދި ދެމަފިރިން އެއްކޮށް ބޭރަށް ދާ ގަޑިއެއްގައި، އެހެން އަންހެނަކަށް ބަލާލެވޭ ގޮތަކުންވެސް އަރާރުންވެ، ވަރިޔާއި ހަމަޔަށް އެބަދެއެވެ.\nވަރަށް ތަފާތުކޮށް މިފަހަކަށް އައިސް، ދެމަފިރިންގެ ސިޔާސީ ފިކުރު ތަފާތު ވުމުން، އަރާރުންވެ، މައްސަލަ ގޯސްވެ، ކައިވެނި ރޫޅިފައި އެބަވެއެވެ. އަދި ހަމަ ބީދައިން ވަރަށް ބޮޑެތި މައްސަލަތައް ޖެހި، އަނިޔާކޮށް، ވަރަށް ބޮޑެތި ހަމަނުޖެހުންތައް ހިގައި އެއްކޮށް ނުއުޅެވިގެން ދެން އެހެން ގޮތެއް ނެތުމުންވެސް، ވަރި އިޚްތިޔާރު ކުރާފަހަރު އެބައާދެއެވެ.\nކައިވެނި ރޫޅުމުގައި މިހުރިހާ ތަފާތު ސަބަބުތަކާއި މުޅިން ތަފާތު ސަބަބެއް މިލިޔުމުގައި އަލި އަޅުވާލަމެވެ. ގިނަ ކައިވެނިތައް ރޫޅޭ މައިގަނޑު ސަބަބެއްގެ ގޮތުގައި ފާހަގަކުރެވެނީ، މިފަހަކަށް އައިސް އަންހެންނުން ނާއި ފިރިހެނުންނަށް، އެމީހުންގެ ހައްޤުތައް މާބޮޑަށް ދަސްވެފައި، ދެމަފިރިންގެ ޒިންމާ އެކަކު އަނެކަކަށް ނޭނގުމެވެ.\nމިޒަމާނަކީ، ހައްގުތަކުގެ ވާހަކަ ވަރަށް އަޑަށް ބާރުލައި ދައްކާ ޒަމާނެކެވެ. އަންހެނުން ބާރުވެރިކުރުމާއި، ފިރިހެންނާއި އަންހެނުންގެ ހަމަހަމަކަމުގެ ވާހާކަ މުޖުތަމަޢުގައި މިވަނީ ގުގުމާލާފައެވެ. ހަމަ ހަމަކަމުގެ ނަމުގައި ޤާނޫނުތަކުން ބާރުދީގެން އަންހެނުން ގެއިން ބޭރަށް ނެރެ، ތަފާތު ސިޔާސީ މަޤާމްތަކަށް ފުރުޞަތު ހުޅުވާލެވޭއިރު، ފިރިމީހާ އަދި އަނބިމީހާގެ ޒިންމާ ހަނދާންކޮށް ނުދެވެއެވެ. ހައްޤުތަކުގެ ވާހަކަ އަނގަ ފުޅާކޮށް ވާހަކަ ދައްކާއިރު، ޒިންމާގެ ވާހަކަ ނުދެއްކެއެވެ.\nމިޒަމާނުގެ ހާލަތަކީ، މައިންބަފައިންގެ ކުދިން ސްކޫލް ކުދިންނަށް ވެއްޖެއެވެ. ސްކޫލަކީ ކުދިން ވިހައި، ކުދިންގެ ޒިންމާ ނަގާ ފަރާތް ކަމުގައި ވެސް ބައެއް ހާލަތްތަކުގައި ހީވާފަހަރުވެސް އާދެއެވެ. ކުރީ ޒަމާނުގައި ސްކޫލް އުމުރުގެ ކުއްޖަކު، މަގުމަތީގައި ގޯސްކަމެއް ކުރުމުން، މަގުމަތިން ދިމާވާކޮންމެ މީހަކު އެކަން ހުއްޓުވައި ނަސޭހަތް ތެރިވެއެވެ. އަދި މިވެނި މީހެއްގެ ދަރި މިވެނި ކަމެއްކޮށްފިޔޭ ކިޔައި ވާހަކަ ދައްކައި އުޅެތެވެ. ނަމަވެސް މިއަދުގެ ހާލަތަކީ، މަގުމަތީގައި ކުއްޖަކު ވިޔާނުދާ އަމަލެއް ހިންގާނަމަ، އެކަން ހުއްޓުވާނެ ފަރާތެއް ނުވުމުގެ އިތުރުން، ގިނަ ފަހަރަށް ވާހަކަ ދެކެވެނީ ސްކޫލް ކުއްޖަކު މިވެނި ކަމެއް ކޮށްފިއޭ މިބީދައިންނެވެ. މައިންބަފައިންގެ ދަރިން ސްކޫލް ކުދިންނަށް ވެފައިވުމުން ދޭހަވަނީ، މައިންބަފައިންނަށް ވުރެ ކުދިންގެ ކަންކަމުގެ ޒިންމާ ސްކޫލް ނަގަންޖެހޭކަމެވެ.\nގިނަ ކައިވެނިތައް ރޫޅުމުގެ މައިގަނޑު މައްސަލަޔަކީ، އަންހެންނަށްވެސް އަދި ފިރިހެނުންނަށްވެސް، އެމީހުންގެ ޒިންމާއަށްވުރެ ބޮޑަށް، ހައްޤުތަކަށް އިސްކަން ދެވުމެވެ. އަންހެން ދަރިން ތަރުބިއްޔަތު ކުރުމުގެ ޒިންމާ ނަގާ އެއްލާލައި، ވަޒީފާތަކަށް ނުކުމެ، ދިރިއުޅުމުގެ ހުރިހާކަމެއް ވަޒީފާއަށް ހުސްކޮށްލުމެވެ. ފިރިހެނުންވެސް، އަނބިންނާއި ދަރިންނަށް ދޭންޖެހޭ ވަގުތު ދިރިއުޅުމުގެ އެހެނިހެން ކަންކަމަށް ހޭދަކޮށް، އުފާވެރި އާއިލާއެއް ބިނާކޮށް ދެމެހެއްޓުމުގެ ޒިންމާ ދޫކުރެވިގެން ދިޔުމުގެ ނަތީއްޖާއަކީ، ކައިވެނީގެ ގޮށް މޮހިގެން ދިޔުމެވެ.\nއެހެންކަމުން، ކޮންމެ ދެމަފިރިއަކުވެސް، ހައްޤުތަކަށް އިސްކަންދޭފަދައިން، އެމީހެއްގެ ޒިންމާ ފުރިހަމަޔަށް އަދާކުރުމަށް އިސްކަންދޭށެވެ. ކައިވެނީގެ ގުޅުން ހަރުދަނާކޮށް ދެމެހެއްޓުމަށް ދެމަފިރިން ކޮނޑުގައި އެޅިފައިވާ ޒިންމާ އަދި ވާޖިބުތައް ފުރިހަމަޔަށް އަދާކުރުން މުހިންމެވެ.\nމިލިއުމުގައި މިވާ ވާހަކަތަކަށް ދެކޮޅު ހަދާކަށް ނެތީމެވެ. މިހުރިހާ ކަމެއް ހިތުގެ އަޑިން ގަބޫލް ކުރަމެވެ. ނަމަވެސް “އަންހެނުން ދަރިން ތަރުބިއްޔަތު ކުރުމުގެ ޒިންމާ ނަގައި އެއްލާލައި” މިހެން އޮތް ޖުމްލައިގެ ޖެހިގެން އޮތް ޖުމްލައިގައި “ފިރިހެން ބޭފުޅުން” މިހެން އޮތުމުން ލޮލުގައި އަޅައިގަތީއެވެ. އަޅުގަނޑަށް ދޭހަވީ ކައިވެނިތައް ރޫޅުމުގެ މައިގަނޑު އަސްލަކީ އަންހެނުންނަށް އުޅެންވީ ގޮތަށް ނޫޅެވޭތީ ދިމާވާ ކަމެއް ކަމެވެ. އަންހެނުންގެ މައްސަލަ ދައްކަން ލިއުންތެރިޔާ ރީތިބަހުން އެކަމަކު ހުތުރު ޖުމްލަތަކެއް އެކުލަވާލި އިރު، ފިރިހެން ބޭފުޅުންގެ މައްސަލަ ލިއުއްވަން ލިއުންތެރިޔާ ފަސްޖެހި ލެއްވިހެން ހީވެއެވެ. އަންހެނުން ވީމަ ސިޔާސީ ހަރަކާތް ތަކުގައި ތެޅި ބާލަނީއެވެ. ދަރިން އެއްލާލާފައި ވަޒީފާއަށް ދަނީއެވެ. ނަމަވެސް ފިރިހެން ބޭފުޅުންނަށް މިވާ ގޮތަކީ އާއިލާއަށް ދެވޭ ވަގުތު ކުޑަކޮށް މަދުވުމެވެ. ދިރިއުޅުމުގެ އެހެން ކަންކަމަށް ދެވޭ ވަގުތު އިތުރުވުމެވެ. އެވެސް ވާނީ ހަމަ ދިރިއުޅުން ބާއްޖަވެރިކުރުމަށް އެބޭފުޅުން ހޭދަ ކުރައްވާ ވަގުތެއް ކަމުގައެވެ. މިޒަމާނަކީ ހަރަދު ބޮޑު ޒަމާނެކެވެ. ގޭތެރޭގެ ހަރަދު ބަލަހައްޓަމުން މައިންބަފައިންނަށް ހަރަދު ކުރަމުން އަނބިދަރީންގެ ހުރިހާ ހަރަދެއް ފިރިމިހާ އެކަނި ބެލެހެއްޓެނީ ވަރަށް ގިނައިން ލިބޭ ފިރިހެނަކަށެވެ. އެހެންކަމުން އަންހެނުން ވަޒީފާއަކަށް ދާން މަޖުބޫރުވާއިރު ގޭގެ ހުރިހާ ކަމެއް ބެލެހެއްޓުމުގެ ޒިންމާވެސް ނަގަން ޖެހެއެވެ. ވަޒީފާއަށް ދަމުން ކައްކަމުން ދޮވެ އިސްތިރި ކުރަމުން ދަރިންގެ ކަންތައް ބަލަމުން ގޭތެރެ ފޮޅާ ސާފުކުރަމުން މިހުރިހާ ކަމެއްގައި ގިނަ އަނބިމީހާ ލޮޑުވާއިރު، ފިރިމީހާ ވަޒީފާގެ ގަޑި ނިމުމުން ރައްޓެހިންނާއެކީ ކޮފީތަކަށް އެރުން ނޫން އިތުރު ކަމެއް ނޯންނަ ފިރިން ގިނައެވެ. މިހެން ދެންނެވިޔަސް ރަނގަޅު ފިރިހެނުން އަނބިންނަށް އެހީ ވާކަންވެސް ފާހަގަ ކޮއްލަމެވެ. އެކަމަކު މިއޮއްބޮޑު އާޓިކަލްގައި އަންހެނުންގެ މައްސަލަ މިހާބޮޑަށް ގެނެސްދެވިފައި ހުރިއިރު، ފިރިހެނުންގެ ފަރާތުން ދިމާވާ ކަންކަމުގައި ކައިވެނި ރޫޅޭގޮތް ގެނެސްދެވިފައި ވީނަމަ ބެލެންސް ކުރެވުނީސް ކަންނޭނގެއެވެ. ލިއުންތެރިޔާ ވަކި ކޮޅަކަށް ބުރަވީ ކަމަކަށް އޭރަކުން ނުބުނެވުނީހެވެ. ނިންމާލަމުން ލިޔެފައި އޮތް ޕެރެގްރާފް ލިޔެފައި އޮތީ މުޅި އާޓިކަލް ރީތިކޮއްލަން ކަމަށްވެސް ވެދާނެއެވެ.


Koffee with Karan ah furathama Saif aai Sara\nކޮފީ ވިތު ކަރަންއަށް ފުރަތަމަ ސައިފާއި ސާރާ\nސާރާ އަލީ ޚާންއާއި އޭނާގެ ބައްޕަ ސައިފް އަލީ ޚާން: "ކޮފީ ވިތު ކަރަން" ގެ ސީޒަން 6ގެ ސެޓުގައި --\nބޮލީވުޑްގެ ތަރިންނަށް އެންމެ ހާއްސަ ޓޯކް ޝޯ ކަމުގައިވާ، ފިލްމު އުފެއްދުންތެރިޔާ ކަރަން ޖޯހަރް "ކޮފީ ވިތު ކަރަން" ގެ ހަ ވަނަ ސީޒަން މި މަހު 21 ގައި ފަށާނެ އެވެ.\nއާ ސީޒަންގެ ޝޫޓިންތައް ފަށަމުން ކަރަން ވަނީ ސޯޝަލް މީޑިއާ މެދުވެރިކޮށް ސެޓުގެ މަންޒަރުތައް ދައްކާލާފައި އެވެ. އަދި އާ ސިޒަންގެ ފުރަތަމަ ދެ މެހުމާނުންގެ ނަން ވެސް ހާމަކުރި އެވެ. އެއީ ސައިފް އަލީ ޚާން އާއި އޭނާގެ ދޮށީ ދަރި ސާރާ އަލީ ޚާން އެވެ.\nސާރާ ބޮލީވުޑަށް ތައާރަފުވާ ފިލްމު "ކެދަރްނާތު" ނިކުންނާނީ އަންނަ މަހު އެވެ. އޭނާ އަންނަނީ ކަރަންގެ ފިލްމު "ސިމްބާ" ގައި ވެސް މަސައްކަތްކުރަމުންނެވެ.\nސައިފް އާއި ސާރާ އެ ދެ މީހުންގެ މެދުގައި އޮންނަ ގުޅުމާ ބެހޭ ގޮތުން މި ޝޯގައި ވާހަކަ ދައްކާނެ ކަމަށްވެ އެވެ. އަދި ސާރާގެ ދޮންމަންމަ، ސައިފްގެ އަންހެނުން ކަރީނާ ކަޕޫރް ޚާން އާއި އެ ދެމީހުންގެ ދަރިފުޅު ތައިމޫރް އަލީ ޚާންއާ އޮންނަ ގުޅުމުގެ ތަފާތު ވާހަކަތައް ވެސް ދައްކާނެ ކަމަށް ބެލެވެ އެވެ.\nމި ސީޒަންގައި ފެނިގެންދާނެ ކަމަށް ބެލެވޭ މެހުމާނުންގެ ތެރޭގައި ޖާންވީ ކަޕޫރް އާއި އިޝާން ކައްޓަރު ހިމެނެ އެވެ. އަދި ބޮލީވުޑް ޖޯޑުންގެ ތެރެއިން އަނުޝްކާ ޝަރްމާ އާއި ވިރާޓް ކޯލީ، ސޯނަމް ކަޕޫރް އަހޫޖާ އާއި އާނަންދު އަހޫޖާ، ޕްރިޔަންކާ ޗޯޕްރާ އާއި ނިކް ޖޯނަސް ހިމެނެ އެވެ. އަދި މި ސީޒަންގައި ސަނީ ލިއޯނީވެސް ގެނެސްދޭނެ ކަމަށްވެ އެވެ.


މުންކަރާތްތައް ހުުއްޓުވުމަކީ ތިމާގެ ވާޖިބެއްކަން އިނގޭތަ؟ – Ilm\nމުންކަރާތްތައް ހުުއްޓުވުމަކީ ތިމާގެ ވާޖިބެއްކަން އިނގޭތަ؟\nއެއްވެސް ޝައްކެއްނެތް ގޮތުގައި އިސްލާމްދީނަކީ އެންމެ ފުރިހަމަ ދީނެވެ. އަހަރެމެންނަކީ މީހަކު ގޯސްކަމެއް ކުރާތަން ފެންނަ ހިނދު އެ އަމަލެއް ހުއްޓުމަށްޓަކައި ގަދައަޅާ މަސައްކަތް ކުރަން ޖެހޭނެ ބައެކެވެ. މިއީ އިސްލާމްދީނުގައި އަހަރެމެން ކުރުމަށް އަމުރު ކުރައްވާފައިވާ ކަމެކެވެ. މުންކަރާތްތައް ހުއްޓުވުމުގެ މުހިންމުކަން ރަސޫލު ﷲ ﷺ މި .ޙަދީސްބަސްފުޅުން ހާމަވެގެންދެއެވެ\n”އަބޫ ސަޢީދު އަލްޚުދްރީ رَضِي اللَّهُ عَنْهُ ރިވާ ކުރެއްވިއެވެ: ރަސޫލު ﷲ ﷺ ޙަދީޘް ކުރައްވަނިކޮށް ތިމަން އަޑު އެއްސެވީމެވެ: ”ތިޔަބައިމީހުންގެ ތެރެއިން މީހަކަށް ނުބައިކަމެއް ފެނިއްޖެ ނަމަ، ފަހެ އޭނާގެ އަތުން އެ ކަމެއް ބަދަލު ކުރާށެވެ. (އެބަހީ: ޢަމަލީ ގޮތުން ހުއްޓުވާށެވެ.) ދެން އެ ކަން ކުރުމަށް ކުޅަދާނަވެގެން ނުވާ ނަމަ، ފަހެ އޭނާގެ ދުލުންނެވެ. (އެބަހީ: އެ ކަން ކުށްވެރިކޮށް، އޭގެ ނުބައިކަން ބަޔާންކޮށް ދޭށެވެ.) ދެން އެކަން ކުރުމަށް ވެސް ކުޅަދާނަވެގެން ނުވާ ނަމަ، ފަހެ އޭނާގެ ހިތުންނެވެ. (އެބަހީ: އެ ކަމަށް ނަފުރަތުކޮށް، އެ ކަން ހުއްޓުމަށް ހިތުން އެދޭށެވެ.) އަދި އެއީ އީމާންކަމުގެ އެންމެ ބަލިކަށި ދަރަޖައެވެ.“رَوَاهُ مُسْلِمٌ \nދިރިއުޅުމުގެ މިސާލަކަށް ބަލާލަމާތޯއެވެ.\nއަހުމަދުގެ ބައްޕައަކީ އެއްވެސް ވަރަކަށް ނަމާދު ކުރާމީހެއް ނޫނެވެ. އަހުމަދު އަށް ބައްޕަ ރަނގަޅު މަގަށް ރުޖޫއަވޭތޯ ތަކުރާރުކޮށް ނަމާދު ކުރުމުގެ މުހިންމުކަން ބުނެދެއެވެ. އަދި ﷲ އަށް ބައްޕަ ކުއްތަން ވާނެ ކަމުގެ އުންމީދުގައި ނަމާދު ނުކުރާ މީހުންނަށް އާޙިރަތުގައި އަދި ދުނިޔޭގަ ލިބޭނެ އަބާއްޖަވެރިކަން ބުނެދީ ނަސޭހަތްތެރިވެއެވެ.\nނަތީޖާއެއްގެ ގޮތުން އަހުމަދުގެ ބައްޕައަށްވިސްނި ނަމާދު އޭގެ ވަގުތުގައި އަދާކުރަންފެށިއެވެ.\nއިސްވެދިޔަ މިސާލަކީ މުންކަރާތެއް ދުލުންމަނާކުރާނެ ގޮތުގެ މިސާލެކެވެ.\nހަމައަކަނި އިސްލާހުކުރަން ޖެހޭނީ ތިމާގެ އަމިއްލަ ނަފްސުއެކަންޏެއް ނޫނެވެ. ތިމާގެ އާއިލާގެ މެމްބަރުންނާއި ރަޙްމަތްތެރިންވެސް މެއެވެ. ﷲ އަޅަމެންނީ މުންކަރާތެއް ފެންނަހިނދު އެކަން މަނާކުރާބަޔަކު ކަމުގައި ލައްވަވާށި.


Covid virus ufedhunu gothuge haassa report mimahu therey nerenee - One Online\nޑަބްލިއުއެޗްއޯގެ ޑިރެކްޓަރ ޖެނެރަލް ޓެޑްރޮސް އަދަނޮމް --\nކޮވިޑް ވައިރަސް އުފެދުނު ގޮތުގެ ހާއްސަ ރިޕޯޓު މިމަހު ތެރޭ ނެރެން ނިންމައިފިއެވެ.\nޑަބްލިއުއެޗްއޯ އިން ޗައިނާގައި ކުރިޔަށް ގެންދިޔަ ބައިނަލްއަގުވާމީ ތަހުގީގު ނިންމާފައިވާއިރު އެ ތަހުގީގުން ހާމަވި ކަންކަން އެކުލެވޭ އެރިޕޯޓު މިމަހުގެ 15 ވަނަ ދުވަހު ނެރުމަށް ހަމަޖެހިފައިވާކަމަށް އެއޯގަނައިޒޭޝަނުން ވަނީ ބުނެފައެވެ.\nއެރިޕޯޓުގައި ކޮވިޑް 19ގެ ބަލިމަޑުކަން ޗައިނާއިން ފެށިގެން އައިގޮތާ ގުޅޭ ގޮތުން ތަހުގީގުން ހާމަވެފައިވާ މައުލޫމާތު ހުންނާނެ ކަމަށް ޑަބްލިއުއެޗްއޯ އިން ބުނެއެވެ.\nޑަބްލިއުއެޗްއޯގެ ޑިރެކްޓަރ ޖެނެރަލް ޓެޑްރޮސް އަދަނޮމް ވަނީ އެރިިޕޯޓުގެ ނެރުމަށް ފުރަތަމަ ނިންމާފައިވަނީ ދެ މަރުހަލާއަކަށް ކަމުގައި ވިދާޅުވެފައެވެ. އެގޮތުން ހުލާސާ ރިޕޯޓަކަށް ފަހު ފަހުން ފުރިހަމަ ރިޕޯޓު ނެރުމަށް ކުރިން ނިންމާފައިވާ ކަމަށް ޓެޑްރޮސް ވިދާޅުވިއެވެ. ނަމަވެސް މިފަހަރު ދެ ރިޕޯޓް އެއްކޮށް ނެރުމަށް ނިންމާފައިވާ ކަމަށް ވެސް ޓެޑްރޮސް ވަނީ ވިދާޅުވެފައެެވެ.\nދުނިޔެއިން ފުރަތަމަ ކޮވިޑް19 9ގެ ކޭހެއް ރިޕޯޓު ކޮށްފައިވަނީ ޗައިނާގެ ވުހާން އިން 2019 ވަނަ އަހަރުއެވެ. ޑަބްލިއުއެޗްއޯގެ ބައިނަލްއަގުވާމީ ތަހުގީގީ ޓީމުން ވަނީ ނިމިދިޔަ ޖެނުއަރީ މަހު ޗައިނާ އަށް ޒިޔާރަތްކޮށް ބޮޑު ތަހުގީގެއް ހިންގާފައެވެ.


SunOnline: Dhiraagu Maldives Road Race 2019 ge registration fashaifi\ndate_range އާދިއްތަ 15 ޑިސެމްބަރ 2019\nދިރާގު މޯލްޑިވްސް ރޯޑް ރޭސް 2019 ގެ ރެޖިސްޓްރޭޝަން ފަށައިފި\nޢަބްދުﷲ އައިމަން 10 Aug 2019, 21:56\nދިރާގުން މީގެ ކުރިން ބޭއްވި ރޯޑްރޭހެއްގެ ތެރެއިން\nރާއްޖޭގައި ބާއްވާ އެންމެ ބޮޑު އަދި ބައިނަލްއަޤްވާމީ ގޮތުން އެކްރެޑިޓްކޮށްފައިވާ ހަމައެކަނި ދުވުމުގެ އިވެންޓްކަމުގައިވާ "ދިރާގު މޯލްޑިވްސް ރޯޑް 2019" ގައި ބައިވެރިވުމަށް ރެޖިސްޓްރޭޝަންސް މިރޭ ފަށައިފިއެވެ.\nއެހެން އަހަރުތަކާ ޙިލާފަށް މިއަހަރުގެ ރޭހުގައި ދެ ކެޓަގަރީއެއްގެ ދުވުން އޮންނާނެ އެވެ. އެގޮތުން މި އަހަރުގެ ރޭހުގައި ދުވުންތެރިންނަށް5ކިލޯމީޓަރާއި 10 ކިލޯމީޓަރގައި ދުމުގެ ފުރުސަތު ލިބިގެން ދާނެއެވެ. މިއަހަރު ގެ ރޭހުގައި 10 ކިލޯމިޓަރ ގެ ދުވުންތެރިންގެ ދުވުން އޮންނާނީ ހެނދުނު 6:00 ގައިއެވެ. އަދި ފަސް ކިލޯމީޓަރގެ ދުވުން އޮންނާނީ ހަވީރު 4:30 ގައިއެވެ.\nއެހެން ކަމުން 10 ކިލޯ މީޓަރުގެ ރޭސް ނިންމުމަށްފަހު އަލުން ފަސް ކިލޯމީޓަރުގެ ރޭހުގައި ބައިވެރިވާން ބޭނުންފުޅުވާ ފަރާތްތަކަށް އެފުރުސަތު އޮންނާނެ އެވެ.\nދެހާސް ހަތް ވަނަ އަހަރުން ފެށިގެން ވިދިވިދި ގެން 13 ވަނަ އަހަރަކު މި ރޭސް ބާއްވަން ދިރާގުން ތައްޔާރުވެފައި ވާ އިރު މި ރޭހުގައި ރެޖިސްޓަރ ކުރެވޭނީ ދިރާގުން މި ރޭހަށް ތައްޔާރު ކޮށްފައިވާ ހާއްސަ ވެބްސައިޓެއް ކަމަށްވާ www.dmrr.mv އަށް ޒިޔާރަތް ކޮށްގެންނެވެ. ރޭހާ ބެހޭ ހުރިހާ މައުލޫމާތެއް ވެސް މި ސައިޓުން ލިބޭނެ ކަމަށް ދިރާގުން ބުނެ އެވެ.\nމީގެ އިތުރުން މިދިޔަ ހަތަރު އަހަރެކޭ ވެސް އެއްގޮތަށް މިއަހަރުގެ މި ބޮޑު ރޭސް ބާއްވަން ރޭވިފައިވަނީ 20 ސެޕްޓެމްބަރ 2019 ވާ ހުކުރު ދުވަހު ހުޅުމާލޭގައިއެވެ. މި ރޭސް 2007 ވަނަ އަހަރުން ފެށިގެން 2015 އަހަރާއި ހަމައަށް ބޭއްވީ މާލޭގަ އެވެ.\nމިފަހަރު ރެޖިސްޓްރޭޝަން ފީ ނުވަތަ ޑޮނޭޝަން ދެއްކޭނީ ހަމައެކަނި އޮންލައިންކޮށް ރެޖިސްޓްރޭޝަން ކުރައްވަން ހުޅުވާލާފައިވާ ވަގުތު ތަކުގައި އެކަންޏެވެ. އަދ ދިރާގު ޕޭ ނުވަތަ ބީއެމްއެލް ގޭޓްވޭ މެދުވެރިކޮށް ރެޖިސްޓްރޭޝަން ފީ ނުވަތަ ޑޮނޭޝަން ދެއްކޭނެއެވެ. ދިރާގު ޕޭ އިން ފީ ދައްކަވާ ފުރަތަމަ 1000 ފަރާތައް %50 ޑިސްކައުންޓު ލިބިގެންދާއިރު މިއަހަރުގެ ރެޖިސްޓްރޭޝަން ފީ އަކީ 100 ރުފިޔާއެވެ.\nއެހެންނަމަވެސް، ދުވުންތެރިންނަށް 100 ރުފިޔާއަށް ވުރެ އިތުރު ކޮންމެ އަދަދެއްވެސް ޑޮނޭޓްކުރެއްވުމުގެ ފުރުސަތު އޮންނާނެއެވެ. މީގެ އިތުރުން މި އަހަރުގެ ރޭސް ޚާއްސަ ވާ އެނެއް ކަމަކީ، ރެޖިސްޓަރ ކުރައްވާ އިރު ދުވުންތެރިންނަށް ބޭނުން ފުޅުވާ ބިބް ނަންބަރވެސް ހިޔާރު ކުރުމުގެ ފުރުސަތު ލިބިގެންދާނެތީއެވެ. ބޭނުން ފުޅުވާ ބިބް ނަންބަރ ނަންގަވާނަމަ ރެޖިސްޓްރޭޝަން ފީ އަކީ 500 ރުފިޔާއެވެ.\nދިރާގު ރޯޑްރޭހަށް ބައިނަލްއަގުވާމީ އެވޯޑެއް\nއަންހެން ކުދިންނަށް ކޯޑްކޮށްދޭން ދަސްކޮށްދޭން ހަރަކާތެއް


Innamaadhoo In Raees Yameen Ah Vote Nula 20% Akee Lolah Nufenna Meehun: Falah\nފަލާހުގެ މަލާމާތް އިންނަމާދޫގެ އިދިކޮޅު ފަރާތްތަކަށް: އެއީ ލޮލަށް ނުފެންނަ ބައެއް\nއިންނަމާދޫއިން ރައީސް ޔާމީންއަށް %80 ވޯޓް ލާނެ، ދެން އުޅޭނީ ލޮލަށް ނުފެންނަ %20: ފަލާހު--\nހަބަރު | ސިޔާސީ | 28 އޯގަސްޓު 2018 |9ކޮމެންޓް\nރ.އިންނަމާދޫގައި ތިބި އިދިކޮޅު ފަރާތްތަކަށް ތާއީދު ކުރާ ފަރާތްތަކަށް އެ ދާއިރާގެ މެންބަރު އިބްރާހީމް ފަލާހު ފާޑު ވިދާޅުވެއްޖެއެވެ.\nއިންނަމާދޫގައި މިއަދު ވާހަކަ ދައްކަވަމުން ފަލާހު ވިދާޅުވީ ކުރިއަށް އޮތް އިންތިހާބުގައި އިންނަމާދުއިން ރައީސް އަބްދުﷲ ޔާމީނަށް 80 އިންސައްތަ ވޯޓު ހޯއްދަވާ ދެއްވާނެ ކަމަށެވެ. ބާކީ 20 އިންސައްތައަކީ އިދިކޮޅު ފަރާތްތައް ކަމަށާއި އެއީ ލޮލަށް ނުފެންނަ ބައެއް ކަމަށް ފަލާހު ވިދާޅުވިއެވެ.\nރައީސް ޔާމީން ބައިވެރިވެވަޑައިގެންނެވި އެ ޖަލްސާގައި ފަލާހު ވިދާޅުވީ އެރަށުގައި އާބާދީ 570 އަށް ވީނަމަވެސް ބޮޑު އަގުލަބިއްޔަތެއް ރައީސް ޔާމީނަށް ވޯޓު ލާނެ ކަމަށެވެ.\nއެޖަލްސާގައި ވާހަކަ ދައްކަވަމުން ފަލާހު ވަނި އިދިކޮޅު ކެންޑިޑޭޓް އިބޫއަށް ފާދު ވިދާޅުވެފައެވެ. އެގޮތުން އިބޫ އިންނަމާދޫއަށް ވެވަޑައިގެންނެވީ ސަރުކާރުން އެރަށަށް މިހާރު ވެސް ފުއްދައިދީފައިވާ ވައުދުތަކެއް ކަމަށް ފަލާހު ފާހަގަ ކުރެއްވިއެވެ.\nފަލާހު ވިދާޅުވީ ހަގީގަތުގައި ރައީސް ޔާމީން ކެމްޕޭން ކުރަން ނުޖެހޭނެ ކަމަށެވެ. ސަބަބަކީ ރާއްޖޭގެ ތަރައްގީގެ ގޮތުގައި ކެމްޕޭން ކޮށްދީ ނިންމާފައިވާ ކަމަށެވެ. އެގޮތުން އެއަތޯޅުގައި 15 ރިސޯޓް ހުޅުވާފައިވާކަން ފާހަގަ ކުރެއްވިއެވެ.\n"ލޯން ނަގަނީ ރައީސް ޔާމިންގެ ގެކޮޅު ހައްދަވާކަށް ނޫން. ބޭރަށް ދަަތުރު ކުރައްވާކަށް ނޫން. ލޯން ނަންގަވަނީ މުގައުމު ތަރައްގީ ކުރުމަށް. ތިން މަހުން ތިން މަހުން އެއާޕޯޓެއް އަޅުއްވާތަން އިދިކޮޅަށް ފެނޭތޯ؟ ރ. އަތޮޅުގައި 15 ރިސޯޓް ހުޅުވިތަން ފެނޭތޯ؟ ނުފެންނަންޏާ އަސަންދައިން ހިލޭ އައިނު ލިބޭނެ. އަޅުއްވާ!" ފަލާހު ވިދާޅުވިއެވެ.\nރިޔާސީ އިންތިޚާބު 2018: ވެރިޔަކު ހޮވުމަކީ މަސްއޫލިއްޔަތެއް\nއެމްއެމްޕީއާރުސީ ހިޔާނާތާ ގުޅޭ އިތުރު ރިޕޯޓެއް: ރައީސް ޔާމީންގެ ބައިވެރިވުން އޮތް\nއައިނު އަޅަންޖެހެނީ އެހެން މީހުންނެއްނޫން. އެއަރޕޯރޓުތައް އަޅަނީ ސަރުކާރުންނޫންކަން ނޭގޭވަރުގެ މީހުން ރައްޔިތުން ތަމްސީލުކުރަން މި އުޅެނީ. ގައުމުގަ ހުރި އެއްމެ އަގުބޮޑު ހަރުމުދާ މިގަރުނުގަ ދިވެހިންނަށް ނުލިބޭގޮތަށް ބިދޭސީންނަށް ދިނީމަ އެމީހުންގެ ބޭނުމަށް އަޅާ އެއަރޕޯޓުތަކެއް އެއީ. ސަރުކާރުން ލޯނުނަގައިގެން ހަދަނީ ވެލާނާ އިންޓަރނެޝަނަލް އެއަރޕޯޓު އެކަނި. ޒުވާނުންނަށް މިގައުމުގައި އޮތީ ފުޓުސަލްދަޑާއި ދަރަނި. މުހިއްމު ވަޒީފާތައްވެސް އޮތީ ތަންދޮރުނޭގޭ ސިޔާސީ މީހުންނަށާއި ބިދޭސީންނަށް.\nފަލާހު ލާރިކޮޅެއް ލިބުނީތަ ؟؟\nހަމަ އެފާޑު މީހުން ތިބެނީ ކަނުބަނދެގެން ބުރިޖަށް ވެސް އަރާނީ\nރަށެއްގެ ރައްޔިތުްނގެ ބަޔަކަށް ކަނަށް ބީތާއަށް ގޮވައިގެން ވޯތެއްނުލިބޭނެ. ބުރާންޗާ\nއާނ އެބައި ގަނޑުގަ ގިނަ ވާނީ އެވައްތަރު\nފަލާހަށް އެބުނެވުނި އިދިކޮޅަށް. ޔާމީނަށް ވޯޓުލާނީ ލޮލަށް ނުފެންނަ ކަންފަތަށް ނީވޭ ބައެއް. އެމީހުންނަށް އޭނަ ކުރާ ޣަައިރުޤާނޫނީ ކަންކަމެއް ނުފެނޭ، އެ ވާހަކަދެކެވޭ އަޑެއް ވެސް ނީވޭ. އެހެންވީމަ، އެމީހުން އޭނައަށް ވޯޓުލާނީ.\nއެރަށު މީހުން ކަނު ބަޔަކަށް ހަދާލީ ދޯ...


ތުޅާދޫ 100 ހައުސިން ޔުނިޓްގެ މަސައްކަތް އަންނަ އަހަރުގެ މެދުތެރޭގައި ނިމޭނެ ތުޅާދޫ 100 ހައުސިން ޔުނިޓްގެ މަސައްކަތް އަންނަ އަހަރުގެ މެދުތެރޭގައި ނިމޭނެ\nތުޅާދޫ 100 ހައުސިން ޔުނިޓްގެ މަސައްކަތް އަންނަ އަހަރުގެ މެދުތެރޭގައި ނިމޭނެ\nތުޅާދޫ 100ހައުސިންގ ޔުނިޓްގެ މަޝްރޫޢު ކުރިއަށްދަނީ. ފޮޓޯ:ޕީއެސްއެމް\nބ.ތުޅާދޫގައި ސަރުކާރުން ޢިމާރާތްކުރާ 100 ހައުސިން ޔުނިޓްގެ މަސައްކަތް އަންނަ އަހަރުގެ މެދެއްހައި ހިސާބުގައި ނިމޭވަރުވާނެކަމަށް އެމަސައްކަތް ކުރަމުންދާ ކުންފުންޏާ ޙަވާލާދީ އެރަށު ކައުންސިލުން ވިދާޅުވެއްޖެއެވެ.\nތުޅާދޫގައި ސަރުކާރުން ޢިމާރާތްކުރާ މި 100 ހައުސިންޔުނިޓްގެ ކޮންކްރީޓް މަސައްކަތުގެ %90 މިހާރު ނިމިފައިވާކަމަށްވެސް ކައުންސިލުން މައުލޫމާތުދެއްވައެވެ. މީގެ ތެރެއިން 50 ގޭގެ ފުރާޅު ހަދާފައިވާކަމަށާ މިހާރު ކުރަމުން ދަނީ ހިޔާނުކޮށްހުރި ގެތައް ހިޔާކުރުމާއި ސީލިންގކޮށް ފާރުގައި ޕުޓީ އެޅުމާއި ބައެއް ގެތަކުގެ ފިނިޝިން މަސައްކަތްކަމަށް ކައުންސިލުން ވިދާޅުވެއެވެ.\nމިގެތައް ޢިމާރާތް ކުރަނީ 1100 އަކަފޫޓްގެ ބިމެއްގައެވެ. މިއިން ކޮންމެ ގެއެއްގައި ތިން ކޮޓަރިއާއި ތިން ފާޚާނާ، އަދި ބަދިގެއަކާއި ސިޓިންރޫމެއްގެ އިތުރުން ލޯންޑްރީއެއްވެސް ހުންނާނެއެވެ.\nގެތަކުގެ އޮނިގަނޑުގެ ހުރިހާ މަސައްކަތްތައް މިއަހަރުގެ މެދެއްހައި ހިސާބަށް މުޅިން ނިންމާލުމަށް ކަނޑައެޅިނަމަވެސް އެކަން ނުވީ ކޯވިޑްގެ ބަލިމަޑުކަމާ ގުޅިގެން ދިމާވި ދަތިކަންތަކާ ހުރެކަމަށް އެރަށު ކައުންސިލުން ވިދާޅުވެއެވެ.\n3000އަށްވުރެ ބޮޑު އާބާދީއެއް އޮންނަ ތުޅާދޫއަށް ދިމާވެފައި އޮތް ބޯހިޔާވަހިކަމަށް ހައްލު ގެނައުމުގެ ގޮތުން 2010ވަނަ އަހަރު އެރަށު ބިމަށް 17 ހެކްޓަރގެ ބިންވަނީ ހިއްކައިގެން އިތުރުކޮށްފައެވެ. މިހާރު ހައުސިން ޔުނިޓްތައް ހަދަނީ ހިއްކާފައި އޮތް ސަރަހައްދުގައެވެ.\nތުޅާދޫއަށް ދިމާވެފައި އޮތް ބޯހިޔާވަހިކަމުގެ މައްސަލައަށް ހައްލެއް ގެނައުމުގެ ގޮތުން 2012ވަނަ އަހަރު އެރަށުގައި ހަދަންފެށި 100 ހައުސިން ޔުނިޓްގެ ތެރެއިން 50 ގެއެއްގެ މަސައްކަތް ނިންމައި 2020ވަނަ އަހަރު އެ 50 ގެއެއްވަނީ އެރަށުން ބޯހިޔާވަހިކަމަށް އެންމެ ބޮޑަށްބޭނުންވާ ފަރާތްތަކަށް ދޫކޮށްފައެވެ. މިހާރު މަސައްކަތްކުރާ ހައުސިން ޔުނިޓްތަކުގެ މަސައްކަތް ފަށާފައިވަނީ 2019ވަނަ އަހަރުގެ ތެރޭގައެވެ.\nމިހާރު މި ހަދާ 100 ހައުސިން ޔުނިޓްގެ މަސައްކަތް ނިމުމުން ބޯހިޔާވަހިކަމަށް ދިމާވެފައިއޮތް ގޮންޖެހުމަށް ހައްލުލިބިގެންދާނެކަމަށް އެރަށު ކައުންސިލުން ވިދާޅުވެއެވެ.


Hurihaa directorunna eku Barca ge Raees isthiufa dheefi | Jazeera\tހުރިހާ ޑިރެކްޓަރުންނާއެކު ބާސާގެ ރައީސް އިސްތިއުފާ ދީފި - Jazeera\nހުރިހާ ޑިރެކްޓަރުންނާއެކު ބާސާގެ ރައީސް އިސްތިއުފާ ދީފި\nސާއިފް ޝިޔާދު October 28, 2020 46 views0\nބާސެލޯނާގެ ރައީސް ޖޯސެޕް މާރިއާ ބާޓޮމޯ އަދި އެ ކްލަބްގެ ބޯޑު މެމްބަރުން މަގާމުން އިސްތިއުފާ ދީފިއެވެ. މިއީ އެ ކްލަބްގެ ސަޕޯޓަރުން ކުރަމުން ދިޔަ ވަރަށް ބޮޑު އުއްމީދެކެވެ.\nބާސާގެ އެތެރޭގައި މައްސަލަތަކެއް ހުރިކަން ފާހަގަކުރެވިފައިވާތާ އަހަރުތަކެއް ވަނީ ވެފައެވެ. އެހެން ނަމަވެސް މި މައްސަލަތައް ފަޅައިގެން ދިޔައީ ޔުއެފާ ޗެމްޕިއަންސް ލީގުގައި 8-2 އިން ބަޔާން މިއުނިކް އަތުން ބަލިވުމާއި ކެޕްޓަން ލިއޮނެލް މެސީ އެ ކްލަބް ދޫކޮށްލަން ބޭނުންވާ ކަމަށް ބުނުމުންނެވެ. ކޯޓަށް މައްސަލަ ގެންދަން ބޭނުންނުވާ ކަމަށް ބުނެ މެސީ ބާސާގައި މަޑުކުރި ނަމަވެސް ރައީސް ބާޓޮމޯގެ މަގާމުގެ އިތުބާރު ގެއްލިފައިވާތާ މަސްތަކެއް ވަނީ ވެފައެވެ. އަދި އެ މައްސަލަ ވަނީ ހުށަހަޅާފައެވެ.\nއަންނަ އަހަރު ދައުރު ނިމުމާއެކު މަގާމުން ދުރުވުމަށް ގަސްތުކުރާ ކަމަށް ބާޓޮމޯ ވަނީ މީގެކުރިން ބުނެފައެވެ. އަދި މާޗް މަހު އިންތިހާބު ބޭއްވުމަށް އޮތީ ހަމަޖެހިފައެވެ. އެހެން ނަމަވެސް އޭނާގެ އިތުބާރު ނެތް ކަމަށް ބުނެ 20687 މީހުންގެ ސޮޔާއެކު އިތުބާރު ނެތްކަމުގެ މައްސަލައެއް ހުށަހެޅިފައިިވެއެވެ.\n2014 ވަނަ އަހަރު އެ މަގާމާއި ހަވާލުވި ބާޓޮމޯއަކީ އެ ކްލަބްގެ 40 ވަނަ ރައީސްއެވެ. އޭނާގެ ދައުރުގައި ބާސާއިން ރަނގަޅު ނަތީޖާތަކެއް ހޯދި ނަމަވެސް އެ ކްލަބް ދިޔައީ އެއްވެސް މިސްރާބެއް ނެތިއެވެ. އަދި އަގުބޮޑުކޮށް ކުޅުންތެރިން ގަނެ ކްލަބް އޮތީ މާލީ ގޮތުން ވަރަށް ސީރިއަސް ހާލަތުގައެވެ. ހަމައެހެންމެ މެސީއާއެކު ޔޫރަޕުގައި ކާމިޔާބު ހޯދިފައިނުވާއިރު މިކަމުގެ ސަބަބުން ބޮޑެތި ފާޑުކިޔުންތަކެއް އަމާޒުވެފައިވެއެވެ. އޭނާގެ ދައުރުގައި ބާސާއަށް ގެނައި ގިނަ ކުޅުންތެރިން ވީ ފްލޮޕުންނަށެވެ.\nނަސޯރާ ދީނުގެ ލަވަ ޖެހި މައްސަލަ އިސްލާމިކް މިނިސްޓްރީން ވެސް ފުލުހަށް


Ooredoo ge hidhumayi dhey center eh hulhumale gai hulhuvaifi\nއުރީދޫގެ ހިދުމަތްދޭ ސެންޓަރެއް ހުޅުމާލޭގައި ހުޅުވައިފި\nއުރީދޫގެ ހިދުމަތްދޭ ސެންޓަރެއް. -- އަވަސް ފޮޓޯ: އަހުމަދު ޝުރާއު\nއުރީދޫ މޯލްޑިވްސް އިން ހުޅުމާލޭގައި ކަސްޓަމަރުންނަށް ހިދުމަތް ދިނުމަށް ސެންޓަރެއް މިރޭ ހުޅުވައިފި އެވެ. މި ސެންޓަރު ހުޅުވާފައިވަނީ ހުޅުމާލޭގެ ނިރޮޅުމަގުގަ އެވެ.\nއުރީދޫން ހުޅުމާލޭގައި ގާއިމު ކުރި "އުރީދޫ އެކްސްޕިރިއަންސް ސެންޓަރު" ހުޅުވައި ދެއްވާ ވާހަކަފުޅު ދައްކަވަމުން އުރީދޫގެ ސީއީއޯ ނަޖީބް ހާން ވިދާޅުވީ ހުޅުމާލެއަކީ ވަރަށް ބާރަށް އާބާދުވަމުން އަންނަ ރަށަކަށްވާީ އެ ރަށް ވެގެންދާނީ ރާއްޖޭގައި ޓެކޮނޮލޮޖީ ގޮތުން އެންމެ ކުރިއަރާ ސިޓީ ކަމަށެވެ. އެހެން ކަމުން އުރީދޫ މޯލްޑިވްސްގެ މައި ހަބަކަށް ހުޅުމާލެ ހެދުމަކީ އެ ކުންފުނީގެ އަމާޒެއް ކަމަށެވެ.\nނަޖީބް އިތުރަށް ވިދާޅުވީ މިރޭ މި ހުޅުވި ސެންޓަރުން އުރީދޫގެ ކަސްޓަމަރުންނަށް އާ ހިދުމަތްތަކެއް ތަޖުރީބާ ކޮށްލަން ލިބޭނެ ކަމަށާއި ކުރިއަށް އޮތްތަނުގައި ޓެކްނޮލޮޖީގެ ދާއިރާއިން އުރީދޫގެ އާ ހިދުމަތްތައް ވެސް ތަޖުރިބާ ކޮށްލަން ލިބޭނެ ކަމަށެވެ.\n"މިއަދު މި ހުޅުވުނު ސެންޓަރަކީ ހުޅުމާލޭގައި އުޅޭ ކަސްޓަމަރުންނަށް ވަރަށް ގިނަ ހިދުމަތްތަކެއް ލިބޭނެ. ކުރިއަށް އޮތް ތަނުގައި އުރީދޫގެ ގިނަ ހިދުމަތްތަކެއް ފޯރުކޮށްދޭނެ ގިނަ ސެންޓަރު ތަކެއް ހުޅުމާލޭގައި ގާއިމް ކުރެވޭނެ،" ނަޖީބް ވިދާޅުވި އެވެ.


SunOnline: Feature: Dhivehiraajje aa medhu nufoozugadha Billionaire egge thasavvuru\nއެނެމެޓްރިކްސް ގްރޫޕުގެ އެގްޒެކެޓިވް ޑިރެކްޓަރު ޑރ. ޗުތާމަސް ސަން އަށް އިންޓަވިއު ދެއްވަނީ -- ސަން ފޮޓޯ/ ފަޔާޒު މޫސާ\nދިވެހިރާއްޖެއާ މެދު ނުފޫޒުގަދަ ބިލިއަނަރެއްގެ ތަސައްވުރު\n7 މަސް6ދުވަސް ކުރިން - 13 ނޮވެމްބަރ 2017 21\nމިރާއްޖޭގައި ތަރައްގީގެ ވާހަކައާ އެކު ވިދިގެން ދެން އެންމެ ބާރަށް އިވޭނީ އެކަމަށް ބޭނުންވާ ވަސީލަތްތައް މަދުވާހަކަ އެވެ. ޚަރަދުކުރާނޭ ފައިސާ ނެތްވާހަކަ އެވެ. މަސައްކަތްތައް ކުރާނޭ މީހުން ނެތް ވާހަކަ އެވެ. ރާއްޖެ އަށް ޝައުގުވެރިވާ އިންވެސްޓަރުން ވެސް ބައިވަރު އާދެ އެވެ. މާބޮޑު ކަމެއް ނުވެ އެވެ. ކަމެއް ވިޔަސް އޭގެ މަންފާ ލިބޭނީ މަދު ބަޔަކަށެވެ. ނަމަވެސް ރާއްޖޭގެ ރަށްތައް ތަރައްގީކުރުމާ މެދު ޑރ. ޗުތާމަސް ވޮންގްވޮރާކިޓްގެ ވާހަކަ ވަރަށް ތަފާތެވެ.\nދާދި މިދާކަށް ދުވަހު ރާއްޖެ އައިސް އުޅުނު މަހުޖަނަކާއި އޭނާގެ ގްރޫޕާ ބައްދަލުވި އެވެ. އެއީ ދުނިޔޭގެ އެންމެ ނުފޫޒު ގަދަ 100 މަހުޖަހުންގެ ތެރޭން އެކެކެވެ. ތައިލެންޑަށް ނިސްބަތްވާ ޑރ. ޗުތާމަސް ވޮންގްވޮރާކިޓްއާއި އޭނާގެ ގްރޫޕާއެކު ވާހަކަ ދެކެވުނީ ރާއްޖޭގެ ރަށްތައް ތަރައްގީ ކުރެވޭނެ ގޮތްތަކާ ގުޅޭ ގޮތުންނެވެ. އިޖްތިމާއީ ގޮތުންނާއި އިގްތިސާދީ ގޮތުން ރައްޔިތުން ބާރުވެރި ކުރުމާ ގުޅޭ ގޮތުންނެވެ.\nޑރ ޗުތާމަސް އާއި އޭނާގެ ޓީމް ސަން އަށް އިންޓަވިއު ދެއްވަނީ -- ސަން ފޮޓޯ/ ފަޔާޒު މޫސާ\nމި ދެންނެވި ގްރޫޕަކީ މެލޭޝިއާގެ އެނެމެޓްރިކްސް ގްރޫޕެވެ. ނަން މަޝްހޫރު އިންވެސްޓަރުންތަކެއް ރާއްޖެ އައިސްގެން މިއުޅެނީ ރާއްޖޭގައި އިންވެސްޓް ކުރުމަށް ހުރި ދާއިރާތައް ދެނެގަނެ ކުރިއަރަން ބޭނުންވެފައި ތިބޭ ފަރާތްތަކަށް އެހީ ފޯރުކޮށްދިނުމަށެވެ. މާލީ ގޮތުންނާއި ފަންނީ ގޮތުންނެވެ.\n"ރާއްޖެއަށް ލިބިފައިވާ އެންމެ ބޮޑު ނިއުމަތަކީ މިރާއްޖޭގެ 1200 އަށް ވުރެ ގިނަ ރަށް. ބައެއް ރަށްރަށް މިވަނީ ޓުއަރިސްޓް ރިޒޯޓްތަކުގެ ގޮތުގައި ތަރައްގީ ކުރެވިފައި. މީހުން ދިރިއުޅޭ ރަށްރަށުގައި ވަސީލަތްތައް ގާއިމް ކުރެވުމަކީ މުހިއްމުކަމެއް" ޑރ. ޗުތާމަސް\nމި ގްރޫޕުގެ އެންމެ އިސް ބޭފުޅަކީ ޑރ. ޗުތާމަސް ވޮންގްވޮރާކިޓް އެވެ. އެކަމަނާ އަކީ ޒުވާން އުމުރުގައި އަމިއްލަ ވިޔަފާރިއެއް ފައްޓަވައި، ފައިނޭންސިންގެ ދާއިރާގައި 20 އަހަރަށް ވުރެ ގިނަ ދުވަސް ހޭދަކުރައްވާފައިވާ ބޭކަނބަލެކެވެ. ރާއްޖެ ވަޑައިގެން އުޅުއްވަނީ ރާއްޖޭގައި ހުރި ފުރުސަތުތައް ބެއްލެވުމަށާއި ފުރުސަތު ބޭނުންވާ ފަރާތްތަކަށް އެހީ ފޯރުކޮށްދިނުމަށެވެ.\nދިވެހި ރާއްޖެ އާ ގުޅޭ ގޮތުން ޑރ. ޗުތާމަސް ވިދާޅުވީ "ރާއްޖެއަށް ލިބިފައިވާ އެންމެ ބޮޑު ނިއުމަތަކީ މިރާއްޖޭގެ 1200 އަށް ވުރެ ގިނަ ރަށް، ބައެއް ރަށްރަށް މިވަނީ ޓުއަރިސްޓް ރިޒޯޓްތަކުގެ ގޮތުގައި ތަރައްގީ ކުރެވިފައި. މީހުން ދިރިއުޅޭ ރަށްރަށުގައި ވަސީލަތްތައް ގާއިމް ކުރެވުމަކީ މުހިއްމުކަމެއް،" ކަމަށެވެ.\nދިވެހިރާއްޖޭގައި ޒަމާނުއްސުރެ ކަންތައް ބިނާވެފައި އޮތީ ހުރިހާ ކަމެއް ފުރަމާލެއިން ހަމަޖެހޭ ގޮތަށެވެ. ބައްޔެއް ވިޔަސް އަންނަން ޖެހެނީ މާލެ އަށެވެ. ކިޔެވެން އޮތީ މިތަނުގަ އެވެ. ވަޒީފާގެ ފުރުސަތުތައް އޮތީ މިތަނުގަ އެވެ. އާބާދީގެ ތިންބައިކުޅަ އެއްބައި މާލެއަށް ޖަމާވުމުގެ ސަބަބުން އިންފްލޭޝަން އަރައިގެން ދަނީ އިންތިހާއަށެވެ. މިއިން ޒަމާނަކު އިންފްލޭޝަން ދަށަށް ދާނެހެނެއް ހިޔެއް ނުވެ އެވެ.\nޑރ. ޗުތާމަސް އާއި އޭނާގެ ޓީމް ސަން އަށް އިންޓަވިއި ދެއްވަނީ. ޗައިނާ، މެލޭޝިއާ އަދި ތައިލެންޑް ފަދަ ގައުމަކަށް ރާއްޖެ ހެދިދާނެ ކަމަށް ވިދާޅުވި -- ސަން ފޮޓޯ: ފަޔާޒު މޫސާ\nމެލޭޝި އާއި ތައިލެންޑް ފަދަ ގައުމުތަކުގައި ތިން ކޮޓަރީގެ އެޕާޓްމަންޓެއް ގާތްގަނޑަކަށް 100 އެމެރިކާ ޑޮލަރުގެ ކުއްޔަކަށް ލިބެ އެވެ. ފެނާއި ކަރަންޓުގެ އަގު އެއްކޮށްލުމުން ވެސް އަރާނީ ގާތްގަނޑަކަށް 150 ނުވަތަ 200 ވަރަކަށް ޑޮލަރެވެ. އެއާއެކު މާލޭގައި ގެދޮރުގެ ކުލީގެ އަގު ހުރިހިސާބު ކިޔައިދިނުމުން ޑރ. ޗުތާމަސްގެ ޓީމަށް ވެސް ލިބުނީ ކުއްލި ހައިރާންކަމެކެވެ. މާލޭން ތިން ކޮޓަރީގެ އެޕާޓްމަންޓެއްގެ އަގު 1200 އާއި 2000 ޑޮލަރާ ދެމެދުގައި ހުރި ވާހަކަ ބުނުމުން އެކަން ގަބޫލުކުރަންވެސް އެޓީމުން ތިބީ ދަތިވެފަ އެވެ. އެހެން ނަމަވެސް ހަގީގަތަކީ މިއީ އެވެ.\n"ތީގެ ސަބަބަކީ ހުރިހާ ކަމެއް މާލެއަށް ބަރޯސާވެފައި އޮތުން،" އެ ޓީމުން ބުންޏެވެ.\nރާއްޖޭގައި ބިން ބޮޑެތި ރަށްތައް އެބަހުއްޓެވެ. ވަސީލަތްތައް ގާއިމް ކުރެވިއްޖެ ނަމަ މާލެއާ އެއްފެންވަރަކަށް އާދެވޭނެ އެވެ. އިންފްރާސްޓްރަކްޗަރުގެ މަޝްރޫއުތައް ހަމައެކަނި މާލެ ސަރަހައްދަށް ފޯކަސް ނުކޮށް މިދެންނެވި ރަށްތަކަށް ވެސް އަމާޒު ކުރެވިދާނެ އެވެ. ވަޒީފާގެ ފުރުސަތުތައް ގާއިމް ކުުރެވިދާނެ އެވެ.\nޑރ. ޗުތާމަސްގެ ޓީމް ސަން އަށް އިންޓަވިއު ދެއްވަނީ. ރާއްޖޭގައި ދަނޑިވެރިކަން ކުރިއަރުވައި އެއިން ނަފާ ހޯދި ދާނެ ކަމަށް އެޓީމުން ވިދާޅުވި-- ސަން ފޮޓޯ/ ފަޔާޒު މޫސާ\nކުޑަ މިސާލެއް، ޑރ. ޗުތާމަސް ވިދާޅުވެދެއްވި އެވެ. ރާއްޖޭގައި ބޭނުންކުރާ މޭވާ އާއި ތަރުކާރީ ވެސް މި ގެންނަނީ ބޭރުންނެވެ. ރާއްޖޭގެ ބިން ބޮޑު ރަށްތަކުގައި ދަނޑުހައްދައިގެން އާމްދަނީ ނުހޯދެންވީ ސަބަބެއް ކޮބައިހެއްޔެވެ؟\n"ޔޫރަޕްގައި ދަނޑުވެރިންނަށް ބޮޑު އާމްދަނީއެއް ލިބޭ. ރާއްޖޭގައި ވެސް އެކަން އެގޮތަށް ކުރެވިއްޖެ ނަމަ ފައިދާ ނުވާންވީ ކީއްވެ؟" ދަނޑުވެރިކަމުގެ ރަށްތަކުގެ ގޮތުގައި ބައެއް ރަށްތައް ކަނޑައަޅައި ދަނޑުވެރިން ބާރުވެރި ކުރުމަކީ އަމިއްލަ ރަށުގައި ތިބެގެން އާމްދަނީ ހޯދޭނެ ގޮތެއް ކަން ފާހަގަކުރަމުން އެ ޓީމުން ބުންޏެވެ.\nދަނޑުވެރިކަމާ ބެހޭ އިލްމު އުނގަންނައިދޭނެ ފެކަލްޓީއެއް ގައުމީ ޔުނިވާސިޓީގައި ގާއިމްކޮށް ކަމާ ބެހޭ އިލްމާއި ހުނަރު އުނގަންނައިދީގެން އެ މަސައްކަތް ކުރެވިދާނެ ކަމަށް އެ ޓީމުން ބުނެ އެވެ.\n"މި ގޮތަށް ދަނޑުވެރިކަން ކުރަން ފެށިއްޖެ ނަމަ ރާއްޖޭގައި ބޭނުން ކުރާ މޭވާ އާއި ތަރުކާރީ އަކީ ރާއްޖޭގެ ދަނޑުވެރިން ހައްދާ ތަކެއްޗަށް ވާނެ. އެމީހުންނަށް އާމްދަނީ ލިބޭނެ. އިތުރުވާ އެއްޗެއް އެކްސްޕޯޓުކޮށްގެން ވެސް އާމްދަނީ ލިބޭނެ،" މިއީ ލޯންގް ރަން އަށް ބަލައިފި ނަމަ ފައިދާ ކުރާނެ މަސައްކަތެއްކަން ފާހަގަކުރަމުން އެޓީމުން ކިޔައިދިނެވެ.\nޑިރެކްޓަރު ޑރ. ޗުތާމަސް އަދި އައިބީބީ އިންޓަނޭޝަނަލް ހޯލްޑިންގްސްގެ ސީއީއޯ ޑެނިސް ސީހް ސަން އަށް އިންޓަވިއު ދެއްވަނީ -- ސަން ފޮޓޯ/ ފަޔާޒު މޫސާ\nރާއްޖެއަށް ބަލައިފި ނަމަ ދެން ކުރެވިދާނެ އަނެއް މަސައްކަތެއްގެ ގޮތުގައި އެޓީމުން ފާހަގަ ކުރީ "އެކުއާކަލްޗާ"ގެ މަސައްކަތެވެ. މަސް ދިރުވައި، އަލާ ކުރުމެވެ. މޫދުގެ ދިރުންތައް އާލާ ކުރުމުގެ މަސައްކަތެވެ.\n"މިއީ ރާއްޖޭގައި އިންވެސްޓް ކުރަން އަޅުގަނޑުމެންގެ ޝައުގު ހުރި ދާއިރާއެއް،" އެ ޓީމުން ބުންޏެވެ.\nމި ހުރިހާ މަސައްކަތެއް ކުރާނީ ދިވެހިން ކަމަށާއި، އެކަމަށް ބޭނުންވާ މީހުން ތަމްރީނު ކުރުމަށް އެހީވެދޭނެ ކަމަށް އެ ގްރޫޕުން ބުންޏެވެ.\n"ނިކަން ބަލާ ސިންގަޕޫރު، އެތަން ކުރި އަރާފައި އެ އޮތީ ކަމަށް ގާބިލް މީހުން މަސައްކަތަށް ނިކުމެގެން. ކަމުގެ ތަމްރީނާއި ތަޖުރިބާ ހުރި މީހުން ގައުމު ކުރިއަރުވަން މަސައްކަތް ކޮށްފި ނަމަ އެކަން ވާނެ،" ރާއްޖޭގެ ސާވިސް ސެކްޓާގެ ތަރައްގީ ކުރިއެރުވުމަށް ފަންޑު ކުރުމުގެ ޝައުގު ވެސް އެބަހުރިކަން ފާހަގަކުރަމުން އެ ޓީމުން ހާމަކުރި އެވެ.\n"އެފްރިކާގައި އޮތް މުއްސަނދި ކަމަކީ މައިންތައް، މިރާއްޖޭގައި އޮތީ ކަނޑު ފަޅު، އެތައް ރަށްތަކެއް،"\nޑރ. ޗުތާމަސް އާއި އެކަމަނާގެ ޓީމު މެންބަރަކު ސަން އާ ވާހަކަ ދައްކަވަނީ. އިންސާނީ ވަސީލަތްތައް ތަރައްގީކޮށް ތަރައްގީ ގެނެވޭނެ ކަމަށް ވިދާޅުވި. -- ސަން ފޮޓޯ/ ފަޔާޒު މޫސާ\n"ބޭނުން ވަނީ ހިއުމަން ރިސޯސް ތަރައްގީ ކުރުން. އަޅުގަނޑުމެން މަސައްކަތް ކުރަނީ އަޅުގަނޑުމެންނަށް ލިބޭ ބަދަލަކަށް ނޫން. މިއީ ވިން ވިން ސިޗުއޭޝަނެއް. ބޮޑަށް ބަލާނީ ސޯޝަލް އަދި އިކޮނޮމިކް ރިޓާން އަށް."\nޑރ. ޗުތާމަސް އާއި އެކަމަނާގެ ޓީމުން އެ ވިދާޅުވީ ތެދެއް ނޫންތޯ އެވެ. ވަޒީފާ ހޯދަން މާލެ އައިސް މާލެ ތޮއްޖެއްސުމުގެ ބަދަލުގައި ރާއްޖޭގައި ހުރި ވަސީލަތްތަކާ އެކު ވަޒީފާގެ ފުރުސަތުތައް ނުއުފެއްދެންވީ ސަބަބެއް ނެތްނޫންތޯ އެވެ؟ ރާއްޖޭގައި ހުރި ބިން ބޮޑެތި ރަށްތަކާއި ކަނޑު ފަޅުގެ މުއްސަނދިކަމުގެ ބޭނުން ހެޔޮގޮތުގައި ހިފައި، އާމްދަނީ ހޯދޭނެ ވަސީލަތްތައް ގާއިމް ކުރަންވީ އެވެ. ފަންޑް ބޭނުންވާ ފަރާތްތަކަށް އެޓީމުން އެހީ ފޯރުކޮށްދޭނެ އެވެ. ފަންނީ ގޮތުންނާއި މާލީ ގޮތުންނެވެ.\nފީޗަރ ދެމެހެއްޓެނިވި ތަރައްގީ\nމޯލްޑިވްސް ބިޒްނަސް އެވޯޑްސްއަށް ކުރިމަތިލާންވީ ކީއްވެ؟ 17 ގަޑި 21 މިނެޓް ކުރިން


ތުއްތު ދަރިފުޅު ނިދާނެ ޝެޑިއުލްއެއް ތައްޔާރުކުރާނީ ކިހިނެއް؟ – Haftha\nތުއްތު ދަރިފުޅު ނިދާނެ ޝެޑިއުލްއެއް ތައްޔާރުކުރާނީ ކިހިނެއް؟\nއަލަތު ދަރިފުޅު ލިބުމުން އެކުދިންގެ ހުރިހާ ކަމަކާއި ހަވާލުވެ އުޅުމުގެ ތެރޭގައި ވަރަށް ގިނަ ކަންތަކެއް ހަމަޖައްސަން ޖެހެއެވެ. އެންމެ މުހިއްމު ކަމެއްގެ ގޮތުގައި ހިމެނެނީ އެކުދިންގެ ނިދާ ޝެޑިއުލްއެވެ. ޝެޑިއުލްއަކަށް ނިންދެވުމަކީ ސަމާލުކަންދޭންޖެހޭ ކަމެކެވެ.\nއެގޮތަށް ނުނިއްދެވިއްޖެ ނަމަ ދަރިފުޅު ރޭނގަޑު ނުނިދާ އުޅުމަކީ އެކަށީގެންވާ ކަމެކެވެ. ތުއްތު ދަރިފުޅުގެ ފުރަތަމަ ދުވަސްވަރުގައި އަވަހަށް ބަނޑުހައިވެ އެވެ. އަދި ފުރަތަމަ ހަފްތާތެރޭގައި ފުލްފީޑްއެއް އެކުދިންނަށް ދިނުން މުހިއްމެވެ. އެހެންކަމުން ފުރަތަމަ ދެތިން ހަފްތާ ނިދާގަނޑި ބަދަލުވުން އެކަށީގެންވެއެވެ. އެހެންކަމުން ފުރަތަމަ ކަމަކަށް ދަރިފުޅަށް ފީޑްކުރާ ގަޑިތައް ނޯޓުކޮށްލާށެވެ.\nޝެޑިއުލަކަށް ކަންތައް ގެންދިޔުމަށް، ފުރަތަމަ ދަރިފުޅަން ދުވާލާއި ރޭނގަޑު ވަކިކޮށްދޭށެވެ. އެގޮތުން ފީޑް ކުރާއިރު އަލިގަދަކޮށްގެން ނުވަތަ ކުޑަދޮރެއް ކައިރީގައި ފީޑްކުރާށެވެ. އަދި ރޭނގަޑު 8 ގެ ފަހުން އަލިމަޑު އައްޔެއްގައި ދަރިފުޅުގެ ނެޕީ ބަދަލުކޮށް ފީޑްކޮށް ހަދާށެވެ.\nއޭގެ އިތުރުން ދުވާލުގެ ވަގުތުގައި3ގަޑިއިރަށްވުރެ ގިނައިރު ނިދަން ނުބާއްވާ، ނަގައިގެން ފީޑްކުރާށެވެ. އަދި ދުވާލު އެއްވަގުތު ތަކެއްގައި ފީޑް ދީ، ދުވާލު ގިނައިރު ނުނިއްދަވާށެވެ.\nއެއަށްފަހު ރޭނގަޑު ހޭލައި އުޅޭނަމަ ފީޑްކޮށް ނިންދެވޭތޯ މަސައްކަތް ކުރާށެވެ. ނަމަވެސް ނުނިދަން މަސައްކަތް ކުރާނަމަ ވާހަކަ ދައްކާ، ދަރިފުޅާއިއެކު ސަކަރާތްޖެހުމުގެ ބަދަލުގައި ގުރުއާން އަޑުއިއްވާފައި ބާއްވާށެވެ. ގިނަ ފަހަރަށް އަމިއްލައަށް އޮވެ ނިދާނެއެވެ.


މެންބަރުންގެ މެދުގައި ހަމަނުޖެހުން ހިންގަން ރިޔާސަތުން ހިތްވަރު ދިނުމަކީ ދެރަކަމެއް: އުޝާމް – Dhen.mv\nމެންބަރުންގެ މެދުގައި ހަމަނުޖެހުން ހިންގަން ރިޔާސަތުން ހިތްވަރު ދިނުމަކީ ދެރަކަމެއް: އުޝާމް\nJune 2, 2020 - 6:33 pm\nރައްޔިތުންގެ މަޖިލީހުގެ މެންބަރުންގެ މެދުގައި ހަމަނުޖެހުން ހިންގުމަށް ހިތްވަރު ލިބޭ ގޮތަށް ރިޔާސަތުން އަމަލުކުރުމަކީ ދެރަކަމެއް ކަމަށް ވިލިމާލެ ދާއިރާގެ މެންބަރު އަހުމަދު އުޝާމް ވިދާޅުވެއްޖެ އެވެ.\nއުޝާމް މިއަދު ކުރެއްވި ޓްވީޓެއްގައި ވިދާޅުވީ މަޖިލީހުގައި ނަން އިއްވުމުން ގަވާއިދަށް ހުރުމަތްތެރިކޮން ހިތައި ބޭރަށް ނުކުންނަވަން ޖެހޭނެ ކަމަށެވެ. އަދި އެމެންބަރަކު ނުނިކުމެއްޖެނަމަ އަމަލުކުރަންޖެހޭ ގޮތްވެސް ގަވާއިދުގައިވާ ކަމަށެވެ. ނަމަވެސް އެއާހިލާފަށް މަޖިލީހުގެ މެންބަރުންގެ މެދުގައި ހަމަނުޖެހުން ހިންގުމަށް ހިތްވަރު ލިބޭ ގޮތަށް ރިޔާސަތުން އަމަލުކުރުމަކީ ދެރަކަމެއް ކަމަށް އޭނާ ވިދާޅުވި އެވެ.\nރޭގެ ޖަލްސާގައި މަޖިލިސް ރައީސް މުހައްމަދު ނަޝީދު އަމަލު ކުރައްވާފައިވަނީ މަޖިލީހުގެ ގަވައިދާ ހިލާފަށްކަމަށް ވިދާޅުވެ، ތިމަރަފުށީ ދާއިރާގެ މެންބަރު އަބްދުﷲ ރިޔާޒް ވެސް ވަނީ ޓްވީޓް ކުރައްވާފައެވެ. އޭނާ ވިދާޅުވީ މަޖިލިހުގެ ޖަލްސާއެއް ހިގަމުންދާއިރު މަޖިލިހުގެ ރައީސްގެ އަމުރަށް މެމްބަރަކު ކިޔަމަން ނުވެއްޖެނަމަ ރިޔާސަތުން އަދި މެމްބަރުން ޢަމަލްކުރަންޖެހޭ ގޮތް މަޖލީހުގެ ގަވާއިދުގެ 65 ވަނަ މާއްދާގައި ތަފްސީލްކޮށް ބަޔާންކޮށްފަވާ ކަމަށެވެ. ނަމަވެސް ރޭ ކަންހިނގާ ގޮސްފައި ވަނީ ގަވާއިދާ ހިލާފަށް ކަމަށް ރިޔާޒް ވިދާޅުވި އެވެ.\nރައްޔިތުންގެ މަޖިލީހުގެ ގަވައިދުގެ 65 ވަނަ މާއްދާގައިވާ ގޮތުން މަޖިލީހުގެ ރައީސް، މެންބަރެއްގެ ނަން އިއްވުމުން އެ މެމްބަރަކު ޖަލްސާ ދޫކޮށް ދިއުމަށް އިންކާރުކޮށްފިނަމަ، އެ ގަވައިދުގެ ބޭނުމަށް، އެމެމްބަރަކު ޖަލްސާ ގައި ހާޒިރުވެނެތް ކަމަށް ބަލައި، އެ ޖަލްސާ ކުރިއަށް ގެންދިއުމުގެ ބާރު ރައްޔިތުންގެ މަޖިލީހުގެ ރައީސް އަށް ލިބިގެންވެ އެވެ.\nރޭ ދަންވަރު ބޭއްވި ޖަލްސާގައި ގާނޫނު އަސާސީއަށް ގެންނަ އިސްލާހުގެ މަސައްކަތް އިދިކޮޅު ކޯލިޝަނުން ލަސް ކުރައްވާ ކަމަށް ވިދާޅުވެ މަޖިލީހުގެ ރައީސް ނަޝީދު ވާހަކަދެއްކެވުމުން، ނައިފަރު ދާއިރާގެ މެމްބަރު އަހުމަދު ޝިޔާމް ވަނީ ޖަލްސާގައި އަޑުގަދަ ކުރައްވާފަ އެވެ. އެއާއެކު ރައީސް ނަޝީދު ވަނީ ޝިޔާމްގެ ނަން އިއްވާ މަޖިލީހުގެ ތަޅުން ދޫކުރައްވާ ވަޑައިގަތުމަށް އަންގަވާފަ އެވެ.\nނަމަވެސް އެކަމަށް ޝިޔާމް ދެކޮޅު ހެދުމުން އެމްޑީޕީ މެމްބަރުން އޭނާ ތަޅުމުން ނެރެން މަސައްކަތް ކޮށް، އެ މެމްބަރުންނާ ދެމެދު ކޮންމެވެސް ވަރެއްގެ ކުރިމަތިލުންތަކެއް ހިނގާ ޝިޔާމަށް ވަނީ އަނިޔާވެފަ އެވެ.\nރޯދަ މަހެއް އެހެން މަހެއް ބެލުމެއް ނެތް، މިސްކިތުން ވަގަށް ނެގީ ފައިވާން!


Ras Online - މިމަހު މިހާތަނަށް ރާއްޖެއަށް ޒިޔާރަތް ކުރީ 25،593 ފަތުރުވެރިން\nމިމަހު މިހާތަނަށް ރާއްޖެއަށް ޒިޔާރަތް ކުރީ 25،593 ފަތުރުވެރިން\nއަހުމަދު ޝާހް 12 ޖުލައި 2021 - 12:54\nރާއްޖެއަށް ޒިޔާރަތްކުރި ފަތުރުވެރިންތަކެއް\nމިމަހު މިހާތަނަށް ރާއްޖެއަށް ޒިޔާރަތް ކޮށްފައިވަނީ 25،593 ފަތުރުވެރިން ކަމަށް ފަތުރުވެރިކަމާބެހޭ ވުޒާރާއިން ހާމަކޮށްފިއެވެ.\nރާއްޖެއަށް ޒިޔާރަތްކުރާ ފަތުރުވެރިންގެ މަޢުލޫމާތު ހާމަކުރުމަށް ފަތުރުވެރިކަމާބެހޭ ވުޒާރާއިން ޢާއްމުކޮށްފައިވާ ތަފާސްހިސާބުތައް ދައްކާގޮތުން މިއަހަރު މިހާތަނަށް ރާއްޖެއަށް ޒިޔާރަތް ކޮށްފައިވަނީ 536،142 ފަތުރުވެރިންނެވެ. މި ޖުލައި މަހު ފަތުރުވެރިން ޒިޔާރަތްކުރި ޢަދަދު ވަރަށްބޮޑަށް ދަށްވެފައިވާއިރު، މި މަހު ޒިޔާރަތް ކޮށްފައިވަނީ 25،593 ފަތުރުވެރިންނެވެ. ޖެނުއަރީމަހު ރާއްޖެއަށް 92،103 ފަތުރުވެރިން ޒިޔާރަތް ކޮށްފައިވާއިރު، ފެބްރުއަރީމަހު 96،882 ފަތުރުވެރިން ވަނީ ޒިޔާރަތް ކޮށްފައެވެ. އަދި މާރޗް މަހު ރާއްޖެއަށް ޒިޔާރަތްކޮށްފައިވަނީ 109،585 ފަތުރުވެރިންނެވެ. މިމިދިޔަ އޭޕްރީލް މަހު 91،200 ފަތުރުވެރިން ވަނީ ރާއްޖެއަށް ޒިޔާރަތްކޮށްފައެވެ. މެއި މަހު ރާއްޖެއަށް ޒިޔާރަތް ކުރީ، 64،613 ފަތުރުވެރިންނެވެ. އަދި މިދިޔަ ޖޫން މަހު ރާއްޖެއަށް ޒިޔާރަތް ކޮށްފައިވަނީ، 56،166 ފަތުރުވެރިންނެވެ.\nމިއަހަރު މިހާތަނަށް އެންމެ ގިނަ ފަތުރުވެރިން ރާއްޖެއަށް ޒިޔާރަތް ކޮށްފައިވަނީ ރަޝިޔާއިންނެވެ. އެޤައުމުން ރާއްޖެއަށް ފަތުރުވެރިން ޒިޔާރަތް ކުރި ނިސްބަތް 24.4 އިންސައްތައިގައި ހުރިއިރު، ދެވަނައަށް އެންމެ ގިނަ ފަތުރުވެރިން ޒިޔާރަތްކުރި އިންޑިއާއިން ޙިއްސާކުރަނީ 16.8 އިންސައްތަ ފަތުރުވެރިންނެވެ. މިއަހަރު އެވްރެޖްކޮށް ރާއްޖެއަށް ދުވާލަކު ޒިޔާރަތް ކޮށްފައިވަނީ، 2،807 ފަތުރުވެރިންނެވެ.\nތަފާސްހިސާބުތައް ދައްކާގޮތުން ފަތުރުވެރިންނަށް ހިދުމަތްދޭ 741 ތަނެއް މިހާރު ވަނީ ހުޅުވާލާފައެވެ. އެގޮތުން 154 ރިސޯޓަކާއި، 140 ސަފާރީގެ އިތުރުން 10 ހޮޓަލަކާއި، 437 ގެސްޓްހައުސްއެއް ވަނީ ހުޅުވާފައެެވެ. މިއީ 48،454 ބެޑް ކެޕޭސިޓީއެވެ. އަދި ރިސޯޓުތަކުގެ ބެޑް ކެޕޭސިޓީއަކީ 36،438 އެވެ.\nސަރުކާރުން ލަފާކޮށްފައިވަނީ، މިއަހަރު 1.5 މިލިއަން ފަތުރުވެރިން ރާއްޖެ އަންނާނެކަމަށެވެ. މީގެއިތުރުން މިއަހަރުގެ ތެރޭގައި 10 މިލިއަނަށްވުރެ ބެޑް ނައިޓްސް އިތުރުވާނެކަމަށްވެސް ފަތުރުވެރިކަމުގެ ވުޒާރާއިން ވަނީ އަންދާޒާކޮށްފައެވެ.\nފަތުރުވެރިކަމާބެހޭ ވަޒީރު ޑރ. މައުސޫމް ވިދާޅުވެފައިވަނީ، ދިވެހިންނަށް ވެކްސިން ޖަހައިދީ ނިމުމުން ފަތުރުވެރިންނަށް ވެކްސިން ޖަހައިދިނުމަށް ބޭނުންވާ ވެކްސިން ސަޕްލައި ސިންގަޕޫރުން ހޯދުމަށް މިހާރު އޯޑަރު ދީފައިވާނެ ކަމަށާއި، މި ވެކްސިން ސަޕްލައިން ލިބުމުން ރާއްޖެ ޒިޔާރަތްކުރާ ފަތުރުވެރިންނަށް ވެކްސިން ޖެހޭ ވަރަށް ވެކްސިން ހުންނާނެ ކަމަށެވެ. އަދި މިހާތަނަށް ފަތުރުވެރިކަމުގެ ދާއިރާގެ ފްރަންޓްލައިންގައި މަސައްކަތްކުރާ 99 އިންސައްތަ މުވައްޒަފުން ވެކްސިން ޖަހާފައިވާކަން މިނިސްޓަރ ވަނީ ފާހަގަކުރައްވާފައެވެ.


Lanka-Russia: Intelligence hissaa kuranee\nލަންކާ-ރަޝިއާ: އިންޓެލިޖެންސް ހިއްސާކުރަނީ\nލަންކާގެ ރައީސް ގޮޓަބަޔާ ރާޖަޕްކްސާ(ވ) އަދި ރަޝިއާގެ ވަފުދު ދެގައުމުގެ ގުޅުމާ ބެހޭ ގޮތުން މަޝްވަރާކުރަނީ\nލަންކާއާ ރަޝިއާ އިންޓެލިޖެންސް މައުލޫމާތު ހިއްސާކުރަން އެއްބަސްވެއްޖެ އެވެ. ލަންކާ ނޫސްތައް ބުނާ ގޮތުން ދެގައުމުން މައިގަނޑު ގޮތެއްގައި އެއްބާރުލާނީ ހައްދުފަހަނައެޅުމާ ދެކޮޅަށެވެ. އޭގެ އިތުރުން ޓެރަރިޒަމާއި ސައިބާ ސެކިޔުރިޓީއާ ބެހޭ ގޮތުން ވެސް މައުލޫމާތު ބަދަލުކުރާނެ އެވެ.\nލަންކާގެ ރައީސް ގޮޓަބަޔާ ރާޖަޕަކްސާ ޓްވީޓްކުރައްވައި ވިދާޅުވި ގޮތުގައި ރަޝިއަން ސެކިޔުރިޓީ ކައުންސިލް ސެކްރެޓަރީ ނިކޮލައި ޕަޓްރަޝެފްއާ އެކު މަޝްވަރާ ކުރައްވައި ދެގައުމުގެ ގުޅުން ބަދަހި ކުރެއްވި އެވެ. އަދި ރަޝިއާއާއެކު އިންޓެލިޖެންސް މައުލޫމާތު ހިއްސާކުރަން މަޝްވަރާ ކުރެވުނެވެ.\nރަޝިއާއާ ލަންކާއިން ދުނިގޭ އިގުތިސޯދުގައި އަދާކުރެވިދާނެ ދައުރާ ބެހޭ ގޮތުން ދެބޭފުޅުން މަޝްވަރާ ކުރެއްވި ކަމަށް ޚަބަރުގައް ބުނެ އެވެ. ސިޔާސީ ވާދަވެރިކަމުގައި ގައުމުތައް ފިތިފައި އޮތްއިރު ގައުމީ މަސްލަހަތާ މެދު ވިސްނަން ޖެހިފައި އޮތް ކަމަށް ދެބޭފުޅުން ވެސް ވިދާޅުވި އެވެ.\nރަޝިއާއިން ލަންކާއަށް އެހީތެރި ވެވިދާނެ ރޮނގުތަކާ ބެހޭ ގޮތުން މަޝްވަރާ ކުރެވުނު ކަމަށް އޮފިޝާލުން ބުނެ އެވެ. އެހެން ނަމަވެސ ދާއިރާތައް ވަކިކޮށް މައުލޫމާތުދޭން އޮފިޝަލް ދެކޮޅު ހެއްދެވި އެވެ.\nނިކޮލައި ޕަޓްރަޝެފް ވިދާޅުވި ގޮތުގައި ލަންކާއާ ރަޝިއާއިން ދެގައުމު ބަލައިގެންފައި އޮތްއިރު ވެސް މުހިންމު ކަމެއް ކުރެވިފައި ނެތެވެ. އޭނާ ވިދާޅުވީ މިހާރަށް ވުރެ ބޮޑަށް ދެގައުމުން ވިސްނަން ޖެހިފައި އޮތް ކަމަށެވެ.\nލަންކާއަކީ ވެސް ޓެރަރިސްޓުން ޖާގަ ހޯދާ ގައުމެއް ކަމަށް ނިކޮލައި ވިދާޅުވި އެވެ. އޭނާ ވިދާޅުވީ ޓެރަރިސްޓުން ހަރަކާތްތެރިވާ ގޮތް ހޯދުމުގައި ރަޝިއާއިން ލަންކާއަށް އެހީތެރި ވެވިދާނެ ކަމަށެވެ.\nލަންކާއާ ރަޝިއާއިން ސަރުކާރުގެ ފެންވަރުގައި އެއްބަސްވި އެއްބަސްވުންތަކުގެ ތަފުސީލެއް ނުދެ އެވެ. އާންމު ޚަބަރުތަކުން އެނގެނީ ދެބޭފުޅުން ބައްދަލު ކުރެއްވި ކަމާއި ޓެރަރިޒަމާ ބެހޭ ގޮތުން މަޝްވަރާ ކުރެއްވި ކަމެވެ.\nސްރީލަންކާ ރަޝިޔާ ޓެރަރިޒަމް + ޓެރަރިސްޓް ހަމަލާ\nލަންކާ ހަމަނުޖެހުންތަކުގެ ގެއްލުން 39 މިލިއަން ރުޕީއަށް


SunOnline: China gai thubulhi dhigu kurumaai burugaa elhumun Muslimun hayyaru kurey\ndate_range އާދިއްތަ 05 އެޕްރިލް 2020\nޗައިނާގައި ތުނބުޅި ދިގު ކުރުމާއި ބުރުގާ އެޅުމުން މުސްލިމުން ހައްޔަރު ކުރޭ\nރުގިއްޔާ މުހައްމަދު މޫސާ 18 Feb 2020, 09:54\nޗައިނާއިން ދަނީ މުސްލިމުންގެ އާބާދީ ބޮޑު ޝިންޖިއަންގުގައި ގިނަ އަދަދެއްގެ މުސްލިމުން ހައްޔަރު ކުރަމުން -- ފޮޓޯ: ގާޑިއަން\nލަންޑަން (ފެބްރުއަރީ 18): ޗައިނާއިން ޝިންޖިއަންގުގައި އެތައް ހާސް މުސްލިމުން ހައްޔަރު ކުރަމުންދާ ސަބަބުތަކުގެ ތެރޭގައި ތުނބުޅި ދިގު ކުރުމާއި ބުރުގާ އެޅުން ހިމެނޭ ކަމަށް ލީކުވި ލިޔެކިޔުންތަކަކުން ދައްކައިފި އެވެ.\nކަރަކަކްސް ލިސްޓުގެ ނަން ދީފައިވާ އެލިޔުންތަކުގައި ވަނީ ދެކުނު ޝިންޖިއަންގުގައި އޮންނަ ކަރަކަކްސް ކައުންޓީގެ 311 މީހަކު ގައިދުހާނާތަކަށް ލާން ޖެހުނު ސަބަބުތަކާއި އެމީހުންނާ ބެހޭ އިތުރު މައުލޫމާތު ހިމަނާފަ އެވެ. އެގޮތުން އެމީހުން ދީނަށް އަމަލު ކުރާ މިންވަރާއި އާއިލާ އާއި އަވަށްޓެރިންނާއި އެކުވެރިންނާ އޮންނަ ގުޅުންތައްވެސް އެ ލިސްޓުގައި ފާހަގަކޮށްފައިވެ އެވެ.\nއެ ޑޭޓާބޭސްގައި މީހުން ހައްޔަރު ކުރަން ޖެހުނު ސަބަބުތަކުގެ ތެރޭގައި ފާހަގަކޮށްފައިވާ ކަންތައްތަކުގެ ތެރޭގައި ޗައިނާގައި ހަމައެކަނި ދެ ކުދިން ހޯދުމަށް އޮންނަ ސިޔާސަތާ ހިލާފުވުމާއި "އިތުބާރު ނުކުރެވޭ" ފަދަ އަމަލުތަކެއް ފެނުމާއި ދީނީ ސަބަބުތަކާއި ބޭރު ގައުމެއްގައި ހުންނަ މީހަކާ ގުޅުން ބޭއްވުން ހިމެނެ އެވެ. އެ ޑޭޓާބޭސްގައި ހިމެނޭ 311 މީހުންގެ ތެރެއިން ކުށެއް ކޮށްގެން ހައްޔަރު ކުރި ކަމަށް ފާހަގަ ކޮށްފައި ވަނީ އެންމެ 24 މީހުންނެވެ. މީގެ އިތުރުން ކުށްކޮށްގެން ޖަލަށް ލާފައިވާ މީހުންނާ ގުޅުން އޮތް 16 މީހަކުވެސް ގައިދުހާނަތަކަށްލާފައިވާ ކަމަށް އެ ލިޔުންތަކުގައިވެ އެވެ.\nއެ މައުލޫމާތުގެ އިތުރުން، ގައިދުހާނާތަކުގައި ތިބި މީހުން އިތުރަށް ހައްޔަރުގައި ބައިތިއްބަން ޖެހޭކަން ނުވަތަ އެމީހުން ދޫކޮށްލަން ޖެހޭ ކަން ނުވަތަ މީގެ ކުރިން ދޫކޮށްފައިވާ މީހަކު އަލުން ހައްޔަރު ކުރަން ޖެހޭ ކަން އެ ޑޭޓާބޭސްގައި ބުނެފައިވެ އެވެ.\nމިދިޔަ ނޮވެމްބަރު މަހުވެސް ޗައިނާ ސަރުކާރުގެ އެފަދަ ލިޔެކިޔުންތަކެއް ލީކުވެފައިވާ ކަމަށް ނިއު ޔޯކް ޓައިމްސް އިން ރިޕޯޓުކޮށްފައިވެ އެވެ. އެލިޔުންތަކުގައިވާ ގޮތުން އެގައުމުގައި މުސްލިމުން ހައްޔަރު ކުރުމަށް ގައިދުހާނާތައް ހަދަން ފެށީ 2014 ވަނަ އަހަރު ރައީސް ޝީ ޖިންޕިން ދެއްވި ތަގުރީރަކަށް ފަހުގަ އެވެ.\nއެ ތަގުރީރުގައި ޝީ ވިދާޅުވި ގޮތުގައި ޝިންޖިއަންގުގައި ދިރިއުޅޭ އުއިގޫރު މުޖުތަމައުގައި ދީނީ ގޮތުން ހައްދުފަހަނައެޅުން ވަނީ ވަރަށް ބޮޑަށް އަށަގަނެފަ އެވެ. އަދި އެކަން ނުހުއްޓުވައިފި ނަމަ އެސްޓޭޓުގަ އާއި ޗައިނާގެ އެހެން ސަރަހައްދުތަކުގައި ވެސް ހަމަނުޖެހުން އުފެދި، ވެރިކަން ކުރާ ޕާޓީގެ ބާރެއް ނެތް ކަމަށް ބެލެވެން ފަށާފާނެ އެވެ. އެހެންކަމުން އެކަން ހުއްޓުވައި، ގައުމުގެ ހަމަޖެހުން ދެމެހެއްޓުމަށް ޝިންޖިއަންގުގައި މީހުންގެ މައުލޫމާތު ހޯދާ، ޖާސޫސު ކުރުމުގެ ބޮޑު ކެމްޕޭނެއް ކުރިއަށްގެންދަން ޖެހޭ ކަމަށް ޝީ ވިދާޅުވި އެވެ.\nމީގެ އިތުރުން އިންޓަނޭޝަނަލް ކޮންޒޯޓިއަމް އޮފް އިންވެސްޓިގޭޓިވް ޖާނަލިސްޓްސް (އައިސީއައިޖޭ)އިން ލީކުކޮށްލި ލިޔުންތަކެއްގައި ވަނީ އެ ގައިދުހާނަތައް ހިންގާ ގޮތާ ބެހޭ މައުލޫމާތުވެސް ފާހަގަކޮށްފަ އެވެ.\nއެގޮތުން ޝިންޖިއަންގުގެ ގައިދުހާނާއަކަށް އެސްޓޭޓުގެ އެންމެ އިސް ސެކިއުރިޓީ އޮފިޝަލު 2017 ވަނަ އަހަރު ފޮނުވި މެމޯއެއްގައި ވަނީ ގައިދުހާނާތައް ހިންގަން ޖެހޭނީ ސަލާމަތީ ހާލަތު އެންމެ މަތީ ޖަލުތައް ހިންގާ ގޮތަށް ކަމަށް ބުނެފަ އެވެ. އަދި އެ ގައިދުހާނާތަކުގައި ތިބޭ މީހުން ކްލާސްރޫމްގައި ތިބޭ ގޮތުން ފެށިގެން ފެންވަރާ، ފާހާނާ ބޭނުން ކުރާނެ ގޮތާ ބެހޭ ގޮތުން ވެސް ގަވާއިދުތައް ހަދާފައިވެ އެވެ.\nޝިންޖިއަންގުގެ އާބާދީ 25 މިލިއަނަށް އަރާ އިރު އޭގެ ތެރެއިން ދެބައިކުޅަ އެއްބަޔަށް ވުރެ ގިނަ މީހުންނަކީ މުސްލިމުންނެވެ. އަދި އޭގެ ތެރެއިން އެންމެ ގިނައީ އަމިއްލަ ބަހަކާއި ސަގާފަތެއް އޮންނަ އުއިގޫރު މުސްލިމުންނެވެ. ނަމަވެސް އުއިގޫރު މުސްލިމުންގެ މެދުގައި ޗައިނާގެ ވެރިކަމާ މެދު އޮންނަ ދެކޮޅުވެރިކަން ހުއްޓުވުމަށް ކަމަށް ބުނެ، އެގައުމުގެ ސަރުކާރުން މުސްލިމުންނާ މެދު ތަފާތުކޮށް، އާއްމު ދިރިއުޅުމަށް އެކި ހުރަސްތައް އަޅަމުންދާތާ އަހަރުތަކެއްވެއްޖެ އެވެ.\nދެހާސް އަށާރަ ވަނަ އަހަރު އދ.އިން ނެރުނު ރިޕޯޓެއްގައިވާ ގޮތުން ޗައިނާއިން ވަނީ ޝިންޖިއަންގުގެ 1.1 މިލިއަނަށް ވުރެ ގިނަ މުސްލިމުން ހައްޔަރުކޮށް، ގައިދުހާނާތަކަށް ލާފަ އެވެ. އަދި ބައެއް ފަހަރު އެމީހުން އެތައް މަހަކަށް ނުވަތަ އަހަރުތަކަށް ވެސް އެގައިދުހާނާތަކުގައި ބައިތިއްބަ އެވެ. ނަމަވެސް ޗައިނާއިން ވަނީ އެ ގައިދުހާނާތަކަކީ މީހުން "ހައްދުފަހަނައަޅާފައިވާ ފިކުރުން ދުރުކޮށް" ތަފާތު ހުނަރުތައް ދަސްކޮށްދިނުމަށް ހަދާފައިވާ ކޭމްޕުތަކެއް ކަމަށް ބުނެފަ އެވެ.\nމުސްލިމުންނަށް ދޭ ހަމަލާތައް\nއޭއައިއައިބީގެ މެމްބަރު ގައުމުތަކަށް5ބިލިއަންގެ އެހީ\nޗައިނާގެ ޝެންޖެންގައި ބުޅަލާއި ކުއްތާ ކެއުން މަނާކޮށްފި\nކޮރޯނާވައިރަސް: ޗައިނާގެ މާހިރުންތަކެއް ޔޫކޭއަށް ގޮސްފި


އެމްޑީޕީ ތެރޭގައި އުފެދިގެން އުޅޭ ފިތުނައިން ސަލާމަތް ވުމަށް ބުރަމަސައްކަތް ތަކެއް ކުރަން ޖެހޭ | Sandhaanu\nއެމްޑީޕީ ތެރޭގައި އުފެދިގެން އުޅޭ ފިތުނައިން ސަލާމަތް ވުމަށް ބުރަމަސައްކަތް ތަކެއް ކުރަން ޖެހޭ\nރައްޔިތުންގެ މަޖިލީހުގެ މެޖޯރިޓީ ހޯއްދެވުމަށް އެމަނިކުފާނު މަސައްކަތްޕުޅު ކުރައްވާނޭ ކަމަށާއި މިހާރު އެކަން ޙާޞިލު ކުރެއްވިފައިވާކަމަށް ރައީސް އިބްރާހީމް މުޙައްމަދު ޞާލިޙު މިދިޔަ ހަފުތާގައި ވަނީ ވިދާޅުވެފައެވެ.\nޕާޓީގެ ތެރޭގައި އުފެދިފައިވާ މައްސަލަތައް ޙައްލުކުރުމުގެ މަސައްކަތް އެމްޑީޕީގެ އިސްލީޑަރެއްގެ ހައިޘިއްޔަތުން އެމަނިކުފާނު ކުރައްވަމުން ގެންދަވާކަމަށް ވެސް ރައީސް ޞާލިޙު ވިދާޅުވިއެވެ.\nޕީޕީއެމާއި ގުޅިގެން އެމްޑީޕީ ސިޔާސީ މަސައްކަތް ކުރަން އުޅޭ ވާހަކައަށް ރައްދު ދެއްވަމުން ރައީސް ޞާލިޙު ވިދާޅުވީ ޕީޕީއެމާއެކު އެމްޑީޕީން ސިޔާސީ މަސައްކަތް ކުރުމަކީ ރަނގަޅު ގޮތެއް ކަމަށް ދެކެވަޑައި ނުގަންނަވާ ކަމަށެވެ.\nއެމްޑީޕީގެ ޗެއަރޕާސަން ޙަސަން ލަޠީފު އެހެން ވިދާޅުވި ނަމަވެސް އެމްޑީޕީން ޕީޕީއެމާއެކު ސިޔާސީ މަސައްކަތް ކުރަން ނިންމާފައި ނުވާނޭ ކަމަށާއި އެމްޑީޕީން ކަންކަން ކުރާނޭގޮތް ޕާޓީގެ ގަވާދުދުގައި ބަޔާން ކުރެވިފައިވާނޭކަމަށް ވެސް ރައީސް ޞާލިޙު ވިދާޅުވިއެވެ. އަދި ރައީސް ނަޝީދު ޕީޕީއެމާއެކު މަސައްކަތްޕުޅު ކުރައްވަން ބޭނުންފުޅުވާނަމަ އެކަން ކުރެއްވޭނެ ކަމަށްވެސް ވިދާޅުވިއެވެ.\nއެމްޑީޕީއަކީ ބޮޑު ޕާޓީއެއް ކަމަށް ވީހިނދު ޕާޓީގެ ތެރޭގައި ޚިޔާލު ތަފާތުވުންތައް އޮންނާނޭ ކަމަށާއި އޭގެތެރެއަށް ވަންނަވައި އެކަންކަމަށް ރައްދު ދެއްވަން އެމަނިކުފާނު ބޭނުންފުޅު ނުވާކަމަށް ވެސް ރައީސް އިބްރާހީމް މުޙައްމަދު ޞާލިޙު ވިދާޅުވިއެވެ.\nދެން އަންނަ ރިޔާސީ އިންތިޚާބުގައި ވާދަކުރެއްވުމާ ބެހޭގޮތުން ރައީސް ޞާލިޙު ވިދާޅުވީ މިހާރު މިއޮތްގޮތުން 2023ގެ ރިޔާސީ އިންތިޚާބުގައި ވާދަކުރުމުގެ ފުރުޞަތު އެމަނިކުފާނަށް އެބައޮތް ކަމަށާއި އަދި އެކަން ބަންދު ނުވާކަމަށެވެ. ރައީސް ވިދާޅުވި ގޮތުގައި މިވަގުތު އެމަނިކުފާނު އިސްކަން ދެއްވަނީ ވެފައިވާ ވަޢުދުތައް ފުއްދަވާށެވެ.\nރައީސް ރައީސް ޞާލިޙުގެ ވާހަކަފުޅުތަކާ މެދު ވިސްނާލުމުން ދެފަށް ދަންމާނު ލާފައި ވާކަން ފާހަގަ ކުރެވެއެވެ.\nނަޝީދު: ޕާޓީގެ ރައީސް ޕާޓީގެ ސިޔާސަތާ ދެކޮޅު ވާހަކަ ދައްކަވާ\nރައީސް ޞާލިޙުގެ ވާހަކަފުޅުގައި އެމަނިކުފާނު އެމްޑީޕީ ދޫކުރައްވައި ވަޑައިނުގަންނަވާނޭކަމަށް ވެސް ވިދާޅުވިއެވެ. ދަންމާނުގެ ފުރަތަމަފަށަށް ދަމާލުމުން ދޭހަވާ އެއްކަމަކީ ރައީސް ނަޝީދު އެމްޑީޕީގައި ހުންނަވައިގެން ޕީޕީއެމްއާއެކު ސިޔާސީ މަސައްކަތްޕުޅެއް ނުކުރެއްވޭނެ ކަމެވެ. އެމަނިކުފާނު ޕީޕީއެމާ ގުޅިވަޑައިގެން ސިޔާސީ މަސައްކަތްޕުޅު ކުރައްވަން ބޭނުންފުޅުނަމަ އެމަނިކުފާނަށް ތާއީދު ކުރައްވާ ބޭފުޅުންކޮޅާއެކު އެމްޑީޕީ ދޫކުރައްވައި ވަޑައިގެން މަސައްކަތް ކުރެއްވޭނެ ކަމެވެ. ރައްޔިތުންގެ މަޖިލީހުގެ މެޖޯރިޓީއާ ބެހޭ ގޮތުން ވިދާޅުވި ވިދާޅުވުމަށް ބަލާއިރު ދެގޮތެއް ފާހަގަ ކުރެވެއެވެ.\nއެއްގޮތަކީ ޕާޓީއަށް މަޖިލީހުގެ މެޖޯރިޓީ ހޯއްދަވަން މަސައްކަތްޕުޅު ކުރެއްވި ކަމަށާއި އެކަން ޙާޞިލު ކުރެއްވިފައި ވާކަމެވެ. އަނެއްގޮތަކީ ރައީސް ޞާލިޙު ނެރުއްވާ ވިޕްލައިންތަކާ އެއްގޮތަށް ސީދާ އެމަނިކުފާނުގެ ބާރުގެ ދަށަށް މަޖިލީހުގެ މެޖޯރިޓީ ގެނެސްފައިވާކަމެވެ. އަނެއްކޮޅުން އަންނަ ރިޔާސީ އިންތިޚާބުގައި އެމަނިކުފާނު ވާދަކުރައްވަން އަދި ނިންމަވާފައި ނުވާކަން ފާހަގަކުރެވެއެވެ. އެއީ ރައީސް ނަޝީދާއެކު ދެކެވިފައިވާ ވާހަކަ ތަކާމެދު އަދި ގޮތެއްނިންމަން ދަތިފުޅު ވީމައެވެ. އެހެނަސް ރައީސް ނަޝީދުގެ ޚިޔާލުފުޅު ބަދަލުވެ ޕީޕީއެމާއެކު ސިޔާސީ މަސައްކަތްކަތްޕުޅު ކުރައްވަން ނިންމަވައިފިނަމަ ރައީސް އިބޫ އަންނަ ރިޔާސީ އިންތިޚާބުގައި ވާދަކުރައްވާނެއެވެ. އެހިސާބުން ރައީސް ނަޝީދަށް ޖެހިވަޑައިގަންނަވާނީ މައުމޫނަށް ޕީޕީއެމް ގެއްލިގެންދިޔަ ދަތުރެވެ.\nރައީސް ޞާލިޙުގެ ސިޔާސީ ބައިވެރިންނަކީ ކޯލިޝަންގެ ތެރެއިން ކޮންމެވެސް ބައެއްކަން ދޭހަވެއެވެ. ދަންމާނުގެ އަނެއް ފަށަށް ވާންކޮށްލުމުން ފެންނަނީ ރައީސް ނަޝީދުއަށް ކުތިމަތިވި އެމަނިކުފާނުގެ ފުރާނަ ދުއްވާލަން ބަޔަކު ރާވައިގެން ދިންޙަމަލާއާ ގުޅިގެން ފިޔަވަޅު އަޅަންޖެހޭ ފަރާތްތަކާމެދު ފިޔަވަޅު އެޅުއްވުން ލަސްވާތީ އެމަނިކުފާނު ކުރައްވާ ޝަކުވާއެވެ. އެކަންވެސް ޙިކުމަތްތެރި ކަމާއެކު ރައީސް ޞާލިޙު ދަނީ ކުރައްވަމުންނެވެ. އޭގެ ފުރަތަމަ މަރުޙަލާ މިހާރު ވަނީ ފަށްޓަވާފައެވެ.\nއެމްޑީޕީގެ މެންބަރުން އެދި ގޮވަނީ ރައީސް ޞާލިޙާއި ރައީސް ނަޝީދު ގުޅިވަޑައިގެން ރާއްޖެ އިސްލާހު ކުރެއްވުމުގެ މަސައްކަތް ހަލުވިކަމާއެކު ކުރިއަށް ގެންދިއުމަށެވެ.\nކޮންމެއަކަސް އެމްޑީޕީގެ ދެރައީސުންގެ ދެމެދަށް ކޯލިޝަނުގެ ތެރެއިން ބަޔަކު ވަންނަން މަސައްކަތް ކުރަމުންދާކަމީ ދެބަސްވެވެން ނެތް ހަގީގަތެކެވެ. މިހެން ވެއްޖެނަމަ އަބަދަށްޓަކާ އެމްޑީޕީ ފުނޑި އަނިޔާވެރި ފިކުރު މި ރާއްޖޭގައި ފެތުރިގެން ދާނެއެވެ.\nރައީސް އިބޫ މިހާރު ހުންނެވީ ރައްޔިތުންގެ މަޖިލީހުން އެމަނިކުފާނުގެ މައްޗަށް އިތުބާރު ނެތްކަމުގެ ވޯޓެއް ނުނެގޭ މިންވަރަށް ބާރު އެއްކުރައްވައިގެންނެވެ.\nދެން ވާގޮތެއް އެނގޭނީ ރައީސް ނަޝީދު މާލެ ވަޑައިގެން ކަންތައް ކުރައްވާ ގޮތަކުންނެވެ.\nމިސާލަކަށް ރައީސް ނަޝީދު ބޭނުންފުޅު ވަނީ ބަރުލަމާނީ ނިޒާމުގެދަށުން ރާއްޖޭގެ ވެރިކަން ކުރެއްވުމަށެވެ. އެހެންކަމަށް ވިޔަސް ރައިސް ޞާލިޙު ބާކީއެއް ނުވާނެއެވެ. އެކަކު ބޮޑުވަޒީރަކަށް އަނެކަކު ރައީސަކަށް ހުރެވިދާނެތާއެވެ! ކޮންމެއަކަސް އުފެދިގެން މިއުޅޭ ފިތުނައިން ސަލާމަތް ވުމަށް އެމްޑީޕީ ބުރަމަސައްކަތް ތަކެއް ކުރަން އެބަޖެހެއެވެ.\nމޫސަ ފިކުރީ އޯގަސްޓް 15, 2021 At 5:40 ޕމ\nވެރިކަމާއި ހެދި ބަގުޑީލިން. ވަރަށް ރައްޔަތުންނަށް ނުރައްކާތެރި ގޮތެއް. ބޮޑު ދެގެރި ތަޅަންޏާ ކައްގތަލަށް ބާރު ބޮޑުވާނެއެވެ.


Serbia Ga Covid Vaccine Jahaa Meehunnah Faisaage Inaameh Dheny - Vaguthu\nސާބިއާގައި ކޮވިޑް ވެކްސިން ޖަހާ މީހުންނަށް ފައިސާގެ އިނާމެއް ދެނީ\nސާބިއާގައި ވެކްސިން ދިނުމަށް ކިއޫ ހަދާފައި\nސާބިއާގައި ކޮވިޑް-19 ގެ ވެކްސިން ޖަހާ މީހުންނަށް ފައިސާގެ އިނާމެއް ދިނުމަށް ނިންމައިފިއެވެ.\nވެކްސިން ޖެހުމުން ފައިސާގެ އިނާމެއް ދޭން ނިންމާފައިވާ ފުރަތަމަ ގައުމަކީ ސާބިއާއެވެ.\nސާބިއާގެ ރައީސް އެލެކްސާންޑާ ވުޗިޗް ވިދާޅުވީ މި މަސް ނިމުމުގެ ކުރިން ވެކްސިން ޖަހާ އެ ގައުމުގެ ކޮންމެ ރައްޔިތަކަށް ފައިސާގެ އިނާމެއް ދެއްވާނެ ކަމަށެވެ.\n"މޭ މަހުގެ 31 ވަނަ ދުވަހުގެ ކުރިން ވެކްސިން ޖަހައިފި ކޮންމެ ފަރުދަކަށް 30 ޑޮލަރު ދޭނަން." ސާބިއާގެ ރައީސް އަލެކްސެންޑާ ވުޗިޗް މީޑިއާއަށް މައުލޫމާތު ދެއްވަމުން ވިދާޅުވިއެވެ. ސާބިއާގެ ރައީސް ވުޗިޗް ވިދާޅުވީ އުންމީދު ކުރަނީ މަސް ނިމުމުގެ ކުރިން ތިން މިލިއަން މީހުން ވެކްސިން ޖަހާނެ ކަމަށެވެ.\nވުޗިޗް ވިދާޅުވީ ބޭނުންވީ ފަރުދީ ޒިންމާ އަދާކުރާ މީހުންނަށް އިނާމެއް ދިނުމަށް ކަމަށެވެ. އޭނާ ވިދާޅުވީ މަސައްކަތުގައި އުޅޭ މީހުންނަށް ވެކްސިން ނުޖަހަ ހުއްޓައި ކޮވިޑަށް ފައްސިވީ ކަމުގައި ވިއަސް މުސާރަ ހިނގާ ގޮތަށް ޗުއްޓީއެއް ނުދޭނެ ކަމަށެވެ.\nސާބިއާ ސަރުކާރުން ބޭނުންވަނީ ވީހާ ވެސް ގިނަ ބަޔަކަށް ވެކްސިން ދިނުމަށެވެ. ސަރުކާރުން ނިންމާފައިވަނީ ޝޮޕިންގް ސެންޓަރު ތަކުން ވެސް ވެކްސިން ޖެހޭނެ ފަދަ އިންތިޒާމެއް ހަމަޖެއްސުމަށެވެ. އަދި ސަރުކާރުން މަޝްވަރާ ކޮށްފައިވަނީ ވެކްސިން ޖަހާ މީހުންނަށް 30 ޑޮލަރުގެ ވައުޗާއެއް ދިނުމަށެވެ.\nއެގައުމުގެ ރައީސް ގަބޫލު ކުރަނީ ފައިސާގެ އިނާމަކާއި އެކުގައި ވެކްސިން ޖަހަން ގޮވާލުމުން އެތައް ބަޔަކު އެކަމަށް އިޖާބަދޭނެ ކަމަށެވެ. ނިކަމެތި ހާލުގައި އުޅޭ އެތައް ބަޔަކު ތިބޭއިރު، އެމީހުން ވެކްސިން ޖެހުމުގެ ފޯރީގައި އެކަން ކުރާނެ ކަމުގައި ވުޗިޗް ގަބޫލުކުރެއެވެ.\nބައެއް ކުންފުނި ތަކުން ވެސް އެތަންތަނުގެ މުވައްޒަފުންނަށް ވެކްސިން ޖަހައިދިނުމަށް ވަނީ ނިންމާފައެވެ.


Canareef Resort Maldives alun hulhuvaifi\nކެނެރީފް ރިސޯޓު މޯލްޑިވްސް. އެ ރިސޯޓު މިއަދު ވަނީ އަލުން ހުޅުވާފައި\nއައްޑޫ ސިޓީގައި އެންމެ ގިނަ އެނދު ހުރި ރިސޯޓް ކަމަށްވާ ހެރެތެރެގައި ހިންގާ ކެނެރީފް ރިސޯޓު މިއަދު އަލުން ހުޅުވާ ހިދުމަތް ދޭން ފަށައިފި އެވެ.\nއަވަސް އަށް މައުލޫމާތު ދެއްވަމުން ކެނެރީފް ރިސޯޓުގެ ސޭލްސް މެނޭޖަރު ސައިފް ޒަރީރު ރިސޯޓު ހުޅުވީ 145 ކޮޓަރިއާ އެކު ކަމަށާއި މީގެތެރެއިން 140 ކޮޓަރި އަކީ ރިސޯޓް ކުންފުނިން ގަނެފައިވާ ކޮޓަރިތައް ކަމަށެވެ.\nކެނެރީފް ރިސޯޓުން މަސައްކަތް ކުރަމުންދަނީ މި އަހަރުގެ ފުރަތަމަ ކުއާޓަރުގައި މުޅި ރިސޯޓުގެ ހުރިހާ ކޮޓަރިތަކެއް އޮޕަރޭޝަނަށް ގެނައުމަށެވެ. އެއީ 271 ކޮޓަރި އެވެ.\nސައިފް ވިދާޅުވީ ހުރިހާ ކޮޓަރިތަކެއް އޮޕަރޭޝަނަށް މި ގެނެވެނީ 2014 ވަނަ އަހަރުގެ ފަހުން ފުރަތަމަ ފަހަރަށ ކަމަށާ މިއީ ފާހަގަކޮށްލަން ޖެހޭ ކާމިޔާބީއެއް ކަމަށެވެ.\n"މި ވަގުތު ހުޅުވާއިރު ކޮޓަރި ނެތީމަ މާކެޓު ނުކުރެވުނު ނަމަވެސް އިންކުއަރީ އެބަލިބޭ. އެންމެ ޑިމާންޑް ރަނގަޅީ ޔޫރަޕުން. ޖެޓް ކްރޫއިންގެ ރިކުއެސްޓް ވެސް ލިބޭ،" ސައިފް ވިދާޅުވި އެވެ.\nޕްލޭނާ އެއްގޮތަށް ރިސޯޓު ހުޅުވުމަށްޓަކައި ސަރުކާރުގެ ކަމާ ގުޅޭ އިދާރާތަކުން އެއްބާރުލުން ލިބުނު ކަމަށްވެސް ސައިފް ވިދާޅުވި އެވެ.\n"ޓޫރިޒަމް މިނިސްޓްރީ އާއި އިކޮނޮމިކް މިނިސްޓްރީ އަދި ސަރުކާރުގެ ހުރިހާ ވުޒާރާ ތަކުން ވެސް ބޮޑު އެއްބާރުލުމެއް ދިން. އެމްޕްލޯއިމަންޓް އެޕްރޫވަލް ވެސް އާއްމުކޮށް މި ލިބެނީ 14 ދުވަހުން. އެކަމަކު މިކޮޅުން ހުރިހާ ލިޔުންތަކެއް ހަމަކޮށްލާފަ ލީމަ ޖެހިގެން އަންނަ ދުވަހަށް ހުއްދަ ދިން. ޓޫރިޒަމް މިނިސްޓްރީގެ ހުއްދަތައް ވެސް ވަރަށް އަވަސް. ގަން އެއާޕޯޓާއެކު ވެސް މަޝްވަރާކޮށް ދުރާލާ ކަންކަން ރާވާލަން އެއްބާރުލުން ދިން،" ސައިފް ވިދާޅުވި އެވެ.\nސިންގަޕޫރުގެ ކުންފުންޏަކުން ހެރެތެރޭގައި ހިންގާ ކެނެރީފް ރިސޯޓަކީ ގާތްގަނޑަކަށް 4.5 ކިލޯމީޓަރުގެ ރަށެކެވެ. މާލީ ދަތިތަކަކާ ގުޅިގެން ކެނަރީފް ބަންދުކުރީ 2020 ވަނަ އަހަރުގެ ޖޫން މަހުގެ ތެރޭގަ އެވެ. ރިސޯޓު ބަންދުކުރުމާ ގުޅިގެން އައްޑޫގެ 200 އެއްހާ މުވައްޒަފުންގެ ވަޒީފާ ގެއްލި އައްޑޫގެ އިގްތިސާދަށް ވެސް ބޮޑެތި ގެއްލުންތަކެއް ލިބުނެވެ.\nއައްޑޫ ސިޓީ ކެނެރީފް ރިސޯޓް މޯލްޑިވްސް\nމަންޓާ އެއާގެ ދަތުރުތައް އައްޑޫ އަށް ފަށަނީ